Raees Yameen ge Running mate akah vaanee kon beyfulheh?\nރައީސް ޔާމީންގެ ރަނިންގމޭޓަކަށް ވާނީ ކޮންބޭފުޅެއް؟\nއަރިސް ބައެއް ބޭފުޅުން ގެންދަވަނީ މިހާރުވެސް ލޮބީކުރައްވަމުން\nނައިބަކަށް ވެދާނެ ބޭފުޅުންގެ ތެރޭގައި ޖިހާދު، ސަޢީދު، ޝައިނީ، ސިޔާމް އަދި ޝަހީމްގެ ނަން ކިޔާ\nމިއިން ބޭފުޅެއް ރަނިންގ މޭޓަކަށް ނެރެގެން ރައީސް ޔާމީނަށް ކާމިޔާބުވެދާނެތޯ ރައީސް ޔާމީން ސުވާލު އުފައްދަވާނެ\nކ. މާލެ 27 ޖޫން 2018 | ބުދަ 20:56 12,202\nރައީސް ޔާމީން ކެބިނެޓް ޖަލްސާއެއްގައި - ރައީސް އޮފީސް\nރައީސް އަބްދުﷲ ޔާމީން އަކީ މިފަހަރުގެ ރިޔާސީ އިންތިޚާބަަށް ކުރިމަތިލެއްވޭނެކަން އަދި ކަށަވަރުވެފައިވާ، އަދި ފުލުހުންގެ ހުރަހެއް ނެތި ކެމްޕޭން ކުރުމުގެ ފުރުސަތު ލިބިފައިވާ ހަމައެކަނި ކެންޑިޑޭޓެވެ.\nރައީސް ޔާމީނަށް ޕީޕީއެމްގެ ރިޔާސީ ޓިކެޓް އެޕާޓީގެ ކައުންސިލުން އަރުވާފައިވާއިރު، އެ ޓިކެޓް ދީފައިވަނީ ސައްހަކޮށް ކަމަށް އިލެކްޝަންސް ކޮމިޝަނުން ބުނެ، އެކޮމިޝަނުން އެވަނީ ގާތްގަނޑަކަށް އެމަނިކުފާނުގެ ރިޔާސީ ޓިކެޓް އެންޑޯޒް ކޮށްފައެވެ. އެހެން ނަމަވެސް އެމްޑީޕީއާއި ޖުމްހޫރީ ޕާޓީއާއި އަދި އަދާލަތު ޕާޓީއިން ހަދާނެ ގޮތެއް އެޕާޓީތަކުން އަދިވެސް އެދަނީ މަޝްވަރާ ކުރަމުންނެވެ. އެޕާޓީތަކުގެ ރިޔާސީ ކެންޑިޑޭޓުންގެ މައްސަލަ އަދި ވަކި ގޮތަކަށް ނިމިފައިނުވާއިރު، އެބޭފުޅުންގެ ރަނިންގ މޭޓުންގެ ވާހަކަ އަދި ދައްކަން ކައިރި ވެސް ނުވެއެވެ.\nއެހެން ނަމަވެސް ރައީސް އަބްދުﷲ ޔާމީންގެ ރަނިންގ މޭޓް ކަނޑައަޅަން މިހާރު މާ ލަސްވެއްޖެއެވެ. ގައިމު އެމަނިކުފާނަށް ރަނިންގ މޭޓަކު ކަނޑައެޅުމަށް އެއްވެސް ހުރަހެއް ނެތެވެ. 'ރައީސް ޔާމީން 2018' ޖަހައިގެން ގަދައަށް ޕީޕީއެމްއިން ކެމްޕޭން ކުރަމުންދާއިރު، ރައީސް ޔާމީންގެ ނަންފުޅުގެ ތިރީގައި ޖަހާނެ ނަމެއް އަދި ފެންނާނަކަށް ނެތެވެ.\nއިވޭ އަޑުތަކަށް ބަލާއިރު ރައީސް ޔާމީންގެ އަރިސް ބޭފުޅުންގެ ތެރެއިން ބައެއް ބޭފުޅުން ގެންދަވަނީ ވަރަށް ފޯރިއާއިއެކު ރަނިންގ މޭޓްކަން ކަށަވަރު ކުރުމަށް އެމަނިކުފާނުގެ އަރިހުގައި ލޮބީ ކުރަމުންނެވެ. އެހެން ނަމަވެސް ރައީސް ޔާމީން ހައްދަވާފައި ނަހައްދަވާނެ ގޮތެއް އެމަނިކުފާނުގެ އެންމެ އަރިހުގައި ތިއްބަވާ ބޭފުޅުންނަށް ވެސް އެނގިޑައެއް ނުގަންނަވައެވެ.\nނައިބު ރައީސްގެ މަޤާމަކީ ރައީސް ޔާމީން މާގަޔާވާ މަޤާމެއް ނޫނެވެ. އެމަނިކުފާނަށް ސިޔާސީ ގޮތުން އެންމެ ބޮޑު ގޮންޖެހުމަކަށް ވަނީ ނައިބަކަށް ގެންނަ ބޭފުޅެކެވެ. އެމަނިކުފާނުގެ ފުރަތަމަ ނައިބުވެސް މަޤާމުން ދުރުކޮށް އެއްލާލީއެވެ. ދެވަނަ ނައިބު ހެއްދެވި ގޮތަކުން3ވަނަ ނައިބަކު ނަގަން ރައީސް ޔާމީނަށް އެތައް ދުވަހެއް ނެގިއެވެ.\nނައިބު ރައީސްކަމުގައި މިހާރު ވެސް ހުންނެވި އަބްދުﷲ ޖިހާދަކީ ކުރިއަށް އޮތް ދައުރުގައި ވެސް ރައީސް ޔާމީންގެ ނައިބެއްގެ ގޮތުގައި ބަހައްޓަން އެންމެ ރަނގަޅު ބޭފުޅެއް ކަމަށް ބައެއް ބޭފުޅުން ވިދާޅުވެއެވެ. ރައީސް ޔާމީންގެ ކުރީގެ2ނައިބުން އެމަނިކުފާނަށް 'ކެހި ދިން ފަހުން' ގެންނެވި ބޭފުޅަކީ ޖިހާދުކަމުން އެބޭފުޅާއަށް އިތުބާރު ކުރައްވަފާނެ ކަމަށް ބެލެވެއެވެ. އެހެން ނަމަވެސް ޖިހާދަކީ އެމަނިކުފާނު ނިސްބަތްވެވަޑައިގަންނަވާ ގދ. ތިނަދޫއިން ވެސް ތާޢީދު އޮތް ބޭފުޅެއް ކަމަށް ނުފެންނާތީއާއިއެކު ރައީސް ޔާމީން މިކަމާއި ވިސްނަވާނެއެވެ. އިތުރު ވޯޓެއް ނުލިބޭ ބޭފުޅަކާއިއެކު ރިޔާސީ އިންތިޚާބަކަށް ނިކުންނެވުމަކީ ބުއްދިވެރިކަމެއް ނޫން ކަމަށް ރައީސް ޔާމީނަށް ވިސްނިވަޑައިގަންނަވާނެއެވެ.\nރައީސް ޔާމީންގެ ރަނިންގ މޭޓް ކަމަށް އެންމެ ބޮޑަށް ފައި ވިއްދާފައި ހުރި އެއް ބޭފުޅެއްގެ ގޮތުގައި ދެން ފެންނަނީ އެމަނިކުފާނުގެ އިޤްތިޞާދާއި ބެހޭ ވަޒީރު މުހައްމަދު ސަޢީދެވެ. ޤާސިމް އިބްރާހީމް އަކީ ސަޢީދު 'މީހަކަށް' ހެދި ބޭފުޅާއެވެ. އެހެން ނަމަވެސް ޤާސިމް އިބްރާހިމްއަށް ސަޢީދު ހެއްދެވި ގޮތުން ސަޢީދަކީ ރައީސް ޔާމީނަށް ވަފާތެރިވެދާނެ ބޭފުޅެއްތޯ ރައީސް ޔާމީން އަމިއްލަފުޅަށް ސުވާލު ކުރައްވާނެއެވެ. ސަޢީދަށް ސަޕޯޓް ހޯދުމަށް މިހާރު ވެސް ސޯޝަލް މީޑިއާ ކެމްޕޭންތަކެއް ކުރަމުންދާއިރު، މިއީ ކުރީގެ ނައިބު ރައީސް އަހުމަދު އަދީބު ވެސް ހިންގެވި މަގެވެ. ސަޕޯޓް ހޯއްދެވުމަށް އެމަނިކުފާނު ވެސް ޓްވިޓަރ އެކައުންޓްތަކާއި ފޭސްބުކް ޕޭޖްތައް ހައްދަވައިގެން އުޅުއްވިއިރު އެއީ ރައީސް ޔާމީން މާގަޔާވާ ކަމަކަށް އޭރު ނުވި ގޮތަށް، ރައީސް ޔާމީނަށް ސަޢީދު މިހާރު އެކުރައްވާ ކެމްޕޭން ކަމުދާނެ ކަމަށް ނުބެލެވެއެވެ. ސަޢީދަކީ މާބޮޑަށް މީހުންނާއި ގުޅިގެން މަސައްކަތްކުރެއްވި ބޭފުޅެއް ނޫނެވެ. އެހެން ނަމަވެސް ނައިބު ރައީސްކަން ބޭނުންފުޅުވެގެން އެމަނިކުފާނު އުޅުއްވާކަމުގެ އަޑުތައް ފެތުރުނު ހިސާބުން ރައީސްގެ އަނބިކަނބަލުންގެ ހަރަކާތްތަކުން ސަޢީދު ކޮންމެ ވެސް ވަރަކަށް ފެނެއެވެ.\nThe most capable minister of president Yamin cabinet. @em_saeed transformed and lifted our economy from every hardship. He is expected to be the next running mate of President Yamin. #RaeesYaameen2018 #2018 #Yageen @Mihaarunews @sunbrk @VaguthuOnline @avasmv @raajjemv pic.twitter.com/T8RPjhYOF5\n— SAEED FOR VP - 2018 (@em_saeed2018) June 25, 2018\nކެބިނެޓްގެ ބޭފުޅުންގެ ތެރެއިން ދެން އެމަޤާމަށް ވަޑައިގެންފާނެ ބޭފުޅެއް ކަމަށް ބެލެވޭ އަނެއް ބޭފުޅަކީ ފިޝަރީޒް މިނިސްޓަރ ޑރ. މުހައްމަދު ޝައިނީއެވެ. ޝައިނީއަކީ ރައީސް ޔާމީން އިތުބާރު ކުރައްވާ ބޭފުޅެއް ކަމަށްވެއެވެ. ސަލާމަތީ މަޖިލީހުގެ ގޮނޑިއަށް ކުރިމަތިލުމުން ރާއްޖެއަށް ލިބުނު ނާކާމިޔާބީއާއިއެކު ވެސް ވިލާތުގެ އިއްތިހާދުގައި ލޮބީކުރަން ވެސް ޝައިނީ ފޮނުއްވުމުން އެކަން ހާމަވެއެވެ. އެހެން ނަމަވެސް ރައީސް ޔާމީން 100 ނުވަތަ 500 އިންސައްތަ އިތުބާރު ކުރައްވާ ބޭފުޅުންނަށްވާ ގޮތް އެންމެންނަށް ވެސް ފެނެއެވެ. އަނެއްކޮޅުން ޝައިނީ އަކީ މާބޮޑަށް ބޭރުތެރޭގައި އުޅުއްވާ ބޭފުޅެއް ނޫން ކަމުން އެމަނިކުފާނުގެ ފަރާތްޕުޅުން އިތުރުވާނީ ކިތައް ވޯޓުތޯ ރައީސް ޔާމީން ސުވާލު އުފައްދަވާނެކަން ކަށަވަރެވެ.\nސަރުކާރުގެ ކޯލިޝަން ޕާޓްނަރ އެމްޑީއޭގެ ލީޑަރު އަހުމަދު ސިޔާމް މުހައްމަދަކީ ވެސް ރަނިންގ މޭޓެއްގެ ގޮތުގައި ރައީސް ޔާމީނާއިއެކު ފެނިދާނެ ބޭފުޅެކެވެ. މިހުރިހާ ދުވަހު ރައީސް ޔާމީނަށް މަދަދުވެރިވީ ސިޔާމެވެ. އެމަނިކުފާނަށް އެމަޤާމު ހައްޤުވާން ޖެހޭ ކަމަށް އެމްޑީއޭއިންނާއި ސިޔާމްގެ ސަޕޯޓަރުން ޤަބޫލުކުރެއެވެ. ސިޔާމަކީ މިއަދާއި ހަމަޔަށް ވެސް ރައީސް ޔާމީނަށް ވަފާތެރިކަންމަތީގައި ހުންނެވި ބޭފުޅެކެވެ. އެހެން ނަމަވެސް އެމަނިކުފާނު ހުންނަވަނީ އަބަދުވެސް ވެރިކަމަށް އަތް ފޯރުވޭ ވަރަށްވުރެ ތަންކޮޅެއް ދުރުގައެވެ. ނައިބުރައީސްކަން ފަދަ މަޤާމަކަށް ގެނައުމުން ދެން ވާނީ ކިހިނެއްކަން ރައީސް ޔާމީން ވިސްނަވާނެއެވެ.\nއިސްލާމިކް ޔުނިވަރސިޓީގެ ޗާންސެލަރ ޑރ. މުހައްމަދު ޝަހީމް އަލީ ސަޢީދަކީ ރައީސް ޔާމީންގެ ނައިބެއްގެ ގޮތުގައި ފެނިދާނެފަދަ ބޭފުޅެކެވެ. ވެރިކަމުގެ ބާރުތެރޭގައި ފައިތިލަ ސާބިތުކޮށްލެވޭހާ ސިޔާސީގޮތުން ހަރު ބޭފުޅެކެވެ. ފަހަރުގައި އިތުރު ވޯޓުކޮޅެއް ރައީސް ޔާމީނަށް ޝަހީމްގެ ފަރާތްޕުޅުން ލިބިދާނެކަމަށް ރައީސް ޔާމީނަށް ޤަބޫލުވެސް ކުރެވިދާނެއެވެ. އެހެންނަމަވެސް އާއްމުންނާއި ޝަހީމާއި ގުޅުން އޮތީ ކިހާ ވަރަކަށްތޯ ބަލާލަން ޖެހެއެވެ.\nރައީސް ޔާމީނަށް މިއަދު އެންމެ މުހިއްމުވާނީ އިތުރު ވޯޓެވެ. އެމަނިކުފާނަށް ޕީޕީއެމްއިން އެކަނި މަސައްކަތްކޮށްގެން ދެން އިތުރުވާނެ ވޯޓެއް އޮތް ކަމަށް ނުފެނެއެވެ. އެހެންކަމުން ރައީސް ޔާމީންގެ ކެމްޕޭން ވަރުގަދަކޮށް، އިތުރު ވޯޓެއް ހޯދުމަށް ރައީސް ޔާމީންގެ އެތެރެ ކޮއެލުން ބޭރުން ބޭފުޅަކު މިފަހަރު ނެގުމަކީވެސް ފަހަރުގައި ވެދާނެ ކަމަކެވެ. ރައީސް ޔާމީނަށް ވޯޓަކުން އިންތިޚާބު ކާމިޔާބުކުރެވެން އޮންނާނެ ހަމައެކަނި ގޮތަކީ އެޕާޓީގެ ސިޔާސަތުތައް ބަދަލުކުރުމެވެ. އެކަން ކުރެވޭނީ މިހާރު އަރިހުގައި ތިއްބެވި ބޭފުޅުންގެ ތެރެއިން ކޮން ބޭފުޅަކު ދައްކައިގެންތޯ ރައީސް ޔާމީން ވިސްނަވާނެއެވެ.


"Bharat" in Katrina Kaif ves fennaane? | Mihaaru\nސަލްމާން، ޕްރިޔަންކާ އަދި ކެޓްރީނާ: "ބާރަތު" ގެ ކާސްޓްގައި ކެޓްރީނާ ހިމެނޭ ކަމަށްވޭ.\n11 ޖުލައި 2018 - 07:32\nމި ފިލްމްގެ ޝޫޓިން ފެށުމުގެ ތައްޔާރީތައްވަމުން އަންނަ އިރު، މީގެ ކާސްޓުންގެ ތެރޭގައި، ޒުވާން ބަތަލާ ޑިޝާ ޕަޓްނީ އާއި ތައްބޫގެ އިތުރުން މަޝްހޫރު ކޮމީޑިއަން ސުނިލް ގްރޯވާ ހިމެނޭނެކަން ޑައިރެކްޓަރު އަލީ އައްބާސް ޒަފަރް ވަނީ ކުރިން ކަށަވަރުކޮށް ދީފަ އެވެ.\nމީޑިއާތަކުން މިހާރު ރިޕޯޓް ކުރަމުން އަންނަ ގޮތުގައި "ބާރަތު" އިން ކެޓްރީނާގެ ކެއިފް ފެނުނު ނަމަވެސް، އޭނާގެ ރޯލް އެހާ ބޮޑެއް ނުވާނެ އެވެ. އެކަމަކު އެއީ ފިލްމްގެ ވަރަށް މުހިއްމު ކެރެކްޓާއެއް ކަމަށް ބުނެފައިވެ އެވެ.\nއަލީ މިދިޔަ އަހަރު ގެނެސް ދިން ކާމިޔާބު ފިލްމް "ޓައިގާ ޒިންދާ ހޭ" ގައި ވެސް ސަލްމާނާ އެކު ބަތަލާގެ ރޯލް ކުޅެފައި ވަނީ ކެޓްރީނާ އެވެ. އެހެންވެ އަނެއްކާ ވެސް "ބާރަތު" އިން ސަލްމާނާ އެކު، މަސައްކަތްކޮށްލަން ލިބުމުން މި ފިލްމްވެގެން ދާނީ ސަލްމާނާ އެކު ކެޓްރީނާ ކުޅޭ 8 ވަނަ ފިލްމަށެވެ.\n"ބާރަތު" ރަސްމީކޮށް އިއުލާން ކުރުމުގެ ކުރިން ވެސް މީގެ ކާސްޓުން ކެޓްރީނާ ފެންނާނެ ކަމުގެ އަޑުތަކެއް އަރާފައިވެ އެވެ. އެކަމަކު ފިލްމުން ކެޓްރީނާ ފެންނާނެކަން އަލީ މިހާތަނަށް ކަށަވަރެއް ނުކޮށްދެ އެވެ.\nނަމަވެސް އެކަންވެއްޖެ ނަމަ "ބާރަތު" ވެގެން ދާނީ ޕްރިޔަންކާ އާއި ކެޓްރީނާ އެއް ފިލްމަކުން ފެންނާނެ ފުރަތަމަ ފަހަރަށެވެ.\nTeam @Bharat_TheFilm , location scouting :) pic.twitter.com/8e54dnEtiK\nއަލީ (ވާތް ފަރާތުން ތިން ވަނަ) އާއި ޓީމް "ބާރަތު" އަށް ލޮކޭޝަން ހޯދުމުގެ ތެރެއިން.\nދާދި ފަހުން އަލީ ދިން އިންޓަވިއުއެއްގައި ބުނެފައި ވަނީ ފިލްމެއް ހަދާ ނަމަ، ބަތަލާއަކަށް އަބަދު ވެސް ގެންނަން ހިޔާލަށް އަންނަ އެއް ނަމަކީ ކެޓްރީނާ ކަމަށެވެ. އަލީގެ ފުރަތަމަ ފިލްމް މޭރޭ ބްރަދާ ކީ ދުލްހަން (2011) ގެ ބަތަލާއަކީ ވެސް ކެޓްރީނާ އެވެ.\nއަންނަ އަހަރުގެ ފިތުރު އީދުގައި ރިލީޒް ކުރަން ތާވަލުކޮށްފައިވާ "ބާރަތު" ގެ ޝޫޓިން އަށް ލޮކޭޝަން ހޯދުމުގެ މަސައްކަތުގައި އަލީ މި ވަގުތު ވަރަށް ބިޒީ އެވެ. މި ފިލްމަކީ 2014 ގައި ރިލީޒް ކުރި އުތުރު ކޮރެއާގެ ކާމިޔާބު ފިލްމް "އޯޑް ޓް މައި ފާދާ" ގެ ޕްލޮޓް އަސްލަކަށް ބަލައިގެން އެކަމަކު އިންޑިއާގެ ރަހަތައް ހެޔޮވަރުކޮށްލައިގެން ހަދާ ފިލްމެކެވެ.\nރިޕޯޓްތައް ބުނާ ގޮތުން ފިލްމްގައި އިންޑިއާ އަށް މިނިވަންކަން ލިބުނު އަހަރު ކަމަށްވާ 1947 އިން ފެށިގެން މި ޒަމާނާ އަށް ހިނގާ ހާދިސާތަކެއް ދައްކުވައި ދޭނެ އެވެ. އަދި ފިލްމްގައި ސަލްމާނާއި ޕްރިޔަންކާ ވަރަށް ގޮތްގޮތަށް ފެނިގެން ދާނެ އެވެ.


ކައިވެނީގެ ފުރަތަމަ ރޭގެ އަދަބުތައް -7- – DhiSalafiyyah\nޢަޒަލުކުރުމަކީ ދެމަފިރިކަމުގެ ގުޅުން ހިންގުމުގައި ފިރިމީހާގެ ދަރިފަނި އަންހެނާގެ ރަޙިމަށް ވާޞިލްވުމަށް މަނާކޮށް، އަންހެނާގެ ހަށިގަނޑުން ބޭރަށް ދަރިފަނި ދޫކުރުމަށްޓަކައި ފިރިހެނާގެ ގުނަވަން އަންހެނާގެ ފަރުޖުން ނެރުމެވެ. އަންހެނާގެ ހަށިގަނޑުން ބޭރަށް ދަރިފަނި ދޫކުރުމަކީ ފިރިމީހާއަށް ހުއްދަވެގެންވާ ކަމެކެކެވެ. އަދި މިކަމާ ގުޅޭ ޙަދީޘްތައް ތިރީގައި ބަޔާންކޮށްލާނަމެވެ.\nޖާބިރު –ރަޟިޔަﷲޢަންހު- ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ((كُنَّا نَعْزِلُ وَالْقُرْآنُ يَنْزِلُ)) މާނައީ: ” ޤުރްއާން ބާވައިލެއްވެމުން ދިޔައިރު ތިމަންބޭކަލުން ޢަޒަލުކުރައްވާކަމުގައި ވީމެވެ. “ އަދިވެސް އެހެން ރިވާޔަތެއްގައި ވެއެވެ. އެކަލޭގެފާނު ވިދާޅުވިއެވެ. ((كُنَّا نَعْزِلُ عَلَى عَهْدِ رَسُولِ اللَّهِ -صلى الله عليه وسلم- فَبَلَغَ ذَلِكَ نَبِىَّ اللَّهِ -صلى الله عليه وسلم- فَلَمْ يَنْهَنَا.)) މާނައީ: ” ރަސޫލުﷲ -صلى الله عليه وسلم- ގެ ޙަޔާތްޕުޅުގައި ތިމަންބޭކަލުން ޢަޒަލުކުރައްވާކަމުގައި ވީމެވެ. ފަހެ އެކަން އެކަލޭގެފާނަށް އެނގިވަޑައިގެންނެވިއެވެ. ފަހެ އެކަލޭގެފާނު ތިމަންބޭކަލުންނަށް އެކަން މަނާ ނުކުރައްވައެވެ. “\nއަބޫ ސަޢީދު އަލްޚުދުރީ –ރަޟިޔަﷲޢަންހު- ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ((جَاءَ رَجُلٌ إِلَى رَسُولِ اللهِ صَلَّى اللَّهُ عَلَيْهِ وَسَلَّمَ ، فَقَالَ : إِنَّ لِي وَلِيدَةً ، وَأنا أَعْزِلُ عَنْهَا ، وَأَنَا أُرِيدُ مِنْهَا مَا يُرِيدُ الرَّجُلُ ، وَإِنَّ الْيَهُودَ زَعَمُوا أَنَّ الْمَوْءُودَةَ الصُّغْرَى الْعَزْلُ ، فَقَالَ : رَسُولُ اللهِ صَلَّى اللَّهُ عَلَيْهِ وَسَلَّمَ : كَذَبَتْ يَهُودُ كَذَبَتْ يَهُودُ ، لَوْ أَرَادَ اللَّهُ أَنْ يَخْلُقَهُ لَمْ تَسْتَطِعْ أَنْ تَصْرِفَهُ )) މާނައީ: ރަސޫލުﷲ -صلى الله عليه وسلم- ގެ އަރިހަށް މީހަކު އައިސް ދެންނެވިއެވެ. ހަމަކަށަވަރުން ތިމަންނައަށް އަޅުއަންހެނަކު ލިބިގެންވެއެވެ. އަދި ތިމަން އޭނާއާ އެކީ ޢަޒަލުކުރީމެވެ. އަދި އެކަމުން ތިމަން ބޭނުންވަނީ އެހެން މީހުންވެސް އެދޭކަމެވެ. އަދި ހަމަކަށަވަރުން ޔަހޫދީން ދަޢުވާކުރާކަމުގައި ވެއެވެ. (އެބައިމީހުން ބުނެއެވެ.) ހަމަކަށަވަރުން ޢަޒަލުކުރުމަކީ ދަރިން ދިރިތިއްބާ ވަޅުލުމުގެ ކުޑަވައްތަރެވެ. ފަހެ ރަސޫލުﷲ -صلى الله عليه وسلم- ޙަދީޘްކުރެއްވިއެވެ. ޔަހޫދީން ދޮގުހަދައިފިއެވެ. ޔަހޫދީން ދޮގުހަދައިފިއެވެ. ﷲ ތަޢާލާ ދަރިއަކު ޚަލްޤުކުރެއްވުމަށް އިރާދަކުރައްވައިފިނަމަ ކަލޭގެފާނަށް އެކަން ހުއްޓުވުމުގެ ކުޅަދާނަކަމެއްނެތެވެ.”\nޖާބިރު –ރަޟިޔަﷲޢަންހު- ގެ އަރިހުން ރިވާވެގެންވެއެވެ. މީހަކު ރަސޫލުﷲ -صلى الله عليه وسلم- ގެ އަރިހަށް އައިސް ދެންނެވިއެވެ. ((إِنَّ لِى جَارِيَةً هِىَ خَادِمُنَا وَسَانِيَتُنَا وَأَنَا أَطُوفُ عَلَيْهَا وَأَنَا أَكْرَهُ أَنْ تَحْمِلَ. فَقَالَ : اعْزِلْ عَنْهَا إِنْ شِئْتَ فَإِنَّهُ سَيَأْتِيهَا مَا قُدِّرَ لَهَا. فَلَبِثَ الرَّجُلُ ثُمَّ أَتَاهُ فَقَالَ إِنَّ الْجَارِيَةَ قَدْ حَبِلَتْ. فَقَالَ : قَدْ أَخْبَرْتُكَ أَنَّهُ سَيَأْتِيهَا مَا قُدِّرَ لَهَا)) މާނައީ: ” ހަމަކަށަވަރުން ތިމަންނައަށް އަޅުއަންހެނަކު ލިބިގެންވެއެވެ. އޭނާ އަކީ ކަދުރު ރުއްތަކަށް ފެންދޭ ތިމަންމެންގެ ޚާދިމެވެ. އަދި ތިމަން އޭނާއާއެކީ އެއްދާންކުރަމެވެ. އަދި އޭނާ ބަނޑުބޮޑުވުމަށް ތިމަން ނޭދެމެވެ. ފަހެ ރަސޫލުﷲ -صلى الله عليه وسلم- ޙަދީޘްކުރެއްވިއެވެ. ތިބާ އެދޭކަމުގައި ވަނީނަމަ އޭނާ އާއެކީ ޢަޒަލުކުރާށެވެ. ފަހެ ހަމަކަށަވަރުން އެކަނބުލޭގެއަށް މެދުވެރިވުމަށް ﷲ މިންވަރު ކުރައްވާފައިވާކަމެއް މެދުވެރިވާހުއްޓެވެ. ފަހެ ދުވަސްތަކެއްފަހުން އޭނާ ރަސޫލުﷲ -صلى الله عليه وسلم- ގެ އަރިހަށް އައިސް އެކަނބުލޭގެ ބަނޑުބޮޑުވެއްޖެކަމުގައި ދެންނެވިއެވެ. ދެން އެކަލޭގެފާނު ހަދީޘްކުރެއްވިއެވެ. ހަމަކަށަވަރުން އެކަނބުލޭގެޔަށް މިންވަރުކުރައްވާފައިވާ ކަމެއް މެދުވެރިވާނެކަމުގެ ޚަބަރު ތިމަންކަލޭގެފާނު ދެއްވީމެވެ. “\nއެންމެ އެދެވިގެންވަނީ ޢަޒަލުކުރުމުން ދުރުހެލިވުން:\nޢަޒަލުކުރުމުން ދުރުހެލިވުން އެދެވިގެންވާ ސަބަބުތައް:\n1- ޢަޒަލުކުރުމަކީ އަންހެނާއަށް އެދުންފުއްދުމުގައި ލިބޭ ލައްޒަތު ކުޑަވެގެންދާ ކަމެއްކަމުގައިވުން.\n2- އަނބިމީހާ ޢަޒަލުކުރުމަށް އެއްބަސްވީކަމުގައި ވީނަމަވެސް ކައިވެނި ޝަރުޢުކުރެއްވުމުގެ މަޤްޞަދެއް ޙާޞިލް ނުވެދާނެކަމެއް ކަމުގައިވުން. އެ މަޤްޞަދަކީ ރަސޫލުﷲ -صلى الله عليه وسلم- ގެ އުއްމަތުގެ ނަސްލު އިތުރު ކުރުމެވެ. މިކަން އެކަލޭގެފާނުގެ މި ބަސްފުޅުގައިވެއެވެ. އެކަލޭގެފާނު ޙަދީޘްކުރައްވާފައިވެއެވެ. ((تَزَوَّجُوا الْوَدُودَ الْوَلُودَ فَإِنِّى مُكَاثِرٌ بِكُمُ الأُمَمَ)) މާނައީ: ” ތިޔަބައިމީހުންގެތެރެއިން އެންމެ ލޮބިވެތިކަން ބޮޑު އަދި ގިނައިން ދަރިމައިވާ އަންހެނުންނާއި ތިޔަބައިމީހުން ކައިވެނި ކުރާށެވެ. އެހެނީ ޤިޔާމަތްދުވަހު ތިމަންކަލޭގެފާނުގެ އުއްމަތުގެ މީހުން ގިނަ ކަމާއިމެދު ތިމަން ކަލޭގެފާނު ފަޚުރުވެރިވެ ވަޑައިގަންނަވާހުށީމެވެ. “\n3- ޢަޒަލުކުރުމާ ބޭހޭގޮތުން ރަސޫލުﷲ -صلى الله عليه وسلم- އާ ސުވާލުކުރެވުނު ހިނދު އެކަން ޞިފަކުރައްވާފައިވަނީ އެއީ ދަރިން ދިރިތިއްބާ ވަޅުލުމުގެ ފޮރުވިފައިވާ ވައްތަރުކަމުގައެވެ. އެކަލޭގެފާނު ހަދީޘްކުރައްވާފައިވެއެވެ. ((ذَلِكَ الْوَأْدُ الْخَفِيُّ)) މާނައީ: ” އެއީ ދަރިން ދިރިތިއްބާވަޅުލުމުގެ ފޮރުވިފައިވާ ގޮތެވެ” އެހެންކަމުން ޢަޒަލުކުރުމުން ދުރުހެލިވުމަކީ އެންމެ އައުލާވެގެންވާގޮތް ކަމުގައި އަބޫ ސަޢީދު އަލްޚުދުރީ –ރަޟިޔަﷲޢަންހު- ރިވާކުރައްވާފައިވާ ޙަދީޘްފުޅެއްގައި ރަސޫލުﷲ -صلى الله عليه وسلم- އިޝާރާތްކުރައްވާފައިވެއެވެ. އަބޫ ސަޢީދު އަލްޚުދުރީ –ރަޟިޔަﷲޢަންހު- ވިދާޅުވިއެވެ: ((ذُكِرَ الْعَزْلُ عِنْدَ رَسُولِ اللَّهِ -صلى الله عليه وسلم- فَقَالَ « وَلِمَ يَفْعَلُ ذَلِكَ أَحَدُكُمْ – وَلَمْ يَقُلْ فَلاَ يَفْعَلْ ذَلِكَ أَحَدُكُمْ – فَإِنَّهُ لَيْسَتْ نَفْسٌ مَخْلُوقَةٌ إِلاَّ اللَّهُ خَالِقُهَا)) މާނައީ: ” ޢަޒަލުކުރުމާއި ބެހޭގޮތުން ރަސޫލުﷲ -صلى الله عليه وسلم- ގެ އަރިހުގައި ނަންގަނެވުނެވެ. ފަހެ އެކަލޭގެފާނު ޙަދީޘްކުރެއްވިއެވެ. ތިޔަބައިމީހުންކުރެ މީހަކު އެކަން ކުރަނީ ކީއްވެގެންތޯއެވެ. – ފަހެ ތިޔަބައިމީހުންކުރެ މީހަކު އެކަން ނުކުރާށޭ އެކަލޭގެފާނު ވިދާޅުނުވެއެވެ.- ފަހެ ހަމަކަށަވަރުން އެ ނަފްސެއް ޚަލްޤުކުރެއްވި ޚާލިޤު ކަމުގައި ﷲ ތަޢާލާ ނުވާ އެއްވެސް ނަފްސެއް ނުވެއެވެ. “ އަދި އެހެން ރިވާޔަތެއްގައި ވެއެވެ. ((وَإِنَّكُمْ لَتَفْعَلُونَ وَإِنَّكُمْ لَتَفْعَلُونَ وَإِنَّكُمْ لَتَفْعَلُونَ؟ مَا مِنْ نَسَمَةٍ كَائِنَةٍ إِلَى يَوْمِ الْقِيَامَةِ إِلاَّ هِىَ كَائِنَةٌ)) މާނައީ: ” ތިޔަބައިމީހުން ހަމައެކަން ކުރަނީހެއްޔެވެ؟ ތިޔަބައިމީހުން ހަމައެކަން ކުރަނީހެއްޔެވެ؟ ތިޔަބައިމީހުން ހަމައެކަން ކުރަނީހެއްޔެވެ؟ ޤިޔާމަތާއި ޖެހެންދެން ޚަލްޤުކުރެއްވުމަށް ﷲ ތަޢާލާ އިރާދަކުރައްވާފައިވާ އެއްވެސް ނަފްސެއް ޚަލްޤު ނުކުރެވި ނުވާނެއެވެ. “ ( ޙަދީޘްގެ މުރާދައަކީ ތިޔަބައިމީހުން ޢަޒަލު ކުރިޔަސް ނުކުރިޔަސް ޤިޔާމަތާއި ޖެހެންދެން ﷲ ތަޢާލާ ޚަލްޤުކުރައްވަން އިރާދަކުރައްވާފައިވާ އެއްވެސް ނަފްސެއް ޚަލްޤު ނުކުރައްވައި ޤިޔާމަތް ނުވާހުއްޓެވެ.)


Maafushi Jalu Anehkaves Kulli Haalathah\nމާފުށި ޖަލު -- ފޮޓޯ:މިހާރު\nމާފުށީ ޖަލު އަނެއްކާވެސް ކުއްލި ހާލަތަށް\n14 ޖެނުއަރީ 2022 - 15:33:27\nކޮވިޑް-19އިގެ ކޭސްތަކެއް ފެނި މާފުށީ ޖަލު އަނެއްކާވެސް ކުއްލި ހާލަތަށް ގެންނަން ނިންމައިފި އެެވެ.\nމޯލްޑިވްސް ކަރެކްޝަނަލް ސާވިސް އިން މިއަދު ނެރުނު ނޫސް ބަޔާނެއްގައި ބުނީ މާފުށި ޖަލުގައި ކޮވިޑް-19ގެ އަލާމާތް ހުރި އޮފިސަރުންނާއި ގައިދީންގެ ނެގި ސާމްޕަލްތަކެއް ތެރެއިން ހަތް އޮފިސަރުންނާއި ހަތަރު ގައިދީން ބައްޔަށް ޕޮޒިޓިވް ވެފައިވާ ކަމަށެވެ.\nއެހެންކަމުން އެޗްޕީއޭގެ ގައިޑްލައިންތަކާ އެއްގޮތަށް އަދި ކަރެކްޝަންސްގެ އުސޫލުތަކުގެ ދަށުން ފިޔަވަޅުތައް އަޅައި، މިއަދު ހަވީރު 16:00 އިން ފެށިގެން މާފުށި ޖަލު ކުއްލި ހާލަތަށް ގެނައުމަށް ނިންމާފައިވާ ކަމަށް އެބަޔާނުގައި ބުނެފައިވެއެވެ.\nކަރެކްޝަން އިން ބުނީ މާފުށި ޖަލު އާންމު ހާލަތަށް ގެނެވެންދެން ރައްކާތެރިކަމުގެ ފިޔަވަޅެއްގެ ގޮތުން ގައިދީންނާއި ބަންދު މީހުންނަށް އާއިލީ ބައްދަލުވުމާއި ވަކީލް ބައްދަލުވުން އަދި ކޯޓުގެ އަޑުއެހުންތައް ކުރިއަށް ދާނީ އޮންލައިންކޮށް ކަމަށެވެ.\nމާފުށީ ޖަލު މީގެ ކުރިންވެސް ވަނީ ކޮވިޑް ކޭސްތައް ފެނިގެން ޖަލުތައް ކުއްލި ހާލަތައް ގެނެސްފައެވެ. މިކަހަލަ ކޮންމެ ފަހަރެއްގައި ކަރެކްޝަންގެ އުސޫލުުތަކުގައި ވާގޮތަށް ގައިދީންގެ ބައްދަލުވުންތައް ބާއްވަމުންދަނީ އޮންލައިންކޮށެވެ.\nމާފުށިމާފުށީ ޖަލުކަރެކްޝަން ސާވިސްގައިދީންކޮވިޑް-19


Breaking: Pakistan Ge Kuryge Raees Hayyaru Kohfi - Vaguthu\nޕާކިސްތާނުގެ ކުރީގެ ރައީސް ހައްޔަރުކޮށްފި\nޕާކިސްތާނުންގެ ކުރީގެ ރައީސް އާސިފް އަލީ ޒަރްދާރީ ހައްޔަރުކޮށްފިއެވެ.\nއޭނާ ހައްޔަރުކޮށްފައިވަނީ މަނީ ލޯންޑަރިންއާއި ފޭކް ބޭންކް އެކައުންޓް ތަކެއްގެ މައްސަލައިގައެވެ.\nޕާކިސްތާނުގެ މީޑިޔާތަކުން ރިޕޯޓްކޮށްފައިވާ ގޮތުގައި އާސިފް އަލީ ޒަރްދާރީ ހައްޔަރު ކުރުމުގެ ކުރިން، ކަފާލާތުގެ ދަށުން މިނިވަންކޮށްދިނުމަށް ހުށަހެޅި ހުށަހެޅުން ހައި ކޯޓުންވަނީ ބަލައިނުގެންފައެވެ. އާސިފް ހައްޔަރު ކުރުމުގެ ކުރިން ވެސް ހުންނެވީ މައްސަލައިގައި ކަފާލާތުގެ ދަށުން މިނިވަންކޮށްފައެވެ.\nނަމަެވސް އިއްޔެ އަނެއްކާވެސް އާސިފް ހައްޔަރު ކުރުމަށް އަމުރު ކުރުމުން، ހައިކޯޓުންވަނީ ކަފާލާތުގެ ދަށުން މިނިވަންކޮށްދެވެން ނެތް ކަމަށްބުނެ، ހައްޔަރު ކުރުމަށް އަމުރުކޮށްފައެވެ. ޒަރްދާރީ ހައްޔަރުކޮށްފައިވަނީ ގެ ކޮޅުގައި ހުންނަވަނިކޮށެވެ. އޭނާ ހައްޔަރު ކުރުމުގެ ކުރިން ޤާނޫން ހަދާ މަޖިލިސްއަށް ވަޑައިގަންނަވަން ބޭނުންފުޅުވިކަމަށް ރިޕޯޓްތައް ބުނެއެވެ. ރައީސް ޒަރްދާރީ އަކީ ޤާނޫން ހަދާ މަޖިލީހުގެ މެންބަރެކެވެ. އަދި ބޭނުންފުޅުވީ ޤާނޫން ހަދާ މަޖިލީހިގައި ތަޤްރީރު ކުރައްވަނިކޮށް ހައްޔަރަށް ގެންދަން ކަމަށް ރިޕޯޓްތައް ބުނެއެވެ.\nޒަރްދާރީ އަކީ ޕާކިސްތާން ޕީޕަލްސް ޕާޓީ (ޕީޕީޕީ) ގެ ކޯ-ޗެއަރމަންއެވެ. އަދި އޭނާއަކީ ޕާކިސްތާނުގައި އަވަހާރަކޮށްލާފައިވާ ބޭނަޒީރު ބުއްޓޫގެ ފިރިކަލުންނެވެ. ޕާކިސްތާނުގެ އަނެއް އިދިކޮޅު ޕާޓީ، ޕާކިސްތާން މުސްލިމް ލީގްއިންވަނީ ރައީސް ޒަރްދާރީއަށް ހިމާޔަތް ދިނުމަށް ގޮވާލާފައެވެ.\nމުސްލިމް ލީގް އިން ބުނީ ޒަރްދާރީ ހައްޔަރު ކުރަން ޖެހޭ އެއްވެސް ސަބަބެއް ނެތް ކަމަށާއި އެމައްސަލައިގެ ތަހްޤީޤަށް ޒަރްދާރީ، ލަސް ކުރުމެއް ނެތި ހާޒިރުވުމަށްފަހު އެއްބާރުލުން ދޭ ކަމަށެވެ.\nމުސްލިމް ލީގް އަދި ޕާކިސްތާނުގެ ބޮޑު ވަޒީރު ކަން ދެ ދައުރުގައި އަދާކޮށްފައިވާ ނަވާޒް ޝަރީފް މިވަގުތު ހުންނެވީ ޖަލުގައެވެ. ނަވާޒް ޝަރީފްގެ ވެރިކަން ފުރަތަމަ ވައްޓާލީ އަސްކަރިއްޔާއިން ގެނައި ބަގާވާތަކުންނެވެ. ދެވަނަ ދައުރުގައި ވެރިކަން ވައްޓާލީ ޕާކިސްތާނުގެ ސްޕްރީމް ކޯޓުން އަސްކަރިއްޔާ އާއި ގުޅިގެން ގެނައި ޖުޑީޝަރީ ބަގާވާތަކުންނެވެ.\nޕާކިސްތާނު ފްލައިޓު ވެއްޓުމުގެ ކުރިން ޕައިލެޓު ދިން މެސެޖު...\nޖޫން 10, 2019 17:56\nމި ޤައުމުގައި ތިބި ރައްޔިތުންގެ ޙަޒާނާ ތަކަށް އިޙުމާލުވި ފަރާތް ތައް ކޮންއިރަކުންބާ ހައްޔަރު ކުރާނީ!\nޖޫން 11, 2019 05:44\nޙަޒާނާ ކޭމީހުންނާ އަދި އެއަށް ދޯޅު މީހުން އެތިބީ މިހާރު ވެރިކަމަށް އަރާ ގޮނޑި ގޮނޑީގައި ވެޑުވިގެން! ދެންކިހިނެއް އެމީހުން ހައްޔަރު ކުރާނީ!!؟؟\nޖޫން 10, 2019 20:36\nޢާސިފް ޢަލީ ޒަރުދާރީ އަކީ މަރުޙޫމާ ބޭނަޒީރު ބުއްޓޫގެ “ފިރިކަލުން”.\nޖޫން 10, 2019 21:25\nބައެއްފިރިންނަކީ އަބިންގެ މަޤާމުގައި އުޅޭ މީހުން. ވީމާ ވަގުތު ކުދިން އަބިކަބަލުން ކަމަށް އެލިޔުނީ ވަރަށް ދިރާސާ ކޮށްފަ. ގޯހެއް ނެތް.\nޖޫން 10, 2019 21:31


Raajjeyge dhiriulhey hurihaa enmennah hiley vaccine foarukohdheynan: Raees | Jazeera\tރާއްޖޭގައި ދިރިއުޅޭ ހުރިހާ އެންމެންނަށް ހިލޭ ވެކްސިން ފޯރުކޮށްދޭނަން: ރައީސް - Jazeera\nރާއްޖޭގައި ދިރިއުޅޭ ހުރިހާ އެންމެންނަށް ހިލޭ ވެކްސިން ފޯރުކޮށްދޭނަން: ރައީސް\nމުޙައްމަދު އަފްޒަލް December 3, 2020 169 views0\nދިވެހިރާއްޖޭގައި ދިރިއުޅޭ ހުރިހާ ރައްޔިތުންނަށް ހިލޭ ވެކްސިން ފޯރުކޮށްދޭނެކަން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ދާދި ދެންމެއަކު އިއުލާންކޮށްފިއެވެ. ރައީސް މިކަން އިއުލާންކުރެއްވީ، ލާމަރުކަޒީ ނިޒާމް ހަރުދަނާ ކުރުމުގެ ގޮތުން ހިނގުނު3މަޝްރޫއެއް އިފްތިތާހުކޮށްދެއްވުމަށް ލ.ގަމުގައި ބޭއްވެވި ރަސްމިއްޔާތުގައި ވާހަކަދައްކަވަމުންނެވެ.\nހުރިހާ ރައްޔިތުންނަށްވެސް ހިލޭ ވެކްސިން ފޯރުކޮށްދިނުމުގެ ގޮތުން އެކަން މިހާރުވަނީ ބަޖެޓުގައިވެސް ހިމަނައިފައެވެ. އެންމެ ގިނަ ވެގެން ހަތަރު، ފަސް މަސް ދުވަސް ތެރޭގައި ކޮވިޑްގެ ވެކްސިން ރާއްޖެއަށް ލިބުމުގެ އުންމީދު އެބައޮތް ކަމަށް ރައީސްވަނީ ކުރިންވެސް ވިދާޅުވެފައެވެ.\nދިވެހިރާއްޖެއަށް އާބާދީގެ 20 އިންސައްތައަށް ހިލޭ ވެކްސިން ހޯދުމަށް މަސައްކަތް ކުރަމުންދާކަމަށް ސަރުކާރުންވަނީ ކުރިންވެސް އިއުލާނުކޮށްފައެވެ. އެގޮތުން، ރާއްޖެއިން ހޯދުމަށް މަސައްކަތް ކުރަމުންދަނީ އޮކްސްފަޑް ޔުނިވަސިޓީ އާއި އެސްޓްރަޒެނިކާގެ ވެކްސިނާއި މޮޑާނާގެ ވެކްސިނެވެ. އެއީ ރާއްޖެއަށް އެންމެ އެކަށީގެންވާ ވެކްސިންކަން ހެލްތު މިނިސްޓްރީއިން ވަނީ ކުރިން ފާހަގަކޮށްފައެވެ.\nވެކްސިން ރާއްޖެ ލިބުނުހާ އަވަހަކަށް އެ ރައްޔިތުންނަށް ދިނުމުގެ މަސައްކަތް ފަށާއިރު ވެކްސިން ދޭނީ އިސްކަންދޭ ތަރުތީބުން، ޑަބްލިއުއެޗްއޯއިން އެކުލަވާލާފައިވާ އުސޫލުގެ ތެރެއިންނެވެ. ކޮވިޑްގެ އެންމެ ރިސްކު ބޮޑު މީހުންނަކީ އުމުރުން ދުވަސްވީ މީހުންނެވެ. އެހެންކަމުން ވެކްސިން އެންމެ ފުރަތަމަ ދޭން ފަށާނީ އުމުރުން ދުވަސްވީ މީހުންނަށް ކަމަށް ބެލެވެއެވެ.


މާޒިޔާ އިން ދެވަނަ ފަހަރަށް ލީގު ޗެމްޕިއަންކަން ހޯދައިފި – Dhen.mv\nމާޒިޔާ އިން ދެވަނަ ފަހަރަށް ލީގު ޗެމްޕިއަންކަން ހޯދައިފި\nJanuary 20, 2020 - 1:05 am\nމާޒިޔާ ސްޕޯޓްސް އެންޑް ރެކްރިއޭޝަން ކްލަބުން ދެވަނަ ފަހަރަށް ލީގު ޗެމްޕިއަންކަން ހޯދައިފައެވެ.\nމާޒިޔާ އިން ލީގު ޗެމްޕިއަންކަން ކަށަވަރުކޮށްފައިވަނީ ގައުމީ ފުޓުބޯޅަ ދަނޑުގައި މިރޭ ކުޅުނު ލީގުގެ ތިންވަނަ ބުރުގެ މެޗުގައި 5-1ގެ ނަތީޖާއަކުން ކްލަބު ގްރީން ސްޓްރީޓްސް ބަލިކޮށްގެންނެވެ.\nމިއީ މާޒިޔާ އިން ލީގު ޗެމްޕިއަންކަން ހޯދި ދެވަނަ ފަހަރެވެ. މީގެ ކުރިން މާޒިޔާ އިން ލީގު ޗެމްޕިއަންކަން ހޯދީ 2016 ގައެވެ. މިސީޒަނުގެ ލީގު ޗެމްޕިއަންކަން މާޒިޔާ އިން ކަށަވަރުކޮށްފައިމިވަނީ އެޓީމަށް ބާކީ ތިން މެޗު އޮއްވައެވެ.\nމެޗުގެ ފުރަތަމަ ހާފުގައި މާޒިޔާ އިން ވަނީ ލަނޑެއް ޖަހައި ލީޑު ހޯދައިފައެވެ. މެޗުގެ 27 ވަނަ މިނެޓުގައި މާޒިޔާއަށް އެ ލަނޑު ކާމިޔާބުކޮށްދިނީ އިބްރާހިމް މަހުދީ ހުސައިން (ފޭދޫ އިއްބެ) އެވެ.\nމެޗުގެ ދެވަނަ ހާފު ފެށިތާ މިނެޓެއްގެ ތެރޭގައި މާޒިޔާ އިން ވަނީ ލަނޑެއް ޖަހައި ލީޑު ފުޅާކޮށްފައެވެ. މާޒިޔާއަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑު ވެސް ކާމިޔާބުކޮށްދިން ފޭދޫ އިއްބެއެވެ. އޭގެ ހަތަރު މިނެޓު ފަހުން ގްރީނުން ވަނީ ލަނޑެއް ޖަހައި ފަރަގު ކުޑަކޮށްފައެވެ. ގްރީނަށް އެ ލަނޑު ކާމިޔާބުކޮށްދިނީ އެޓީމުގެ ބިދޭސީ ކުޅުންތެރިޔާ އަލްސަޔެދް މަހްމޫދެވެ.\nމާޒިޔާ އިން ވަނީ މެޗު ނިމުމުގެ ކުރިން ތިން ލަނޑު ކާމިޔާބުކޮށްފައެވެ. މެޗުގެ 73 ވަނަ މިނެޓުގައި މާޒިޔާގެ ތިންވަނަ ލަނޑު ކާމިޔާބުކޮށްދިނީ އިބްރާހިމް އައިސަމްއެވެ. މެޗުގެ 79 ވަނަ މިނެޓުގައި ޖެހި ލަނޑާއި މެޗުގެ 82 ވަނަ މިނެޓުގައި މާޒިޔާ އިން ޖެހި ލަނޑުތައް ކާމިޔާބުކޮށްދިނީ ހަމްޒާ މުހައްމަދު (ހަމްޕު) އެވެ.\nލީގުގެ އެއްވަނައިގައި އޮތް މާޒިޔާއަށް 18 މެޗުން 47 ޕޮއިންޓް ލިބިފައިވާ އިރު، އީގަލްސްއަށް 17 މެޗުން ލިބިފައިވަނީ 33 ޕޮއިންޓެވެ. އީގަލްސް އިން ބާކީ ހަތަރު މެޗު ކާމިޔާބުކުރިޔަސް، އެޓީމަށް މާޒިޔާގެ މައްޗަށް ކުރިއެއް ނުހޯދޭނެއެވެ.\nތިބާ އުފަލުގައި އުޅެން ބޭނުންނަމަ އަނެކާ ދެރަ ކޮށްނުލާ!\nރޭގަނޑު ނިދިން ހޭލެވިއްޖެނަމަ މި ޒިކުރުކޮށް، ކުރާ ދުޢާ އިޖާބަ ކުރައްވާނެ!\nރިޒްޤް އިތުރުކުރަން ބޭނުންނަމަ، މިކަންކަމަށް ސަމާލުވެލައްވާށެވެ!


Icardi PSG ah; Neymar ge agubodukoffi | Mihaaru\n03 ސެޕްޓެމްބަރ 2019 - 08:489comments\nމިދިޔަ ސީޒަނުގައި އިންޓަގެ ކޮންޓްރެކްޓް އާކުރުމާ މެދު އުފެދުނު ދެބަސްވުމަކާ ގުޅިގެން އިކާޑީ އަތުން އެ ކްލަބުން ކެޕްޓަން ބޭންޑް ނެގުމުން އޭނާ ކުޅެން ދެކޮޅު ހެދި އެވެ. އެއާ އެކު މި ޓްރާންސްފާގައި އޭނާ ވިއްކާލާނެކަން ކަށަވަރުވި އެވެ. މި ފަހަރުގެ ޓްރާންސްފާ މާކެޓްގައި އިންޓަ އިން އިކާޑީ ވިއްކާލަން ޔުވެންޓަސް، ނަޕޯލީ، މޮނާކޯ އަދި މެންޗެސްޓާ ޔުނައިޓެޑަށް ހުށަހެޅި ނަމަވެސް އެ ކްލަބްތަކަށް މި ޓްރާންސްފާގެ ކަންތައް ފުރިހަމަކުރެވޭ ގޮތެއްނުވި އެވެ.\nއަހުލާގީ ގިނަ މައްސަލަތަކެއްގެ ސަބަބުން އިންޓަގެ މެނޭޖްމަންޓާއި އެ ކްލަބްގެ ސަޕޯޓަރުންނާ އިކާޑީއާ ދެމެދު އޮތީ ވަރަށް ބޮޑަށް ގުޅުން ގޯސްވެފަ އެވެ. ޕީއެސްޖީން، އުމުރުން 26 އަހަރުގެ އިކާޑީގެ ސޮއި ލޯން އެއްބަސްވުމެއްގެ ދަށުން ހޯދި ނަމަވެސް ކުރިއަށް އޮތް ސީޒަން ނިމުމުން ދާއިމީ ކޮންޓްރެކްޓެއްގައި މަޑުކުރުވުމުގެ ފުރުސަތު ވެސް އެބައޮތެވެ.\nއިކާޑީ ބުނީ ޕީއެސްޖީ އަކީ ކުޅޭ ހުރިހާ މުބާރާތެއްގެ ޗެމްޕިއަންކަން ހޯދަން މަސައްކަތްކުރާ ޓީމެއް ކަމަށާއި އެކަން އެގޮތަށް ފުރިހަމަކޮށްދޭން އޭނާ އަށް ކުރެވޭ ހުރިހާ މަސައްކަތެއް ކޮށްދޭނެ ކަމަށެވެ. އަދި ޕީއެސްޖީ އަކީ ބައިނަލްއަގުވާމީ ފުޓްބޯޅައިގައި ގަދަބާރެއް ކަމަށާއި އެ ފަދަ ޓީމެއްގައި އޭނާގެ ފެންވަރު ސާބިތުކޮށްދޭން ލިބުމުން ވަރަށް ބޮޑަށް ހިތްހަމަޖެހޭ ކަމަށް އިކާޑީ ބުންޏެވެ.\nބާސެލޯނާގެ ޔޫތު ޓީމަށް ކުރިން ކުޅުނު އިކާޑީ މި ސީޒަނަށް ފަހު ދާއިމީ އެއްބަސްވުމެއްގައި ޕީއެސްޖީގައި މަޑުކުރުވާނަމަ 74 މިލިއަން ޑޮލަރު ދައްކަން ޖެހެ އެވެ.\nޓްރާންސްފާ މާކެޓްގެ ފަހު ދުވަހުގައި ޕީއެސްޖީން ވަނީ ރެއާލް މެޑްރިޑަށް ކުޅުނު ކޮސްޓަ ރިކާގެ ގޯލްކީޕަރު ކޭލޯ ނަވާސް ހޯދައިފަ އެވެ. އަދި އެ ޓްރާންސްފާ ފުރިހަމަކުރިއިރު ޕީއެސްޖީން ވަނީ އެ ޓީމަށް ކުޅެމުން އައި ފްރާންސްގެ ގޯލްކީޕަރު އަލްފޮންސޯ އަރެއޯލާ ރެއާލަށް ދޫކޮށްލައިފަ އެވެ.\nމި ފަހަރުގެ ޓްރާންސްފާ މާކެޓްގަައި ޕީއެސްޖީ ދޫކޮށްލާނެ ކަމަށް ބެލެވުނު ބްރެޒިލްގެ ތަރި ނޭމާ ވަނީ އެންމެ ފަހުން އެ ކްލަބްގައި މަޑުކޮށްފަ އެވެ. ބާސެލޯނާ އާއި ރެއާލް މެޑްރިޑް އަދި ޔުވެންޓަސް އިން ނޭމާ ހޯދަން މަސައްކަތްކުރި ނަމަވެސް އޭނާ ބޭނުންވީ ކުރީގެ ކްލަބް ބާސެލޯނާއާ ގުޅޭށެވެ. ޓްރާންސްފާ މާކެޓްގެ އެންމެ ފަހު ވަގުތާ ޖެހެންދެން ވެސް ބާސެލޯނާ އިން ވަނީ ނޭމާ ހޯދަން ޕީއެސްޖީއާ މަޝްވަރާކޮށްފަ އެވެ. އެކަމަކު ބާސެލޯނާ އިން އެންމެ ފަހުން މި ޓްރާންސްފާ ކަންތަކުގައި ފަހަތަށް ޖެހެން ނިންމީ ޕީއެސްޖީން ބުނިހާ ގޮތެއް ހަދައިގެން އެކަން ކުރަން ބޭނުންނުވާތީ އެވެ.\nމީގެ ދެ އަހަރު ކުރިން، ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީން ނޭމާގެ ސޮއި ހޯދިއިރު، މި ފަަހަރުގެ ޓްރާންސްފާގައި ޕީއެސްޖީން އެ އަށް ވުރެ ކުޑަ އަގަކަށް ނޭމާ ދޫކޮށްލަން މަޝްވަރާތަކެއް ކުރި އެވެ. އެކަމަކު މިހާރު އެ ވިސްނުން ބަދަލުކޮށް ޕީއެސްޖީން ވަނީ ނޭމާ ދޫކޮށްލާން ކިޔާ އަގު ބޮޑުކުރަން ނިންމައިފަ އެވެ. ފްރާންސްގެ މީޑިއާ ރިޕޯޓްތައް ބުނާގޮތުން ޕީއެސްޖީން ދެން ނޭމާ ވިއްކާލާނީ 290 މިިލިއަން ޑޮލަރާ ގާތްކުރާ ބިޑެއް އަތުވެއްޖެނަމަ އެވެ.


ޙަޤީޤީ ހާދިސާ:5އުޚުތުން އެކުގައި ޝަހީދުވެގެންދިއައިރުވެސް އެންމެ ދޮށީ ދައްތަ އޮތީ ދެކޮއްކޮގެ ގައިގަ ދެއަތުން ބައްދާލައިގެން!\nމިއީ ހައްދަުފަހަނައަޅާފައިވާ ޔަހޫދީންގެ އަނިޔާވެރިކަން ހައްދަދުފަހަނައަޅާފައިވާ ކަމުގެ ވާހަކަތަކުގެ ތެރެއިން ވާހަކައެކެވެ! މީގެ ބޭދޮޅު އަހަރުވަރުކުރިން ފަލަސްޠީނުގެ ޣާޒާގައި ހިނގައިދިއަ ކަމެއްގެ ވާހަކައެވެ! ޣާޒާގެ މީހަކު ކިޔައިދިން ވާހަކައެކެވެ.\nއޭނާގެ ޢާއިލާގެ އެންމެން ގޭގައި ނިދަން ތިއްބައި ހައްދުފަހަނައަޅާފައިވާ ޔަހޫދީން ބޮން އެޅީއެވެ. އެންމެން ބިރުން ހޭނެތުނެވެ. ހޭ އެރުމުން ފުރަތަމަވެސް ބަލައިލެވުނީ6އަންހެންދަރިން ކޮބައިތޯއެވެ.\nބެލިއިރު5ކުދިން ތިބީ މަރުވެފައެވެ. ސަލާމަތްވީ އެންމެ އަންހެން ދަރިއެކެވެ. އަދި އެންމެ އާދައާއި ޚިލާފް ކަމެއް ފެނުނީ ދޮށީ އަންހެން ދަރިފުޅުގެ ކިބައިންނެވެ. އޭނާ އަކީ އަވަށްޓެރިން ދެކެވެސެ އެންމެން ދެކެވެސް ވަރަށް ލޯބިވާ ކުއްޖެކެވެ. ކޮންމެ ރެއަކު ނިދާނީ ދެއަތުން އެންމެ ހަގު ދެ ކޮއްކޮގެ ގައިގައި ލޯބިން ބައްދާލައިގެން އޮވެއެވެ. އެ ހިތްހެޔޮ، ލޯބި ދަރިފުޅު މަރުވެފައި އޮތީވެސް ދެކޮއްކޮގެ ގައިގައި ބައްދާލައިގެން އޮވެއެވެ.\nއެކުދިންގެ ފުރާނަ ނެތް ހަށިތައް ގެއިން ނެރުނީ އަހަރެންގެ ދެއަތުންނެވެ. ފިރިހެން ދަރިންތައް ގިސްލަގިސްލާފައި ރޮނީއެވެ. އަހަރެން ބުނީމެވެ. "ތިއަ ރޮނީ ކީއްވެގެން ހެއްހެއްޔެވެ؟ އެ ދަރިން އިރާދަ ކުރެއްވިއްޔާ އެދިއައީ ސުވަރުގެއެވެ. އަހަރެމެން މަސައްކަތްކުރަންވީ އެ ދަރިންނާއި ސުވަރުގެއިން ބައްދަލުކުރުމަށެވެ."\nނިކަން ވިސްނައިލަބަލާށެވެ! އެއީ ހުރިހާ ދަރިންގެ ބައްޕައެވެ. ހަމަ ކުއްލިއަކަށް5ދަރިން އެކުގައި މަރުވީއެވެ. ނަމަވެސް އޭނާގެ ކިބައިގައި ހުރި އީމާންތެރިކަން ނިކަން ބަލައިލަބަލާށެވެ! ނިކަން ބުނެބަލާށެވެ! އެފަދަ ކަމެއް ހިނގައިދިއުމުން އެފަދައިން ބުނުމުގެ ބާރު ލިބިގެންވަނީ އަހަރެމެންގެ ތެރެއިން ކިތައް މީހުންނަށް ހެއްޔެވެ؟ އެވަރުގެ އީމާންތެރިކަމެއް ހުރީ އަހަރެމެންގެ ތެރެއިން ކިތައް މީހުންގެ ހެއްޔެވެ؟ މިފަދަ އިމްތިޙާނެއް ކުރިމަތި ކުރެއްވެވުމުން އެހައި ސާބިތުކަމާއިއެކުގައި ފާސްވާނީ ކިތައް މީހުން ހެއްޔެވެ؟\nމީސްތަކުންނޭވެ! މިހާދިސާއިން ޢިބްރަތް ޙާޞިލުކުރާށެވެ! އީމާންތެރިކަން ވަރުގަދަކުރާށެވެ! މިންވަރު ކުރެއްވެވި ކޮންމެ ނިޢްމަތަކަށް ޝުކުރުވެރިވާ މީހަކަށްވާށެވެ! ތިބާގެ އީމާންކަން ވަރުގަދަވެ ދިރިއުޅުނުގެ ހުރިހާ މަރުޙަލާތަކެއްގައިވެސް ސާބިތުކަން ސާބިތުކަން ދެއްވަވާނެތެވެ. އިން ޝާ ﷲ!\nއެމެރިކާ ސިފައިން ބަޑިޖަހާ ނޫސްވެރިއެއްގެ އެއް ލޯ "ދުއްވާލައިފި!"\nއުފާވެރި ހަނދާންތަކެއް! ސައުދީގަ ހުންނެވި އިނގިރޭސި ސަފީރު ސައިމޮން ކޮލިންސް "ޙާޖީ ސައިމޮނަށް!"\nޕްރިންސް ޗާލްސް ކޮރޯނާ ވައިރަހަށް ޕޮޒިޓިވްވެއްޖެ!\nކޮރޯނާ ވައިރަސްއަށް ވެކްސިނެއް ހޯދަން ގިނަ ޤައުމުތަކެއް ގުޅިގެން މަސައްކަތް ފަށައިފި!\nއަންހެނުންނަށް ޔުނިވަރސިޓީ ތައުލީމް ދިނުމުގަ މުސްލިމުން އެއްހާސް އަހަރު ކުރީގަ!


Fahu Quarter Gai Dhiraagah 231 Million Rufiyaage Saafu Faidhaa Eh - Vaguthu\nބައެއް ގައުމުތަކުގެ ހާލަތު އިތުރަށް ގޯސްވެއްޖެ - 23 ގަޑިއިރު ކުރިން\nފަހު ކުއާޓަރުގައި ދިރާގަށް 231 މިލިޔަން ރުފިޔާގެ ސާފު ފައިދާއެއް\n1 އަހަރު ކުރިން ( ފެބުރުއަރީ 8, 2019 )\nދިރާގު ބިލްޑިންގ - ވަގުތު އިމޭޖްސް: އަމީން ފަހުމީ\n2018 ވަނަ އަހަރުގެ ފަހު ކުއާޓަރުގައި ދިރާގަށް 231 މިލިޔަން ރުފިޔާގެ ސާފު ފައިދާއެއް ލިބިއްޖެއެވެ.\nދިރާގުން ނެރެފައިވާ ތަފާސް ހިސާބުތަކަށް ބަލާއިރު، މިދިޔަ އަހަރުގެ ފަހު ކުއާޓަރުގައި އެ ކުންފުންޏަށް ލިބުނު ސާފު ފައިދާ ވަނީ އޭގެ ކުރީ ކުއާޓަރާ އަޅާ ބަލާއިރު 13 ޕަސެންޓް އިތުރުވެފައެވެ. އެގޮތުން 2018 ވަނަ އަހަރުގެ ތިން ވަނަ ކުއާޓަރުގައި ދިރާގަށް ސާފު ފައިދާގެ ގޮތުގައި ލިބުނީ 203 މިލިޔަން ރުފިޔާއެވެ.\nމިދިޔަ އަހަރުގެ ފަހު ކުއާޓަރުގައި އެ ކުންފުންޏަށް އާމްދަނީގެ ގޮތުގައި ލިބުނު މިންވަރުވެސް ވަނީ އިތުރުވެފައެވެ. އެގޮތުން އެ ކުއާޓަރުގައި އެ ކުންފުންޏަށް އާމްދަނީގެ ގޮތުގައި 704 މިލިއަން ރުފިޔާ ލިބިފައިވެއެވެ. ނަމަވެސް ތިންވަނަ ކްއާޓަރުގައި ލިބުނީ 658 މިލިއަން ރުފިޔާއެވެ.\nއަދި މިދިޔަ ކުއާޓަރުގައި ދިރާގުން ވަނީ ޓެކްސްގެ ގޮތުގައި 41 މިލިޔަން ރުފިޔާ ދައުލަތަށް ދައްކާފައެވެ. ޓެކްސްއަށް ކެނޑުމުގެ ކުރިން ދިރާގަށް މިދިޔަ ކުއާޓަރުގައި އާމްދަނީގެ ގޮތުގައި 272 މިލިއަން ރުފިޔާ ލިބުނެވެ.\nދިވެހިންގެ ތެރޭގައި މަޝްހޫރު ސްޓަރ ޗެނަލްތައް ދިރާގު ޓީވީއަށް!\nދިރާގު ކަސްޓަމަރުންނަށް ޑިސްކައުންޓްތަކާއި ބޫސްޓަރ ތަކުން އިތުރު އެލަވަންސް ދެނީ\nފެބުރުއަރީ 8, 2019 20:43\nސާފު ފައިދާ ނުހަނު ބޮޑު ޢަދަދެއް ތިހޯދަނީ އަހަރެމެންނަށް ވިއްކާ ޚިދުމަތުން. އަހަރެމެންވެސް އުފަލުން ޚިދްމަތް ހޯދަން ބޭނުންވާ ވަރަށް ޚިދުމަތުގެ އަގުހެޔޮ ކޮށްދޭންވީ ނޯންތޯ؟\nފެބުރުއަރީ 8, 2019 21:02\nފޯނުބިލްޔަކުގެ އަގު ބޮޑުކުރަންވީނު\nފެބުރުއަރީ 8, 2019 23:25\nމީ ސަރުކާރުގެ ކުންފުނި ރައްޔަތުން މަރަނީ ކިހާދެރަ. އަޅެ ފައިދާނުހޯދާ ތި ނެޓުވޯކު ރަނގަޅު ކޮބިލަ ދެން ރައްޔިތުންނައް ހެޔޮއަގެގާ ހިދުމަތް ދީލާ ހެޔޮނުވނެޔޭ.


Neymar akee football ge artist eh\nނޭމާއަކީ ފުޓްބޯޅައިގެ އާޓިސްޓެއް\nނޭމާ އަކީ އޭނާ ހިތްހަމަ ޖެހިފައި ހުންނައިރު ވަރުގަދަ ލީޑަރެއް ކަމަށާއި އޭނާގެ ކިބައިން ގިނަ ކަންކަމަށް އުންމީދު ކުރާކަމަށް ޕީއެސްޖީގެ ކޯޗް ތޯމަސް ޓޫހުލް ބުނެފި އެވެ.\nއުނައި އެމެރީ ޕީއެސްޖީ ދޫކޮށްލުމުން، އެޓީމުން ކޯޗަކަށް ގެނައީ ޓޫހުލް އެވެ. އޭނާ އަކީ ބުރޫޝިއާ ޑޯޓަމުންޑްގެ ކުރީގެ ކޯޗެވެ. އޭނާ ވަނީ ޑޯޓަމުންޑާއެކު ކާމިޔާބު މަސައްކަތްތަކެއް ކޮށްފަ އެވެ. ޕީއެސްޖީގެ ކޯޗު ކަމުގައި ފްރާންސް ލީގްގެ ފުރަތަމަ މެޗަށް ނިރޭ އޭނާ ނިކުންނާނެ އެވެ.\nސްޓޭޑަ މަލްހާބް ކާން އާ ދެކޮޅަށް ނިކުންނަ މެޗުގެ ކުރިން ޓޫހުލް ވަނީ ނޭމާ އަށް ވަރަށް ބޮޑަށް ތައުރީފު ކޮށްފަ އެވެ. އޭނާ ގަބޫލު ކުރާ ގޮތުގައި ބްރެޒިލްގެ ފޯވަޑަށް ޓީމު ލީޑް ކުރެވޭނެ އެވެ.\n"ހަމަ ޔަގީނުންވެސް ނޭމާ އަކީ އަހަރެންގެ އެންމެ މުހިންމު ކުޅުންތެރިޔާ، އޭނާ އަކީ ދުނިޔޭގެ އެންމެ މޮޅު ކުޅުންތެރިންގެ ތެރޭގައި ހިމެނޭ ކުޅުންތެރިޔެއް، އަދި އޭނާ އަކީ ފުޓްބޯޅައިގެ އާޓިސްޓެއް،" މެޗުގެ ކުރިން ވާހަކަ ދައްކަމުން ޓޫހުލް ބުންޏެވެ.\n"ލިޑަރަކަށް ވުމުގައި ތަފާތު ގިނަ ވައްތަރުތައް ހުރޭ، ނޭމާގެ ހާލަތަށް ބަލާއިރު އޭނާ ހިތްހަމަޖެހިގެން ހުރެއްޖެނަމަ އޭނާއަކީ ލީޑަރެއް، އަދި އޭނާގެ އުކުޅުތައް ބޭނުންކޮށްގެން އެހެން ކުޅުންތެރިންނަށް ހިތްވަރު ދިނުމުގައި އޭނާ މުހިންމު ދައުރެއް އަދާ ކުރޭ، އަދި އޭނާ އަކީ ރިސްކު ނަގަން ކެރޭ ކުޅުންތެރިޔެއް."\nޓޫހުލް ބުނީ ޕީއެސްޖީގައި ލީޑަރަކީ ނޭމާ އެކަނި ނޫން ކަމަށާއި ޒިންމާ ނަގައިގެން މަސައްކަތް ކުރާނެ އެހެން ކުޅުންތެރިން ވެސް އެބަތިބި ކަމަށެވެ.\nޕީއެސްޖީ އާއި ކާން ކުޅޭ މެޗު ފަށަނީ ރާއްޖޭގަޑިން މިރޭ ދަންވަރު 12:00 ގަ އެވެ.


Messi ge fayah, Ramos ge konda ekaku ves hamalaa nudheyne: Suarez\nމެސީގެ ފަޔަށް، ރާމޯސްގެ ކޮނޑަށް އެކަކު ވެސް ހަމަލާނުދޭނެ: ސުއަރޭޒް\nރާމޯސް (ކ) އާއި މެސީ: މި ދެ ކުޅުންތެރިން 100 ޕަސެންޓް ފިޓެއްނޫން.\nމާދަމާ ނޫން އަނެއް ދުވަހުގެ ރޭ ބާސެލޯނާ އާއި ރެއާލް މެޑްރިޑް ކުޅޭ އެލްކްލެސިކޯ މެޗުގައި ބާސެލޯނާގެ ލަޔޮނަލް މެސީގެ ފަޔަށް، އަދި ރެއާލްގެ ސާޖިއޯ ރާމޯސްގެ ކޮނޑަށް ވެސް އެކަކު ވެސް ހަމަލާނުދޭނެ ކަމަށް ބާސެލޯނާގެ ލުއިސް ސުއަރޭޒް ބުނެފި އެވެ.\nއުރުގުއޭގެ ފޯވަޑް މިހެން ބުނީ ސާޖިއޯ ރާމޯސް ތަދުކަނޑުވާ އިންޖެކްޝަން ޖަހައިގެން މި މެޗުގައި ކުޅެން ނިންމުމުންނެވެ. ރާމޯސްގެ ވާތު ކޮޑަށް އަނިޔާވީ ސްޕެނިޝް ލީގުގައި ސެވިއްޔާއާ ދެކޮޅަށް ކުޅެނިކޮށް ވެއްޓިފަ އެވެ. މި އަނިޔާއިން އަދި މުޅިން ސަލާމަތްނުވާތީވެ ރާމޯސްއަށް މި މެޗުގައި ކުޅެވޭނެކަން މިހާތަނަށް އޮތީ ޔަގީނެއްނުވެފަ އެވެ. ނަމަވެސް މެޗަށް ނުކުތުމަށް އޮތް އެންމެ ފަހުގެ ހައްލަކީ ތަދުކަނޑުވާ އިންޖެކްޝަން ބޭނުންކުރުން ކަމަށް މިހާރު ވަނީ ނިންމާފަ އެވެ.\nސެވިއްޔާ މެޗުގައި ވެއްޓި ރާމޯސް ކޮނޑަށް ތަދުވުމުން ކޮނޑުގައި އަތްއަޅައިގެން: އޭނާ ކުޅޭނީ ތަދުވާ ކަނޑުވާ އިންޖެކްޝަން ޖަހައިގެން.\nއަނެއްކޮޅުން މެސީ މި މެޗަށް މި ނުކުންނަނީ ސެޕްޓެމްބަރު މަހު ފަޔަށް ލިބުނު އަނިޔާ ރަނގަޅުވިތާ އެންމެ ހަތަރު ދުވަސް ފަހުންނެވެ.\n"އަހަންނަކަށް ހިޔެއްނުވޭ އެއްވެސް މީހަކު ރާމޯސްގެ ކޮނޑުގައި ޖަހާނެހެން. އަދި އަހަންނަށް ހޔެއް ނުވޭ އެކަކު ވެސް މެސީގެ ފައިގައި ޖަހަން މަސައްކަތްކުރާނެހެން. އަހަރުމެންނަކީ ރަހުމަތްތެރިބައެއް،" ސުއަރޭޒް ބުންޏެވެ.\nމި މެޗަށް ރެއާލްގެ ކީޕަރި ކޭލާ ނަވާސް ވެސް މިހާރު ވަނީ އަނިޔާގައި ހުރުމަށްފަހު ޕްރެކްޓިހުގައި ބައިވެރިވާން ފަށައިފަ އެވެ. އަދި ބާސެލޯނާއިން ލަޔޮނަލް މެސީ އާއި އިވާން ރަކިޓިކް ވެސް ވަނީ އަނިޔާއިން މުޅިން ސަލާމަތްވެގެން ޓީމާއެކު ފަރިތަކުރަން ފަށައިފަ އެވެ.


Information Commitioner Ge Magaamah Hushahelhi Nanthaka Gulheygothun Aamunge Hiyaalu Hoadhanee - Vaguthu\nއިންފޮމޭޝަން ކޮމިޝަނަރގެ މަގާމަށް ހުށަހެޅި ނަންތަކާއި ގުޅޭގޮތުން އާންމުންގެ ހިޔާލު ހޯދަނީ\nއިންފޮމޭޝަން ކޮމިޝަނަރުގެ މާގަމަށް އައްޔަން ކުރެއްވުމަށް ރައީސުލްޖުމްހޫރިއްޔާ ރައްޔިތުންގެ މަޖިލީހަށް ހުށަހަޅުއްވާފައިވާ ނަންތަކާއި ގުޅޭގޮތުން އާންމުންގެ ހިޔާލު ހުށަހެޅުމުގެެ ފުރުސަތު ހުޅުވާލައިފިއެވެ.\nރައްޔިތުންގެ މަޖިލީހަށް މި ނަންތައް ހުށަހަޅުއްވާފައި ވަނީ ހޯމަ ދުވަހު ބޭޭއްވި މަޖިލީހުގެ ޖަލްސާގައެވެ.\nއަޙްމަދު އާހިދު ރަޝީދު، ހ. ގުރުވަ\nމަރިޔަމް ޢަލީމް، ގ. ދަސްތާން\nމި ނަންތަކާއި ގުޅިގެން ހިޔާލު ހުށަހެޅުމަށް ބޭނުންވާ ފަރާތްތަކުން މެއި މަހުގެ 10 ވާ ހޯމަ ދުވަހުގެ ހެނދުނު 10:00 ގެ ކުރިން [email protected] އީމެއިލް އަށް މެއިލް ކުރަން އެދިފައިވެއެވެ. ނޫނީ މަޖިލީހުގެ އިދާރާއަށް ލިޔުމަކުން ހުށަހެޅުމަށް މަޖިލީހުގެ އިދާރާއިން އެދެއެވެ.\nއިންފޮމޭޝަން ކޮމިޝަނަރުގެ މަގާމު ހުސްވީ، ކުރިން އެ މަގާމުގައި ހުންނެވި ހުސައިން ފިޔާޒު މޫސާ މަގާމުން އިސްތިއުފާ ދެއްވުމުންނެވެ. ފިޔާޒު އެ މަގާމުން އިސްތިއުފާ ދެއްވީ "އަދަދު" ނަމުގައި އާ ނޫހެއް އުފައްދަވައި އެ ނޫސް ހިންގެވުމަށެވެ.\nއިންފޮމޭޝަން ކޮމިޝަނަރުގެ މަގާމު އުފެދިގެން އައީ 2014 ގައި ފާސްކުރެވުނު މައުލޫމާތު ލިބިގަތުމާއި ހޯދުމުގެ ގާނޫނުގެ ދަށުންނެވެ. މި ގޮތުން އެންމެ ފުރަތަމަ އިންފޮމޭޝަން ކޮމިޝަނަރުގެ މަގާމު އަދާ ކުރެއްވީ ރައްޔިތުންގެ މަޖިލީހުގެ މާވަށު ދާއިރާގެ ކުރީގެ މެންބަރު ޢަބްދުލް ޢަޒީޒް ޖަމާލް އަބޫބަކުރެވެ. މިއީ މައުލޫމާތު ހޯދުމުގައި މެދުވެރިއެއްގެ ދައުރު އަދާ ކުރުމުގެ މަގްސަދުގައި އުފެއްދި ކޮމިޝަނެކެވެ.


Co-living housing project imaaraai kuraane bayaku hoadhanee\nހުޅުމާލެ ކޯ-ލިވިންގް ހައުސިންގް އިމާރާތުގެ ޑިޒައިން ފޮޓޯއެއް --- ފޮޓޯ: އެޗްޑީސީ\nކޯ-ލިވިން ހައުސިންގް ޕްރޮޖެޓް އިމާރާތް ކުރާނެ ބަޔަކު ހޯދަން އިއުލާނުކޮށްފި\n23 ޑިސެމްބަރ 2020 - 17:20:03\nހުޅުމާލޭގައި "ކޯލިވިންގް ހައުސިންގް ޕްރޮޖެކްޓް" އިމާރާތްކުރާނެ ފަރާތެއް ހޯދުމަށް ހައުސިންގް ޑިވަލޮޕްމަންޓް ކޯޕަރޭޝަން، އެޗްޑީސީން މިއަދު އިއުލާނު ކޮށްފިއެވެ.\nއެގޮތުން މި ޕްރޮޖެކްޓުގެ ދަށުން "ކޯ ޝެއާ" ނުވަތަ އެހެން މީހުންނާއިއެކު ދިރިއުޅޭ ކޮޓަރި އަދި އަސާސީ ހިދުމަތްތަކަށް ބޭނުން ކުރާ ބަދިގެ ފަދަ ތަންތަން ހިއްސާކޮށްގެން ދިރިއުޅުމަށް ސިންގަލް އަދި ޓްވިން ކޮޓަރި ހެދުމަށް ހަމަޖައްސާފައިވާ ކަމަށް އެޗްޑީސީން ބުނެއެވެ.\nއެޗްޑީސީން ބުނީ މި ޕްރޮޖެކްޓަކީ ރާއްޖެއަށް މުޅިން އާ ކޮންސެޕްޓަކަށް ފަރުމާ ކުރެވިފައި ޕްރޮޖެކްޓެއް ކަމަށެވެ. އަދި މި ޕްރޮޖެކްޓުގެ އެންމެ ބޮޑު މަގުސަދަކީ ގްރޭޓާ މާލެ ސަރަހައްދުގައި ދިރިއުޅޭ ކިޔަވާ ކުދިން، ނުވަތަ އެކަނި ކުލި ބޮޑުކޮށް ތަންތަން ހިފައިގެން އުޅޭ މީހުންނަށް އަތްފޯރާފަށުގައި ބޯހިޔާވެހިކަން ފޯރުކޮށްދިން ކަމަށެވެ.\nކޯ ލިވިންގް ކޮންސެޕްޓަށް އެޗްޑީސީ އިން ފަރުމާކޮށްފައިވާ މި ޕްރޮޖެކްޓު ތަފާތު ހިދުމަތްތަކާ އެކު ނިމިގެންދާއިރު އައުޓްޑޯ ޖިމް، ޕެންޓްރީ، ބާބުކިއު އޭރިއާ އަދި ކޮންމެ ފަންގިފިލައެއްގައި އެންމެނަށް ބޭނުންކުރެވޭނެ ބަދިގެއެއް ހުންނާނެ ކަމަށް އެޗްޑީސީން ބުނެއެވެ.\nމީގެ އިތުރުންވެސް އެހެނިހެން ޒަރޫރީ އަދި އަސާސީ ބޭނުންތަކަށް ލޯންޑްރީ އާއި ފިހާރަ ފަދަ ބައިވަރު ހިދުމަތްތަކެއް މި ބިލްޑިންގް އިން ލިބޭނެ ކަމަށް އެޗްޑީސީން ބުނެއެވެ.\nއެޗްޑީސީން ކުރިއަށް ގެންދިޔަ ދިރާސާތަކުން ކިޔެވުމަށާއި އާމްދަނީ ހޯދުމަށް ކުރާ މަސައްކަތުގެ ސަބަބުން މި ސަރަހައްދުގައި\nއުޅޭ ފަރާތްތަކުން އާންމު ގޮތެއްގައި މަހަކު 5000 ރުފިޔާ ހަމައެކަނި ކުލީގެ ގޮތުގައި ހޭދަކުރާކަން ހާމަވި ކަމަށް އެޗްޑީސީން ބުނެއެވެ.\nމި ފަރާތްތަކުގެ ތެރެއިން %55 އަށް ވުރެއް ގިނަ ފަރާތްތަކުން މި ޕްރޮޖެކްޓަށް ޝައުގުވެރިކަން ފާޅުކޮށްފައިވާ ކަމަށް އެޗްޑީސީން ފާހަގަ ކުރެއެވެ.\nމި ފަދަ ކޮންސެޕްޓަކަށް ފަރުމާ ކުރެވިފައިވާ ގެދޮރުވެރިކަމެއްގައި އެއް އަހަރަށް ވުރެއް ގިނަ އަހަރު ދިރިއުޅޭނެކަމަށް ލަފާކުރެވޭ ކަމަށް އެޗްޑީސީން ބުނެއެވެ. އަދި މި ކޮންސެޕްޓަކީ ދުނިޔޭގެ އެކި ކަންކޮޅުތަކުގައިވެސް މަޝްހޫރުކަން ހޯދަމުން އަންނަ، ޑިވެލޮޕަރުންނަށް ވަރަށް ރަނގަޅު ފުރުސަތަކަށް ވާނެ ކަމަށް އެޗްޑީސީން ބުނެއެވެ.\nޑިވެލޮޕަރުންނަށް މި ޕްރޮޖެކްޓްގެ ދަށުން ދެ ވަނަ ފަންގިފިލާއިން ފެށިގެން ނުވަ ވަނަ ފަންގިފިލާއަށް ޓްވިން ޝެއަރިން އަދި ބާކީ ފްލޯތަކުގައި ސިންގަލް ރޫމް ހަދާ ކުއްޔަށްދިނުމުގެ ފުރުސަތު މަގުފަހިވާނެ ކަމަށް އެޗްޑީސީން ބުނެއެވެ.\nމި ޕްރޮޖެކްޓުގެ ދަށުން ކުއްޔަށް ދިނުމަށް ހަމަޖައްސާފައިވަނީ ހަމައެކަނި ދިވެހިންނަށް ކަމަށް އެޗްޑީސީން ބުނެއެވެ.\nމި ޕްރޮޖެކްޓުގެެ ދަށުން އިމާރާތް ކުރުމަށް ނިންމާފައިވަނީ ހުޅުމާލޭގައި ހުންނަ ލޮޓް 42-4 ގެ 16934.07 އަކަފޫޓުގެ ބިމުގައި 14 ފްލޯގެ އިމާރާތެއްގެ ގޮތުގައި ކަމަށް އެޗްޑީސީން ބުނެއެވެ.\nމި ޕްރޮޖެކްޓަށް ޝައުގުވެރިވާ މީހުން އަންނަ ޖެނުއަރީ މަހު 17 ވަނަ ދުވަހުގެ 14:00 ގެ ކުރިން ޕްރޮޕޯށަލް ހުށަހެޅުމުގެ ފުރުސަތު މިހާރު ހުޅުވާލާފައިވާ ކަމަށް އެޗްޑީސީން ބުނެއެވެ. އަދި މި ޕްރޮޖެކްޓާއި ގުޅޭ އިތުރު މައުލޫމާތު އެޗްޑީސީގެ ވެބްސައިޓުންނާއި މައި ހުޅުމާލެ ޕްރޮޕަޓީސް ވެބްސައިޓުން ލިބެން ހުންނާނެ ކަމަށް އެޗްޑީސީން ބުނެއެވެ.


ސެލްޓަ ބަލިކޮށް ރެއާލް އެއްވަނައަށް\nތާވަލުގެ އެއްވަނައަށް ރެއާލް ޖެހިލީ 36 ޕޮއިންޓް ހަމަކޮށްގެން\nސެލްޓަ އަތުން ރެއާލް މޮޅުވީ 2-0 ގެ ނަތީޖާއަކުން\n3 ޖެނުއަރީ 2021 | އާދީއްތަ 07:54\nރެއާލާއި ސެލްޓަ ބައްދަލުކުރި މެޗުގެ ތެރެއިން: މި މެޗުން ރެއާލް މޮޅުވީ 2-0 ން\nސެލްޓަ ވީގޯ ބަލިކޮށް ސްޕެނިޝް ލީގުގެ އެއްވަނައަށް އެންމެ ފަހުގެ ޗެމްޕިއަން ރެއާލް މެޑްރިޑް ޖެހިލައިފިއެވެ.\nލީގުގައި ހޮނިހިރު ދުވަހުގެރޭ ކުޅުނު މެޗުން ސެލްޓަ އަތުން ރެއާލް މޮޅުވީ 2-0 ގެ ނަތީޖާއަކުންނެވެ.\nރެއާލުގެ ދަނޑުގައި ކުޅުނު މި މެޗުގައި އެ ޓީމުން ގިނަ ހަމަލާތަކެއް އުފެއްދިއިރު، މެޗުގެ ވަރަށް ކުރީކޮޅު ރެއާލުން ވަނީ ލީޑު ނަގާފައެވެ. މާކޯ އެސެންސިއޯ ހުރަސްކޮށްދިން ބޯޅައަކުން މެޗު ފަށައިގެން ހަވަނަ މިނެޓުގައި ރެއާލަށް ލީޑު ނަގައިދިނީ މިޑްފީލްޑަރު ލޫކަސް ވަޒްކުއޭޒެވެ.\nމި މެޗުގައި ސެލްޓައަށް މައްސަލަތަކެއް ދިމާވީ ދެވަނަ ހާފު ފަށައިގެން ހަވަނަ މިނެޓުގައި އެ ޓީމުގެ އިތުބާރު ފޯވާޑް އިއާގޯ އަސްޕާސްއަސް އަނިޔާވެ ބަދަލުކުރަން ޖެހުމުންނެވެ. އަސްޕާސް ބަދަލުކުރިތާ ދެ މިނެޓު ފަހުން ރެއާލުން ވަނީ މެޗުގައި ލީޑު ފުޅާކޮށްފައެވެ. ވަޒްކުއޭޒް ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ ޒުވާން މިޑްފީލްޑަރު އެސެންސިއޯއެވެ.\nމި މޮޅާއެކު ތާވަލުގެ އެއްވަނައަށް ރެއާލް ޖެހިލީ ކުޅުނު 17 މެޗުން 36 ޕޮއިންޓް ހަމަކޮށްގެންނެވެ. ތާވަލުގެ ދެވަނައިގައި އޮތް އެތުލެޓިކޯ މެޑްރިޑަށް 14 މެޗުން ވަނީ 35 ޕޮއިންޓް ލިބިފައެވެ. އެހެންކަމުން ލީގުގައި އާދީއްތަ ދުވަހުގެރޭ ޑިޕޯޓިވޯ އަލަވޭސްއާ ދެކޮޅަށް ކުޅޭ މެޗުން މޮޅުވެގެން ތާވަލުގެ އެއްވަނައަށް އަލުން އެރުމުގެ ފުރުސަތު އެތުލެޓިކޯއަށް އެބައޮތެވެ. މީގެ އިތުރުން ލީގުގައި ހޮނިހިރު ދުވަހުގެރޭ ރެއާލް އަތުން ބަލިވި ސެލްޓަ އޮތީ ތާވަލުގެ އަށްވަނައިގައި 17 މެޗުން 23 ޕޮއިންޓާއެކުއެވެ.


SunOnline: Boat ge masslaigai anna hoama dhuvahu adu ehumeh baavvan thaavalukoffi\nބޯޓުގެ މައްސަލާގައި އަންނަ ހޯމަ ދުވަހު އަޑުއެހުމެއް ބާއްވަން ތާވަލުކޮށްފި\nނަޖާހު މަސްއޫދު 21 Jan 2020, 16:09\nސީހޯމް ސެފެޔާ ބޯޓު --\nތިލަފުށީ ފަޅުގައި ވެރިޔަކު ނެތި އޮތް ދަގަނޑު ބޯޓު "ސީހޯމް ސެފެޔާ" ނަގަން ހަވާލުކުރި ޕާކްވަން އިންވެސްޓްމަންޓް އިން ގްރޭޓާ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް) އާ ދެކޮޅަށް 700،000 ޑޮލަރު (10.9 މިލިއަން ރުފިޔާ)ގެ ބަދަލެއް ހޯދުމަށް ދައުވާ ކުރާ މައްސަލައިގައި އަންނަ ހޯމަ ދުވަހު އަޑުއެހުމެއް ބާއްވަން މިއަދު ތާވަލުކޮށްފި އެވެ.\nބޯޓުގެ މައްސަލައިގައި މިއަދު ސިވިލް ކޯޓުގައި އަޑުއެހުމެއް އޮތެވެ. އެކަމަކު، އެ އަޑުއެހުމަށް މިއަދު ޖީއެމްއައިޒެޑްގެ ފަރާތުން ހާޒިރުވީ ވަކީލުގެ އެސިސްޓެންޓެވެ. އޭނާ ހާޒިރުވީ މައްސަލާގައި މުހިންމު ޖީއެމްއައިޒެޑްގެ ބޯޑު ރިޒޮލޫޝަންއަކާ ނުލަ އެވެ.\nބޯޑު ރިސޮލޫޝަންއާ ނުލައި ދެވުމުން އިތުރަށް ދިރާސާ ކުރުމަށް ފަހު ޖަވާބެއް ދެއްވާނެ ކަމަށް އޭނާ ވިދާޅުވުމުން މައްސަލަ ބައްލަވާ ގާޒީ ވަނީ ތައްޔާރު ވާން އަންނަ ހޯމަ ދުވަހުގެ ނިޔަލަށް ފުރުސަތު ދެއްވައިފަ އެވެ. އަދި ދެން އޮންނަ އަޑުއެހުމެއް އެ ދުވަހަށް ތާވަލުކުރެއްވި އެވެ.\nދެހާސް ބާރަ ވަނަ އަހަރުން ފެށިގެން، ތިލަފުށީ ފަޅުގައި އަޅާފައި އޮތް ސީހޯމް ސެފެޔާ އެތަނުން ނެގުމަށް ކޯޓުން ކުރި ހުކުމާ އެކު، ޕާކްވަން އާއި ޖީއެމްއައިޒެޑްއިން މި އަހަރު އެޕްރީލް މަހު، 16 ވަނަ ދުވަހު އެއްބަސްވުމެއް ހެދި އެވެ. ތިރީސް ދުވަހުގެ ތެރޭގައި އެ މަސައްކަތް ނިންމުމަށް ހަވާލުކުރީ، އެ ބޯޓުގެ މިލްކުވެރިކަން ވެސް ޕާކްވަންއަށް ދޭ ގޮތަށެވެ.\nނަމަވެސް ކޯޓު އަމުރަކާ އެކު އެ މަސައްކަތް ފުލުހުން ވަނީ ފަހުން ހުއްޓުވައިފަ އެވެ. އަދި ފަހުން ކޯޓުން ވަނީ އެ އަމުރު ބާތިލު ވެސް ކޮށްފަ އެވެ. އޭރު ފުލުހުން ވަނީ ކުރިން މަސައްކަތް ހުއްޓުވުމަށް ނެރުނު އަމުރު ތަންފީޒުކޮށްފަ އެވެ.\nޕާކްވަން ކުންފުނީގެ ވަކީލު އަބްދުﷲ ނަސީރު މުހައްމަދު މިއަދު "ސަން"އަށް ވިދާޅުވީ، ޖީއެމްއައިޒެޑްއެލްއާ ދެކޮޅަށް ދައުވާކޮށްފައި ވަނީ، އެ މަސައްކަތް ހުއްޓުވުމުގެ ސަބަބުން ލިބުނު ގެއްލުމުގެ ބަދަލެއްގެ ގޮތުގައި 708،511 ޑޮލަރު ހޯދުމަށް ކަމަށެވެ.\nޖީއެމައިޒެޑްއެލްގެ މެނޭޖިން ޑިރެކްޓަރު އިބްރާޙިމް ރަޝީދު (މާމިގިލީ އިބޫ) މީގެ ކުރިން "ސަން" އަށް ވިދާޅުވީ، އެ މައްސަލާގައި ޖީމްއައިޒެޑްއެލްއިން ޒިންމާވާން ނުޖެހޭނެ ކަމަށާއި އެކަމުގައި އެކުންފުނިން ޕާކްވަންއަށް ދަކަން ޖެހޭ އެއްވެސް ބަދަލެއް ވެސް ނޯންނާނެ ކަމަށެވެ.\n"ތިލަފުށީގެ ދުންގަނޑު މި އަހަރު މައިތިރިކޮށްލެވޭނެ"\nއިންޑިއާގެ އެހީއާއެކު ފަސް މަޝްރޫއު ހަވާލުކުރަން ތައްޔުވަނީ\nގުޅީފަޅު އަދި ތިލަފުށިން ބިން ދޫކުރުން މެދުކަނޑާލައިފި


World cup ah Saudi qualify vejje.\nބުރާސްފަތި , 22 ފެބްރުއަރީ 2018\nވޯލްޑް ކަޕަށް ސައޫދީ ކޮލިފައިވެއްޖެ.\nއަޙްމަދު ދާއޫދު / ލަންދޫ6މަސްކުރިން\tޚިޔާލެއް ދެއްވާ\nއަންނަ އަހަރު ރަޝިޔާގައި ބާއްވާ ވޯލްޑް ކަޕަށް ސައޫދީ އަރަބިޔާ ކޮލިފައިވެއްޖެއެވެ. ސައޫދީ އަރަބިއާ އާއި އެކު ދެކުނު ކޮރެޔާ އަދި ޖަޕާން ވޯލްޑް ކަޕަށް ކޮލިފައިވެފައިވާއިރު ސީރިއާއަށް ޖެހުނީ ޕްލޭ އޮފްއަށް ދާށެވެ. މިއީ 2006ގެ ފަހުން ސައޫދީ ވޯލްޑް ކަޕަށް ކޮލިފައިވި ފުރަތަމަ ފަހަރެވެ.\n2018 ވަނައަހަރު އޮންނަ ވޯލްޑްކަޕުގައި މި ތިން ގައުމާއެކު އޭޝިޔާއިން ދެން ކުޅޭނީ އިރާންއެވެ. އޭޝިޔާ ސަރަހައްދުން މިފަހަރު އެންމެ ފުރަތަމަ ވޯލްޑް ކަޕަށް ކޮލިފައިވީ ވެސް އީރާނެވެ.\nސީރިއާއަށް ޕްލޭ އޮފް ޖާގައެއް ލިބުނީ އިރާނާއި ދެކޮޅަށް ކުޅުނު މެޗުގެ އިތުރު ވަގުތުގައި އޮމަރު އަލްސޯމާ ޖަހައިދިން ލަނޑާއިއެކުގައެވެ. ރޭ އީރާންއާއި ވާދަކުރި މެޗު އެއްވަރުވީ 2-2ންނެވެ.\nމެޗުގެ ފުރަތަމަ ލަނޑު ޖެހީވެސް ސީރިއާއިންނެވެ. މި ލަނޑުޖަހައިދިނީ ތަމީރް ހާޖް މުޙައްމަދެވެ. އީރާނުން ނަތީޖާ ހަމަހަމަކުރީ ސަރްދާރު އަޒުމޫންގެ ގޯލުންނެވެ. މެޗުގައި އިރާންގެ ދެވަނަ ލަނޑު ޖަހައިދީ ލީޑް ނަގައިދިނީވެސް އަޒުމޫނެވެ. 2-1ން މެޗު ނިމެންދަނިކޮށް ސީރިއާއިން ނަތީޖާ ހަމަހަމަކުރީ ފުރިހަމަ ވަގުތުގެ ކުޅުން ހަމަވެގެން ދެއްކި އިތުރު ވަގުތުގައެވެ. މި ލަނޑާއިއެކު ސީރިއާއަށް ވަނީ ކޮލިފައިން ގްރޫޕް އޭގެ ތިންވަނަ ޔަގީންވެފައެވެ.\nވޯލްޑްކަޕްގެ ޕްލޭ އޮފް ޖާގައެއް ސީރިއާއިން ހޯދުމާއިއެކު އެގައުމުގައި ސަޕޯޓަރުން އަންނަނީ އުފާފާޅުކުރަމުން. ވެރިރަށް ދިމިޝްކުގެ ބޮޑެތި މަގުތަކުގައި ގައުމީ ދިދައާއިއެކު ރައްޔިތުން އަންނަނީ ހިތްހަމަޖެހުމުގެ ޝުއޫރުތައް ފާޅުކުރަމުންނެވެ.\nޕްލޭ އޮފްގައި ސީރިއާ ނިކުންނާނީ އޮސްޓްރޭލިއާއާއި ދެކޮޅަށެވެ. އެ މެޗުން މޮޅުވާ ޓީމެއް ނިކުންނާނީ އުތުރު އެމެރިކާ ކޮލިފައިން ހަތަރުވަނަ ހޯދާ ޓީމާއި ދެކޮޅަށެވެ.\nކޮންމެ4އަހަރުން އެއްހަރު އޮންނަ ވޯލްޑް ކަޕަކީ ދިވެހިންގެ މަޤުބޫލުކަން ލިބިފައިވާ ފޯރިގަދަ ފުޓްބޯޅަ މުބާރާތެކެވެ.\nހުރިހާ ލިޔުންތައް (2966)\nހަފްތާގެ ބޮޑު އިނާމްގެ ނަޞީބުވެރިޔާ ސްމާޓް7އިން ހޮވައިފި.\nނަހުޒާ ޤުރުއާން ކްލާހަށް ޓީޗަރަކު ހޯދަނީ\nބީއެމްއެލް އިން5ރަށެއްގައި ކޭޝް އެޖެންޓް ޚިދުމަތް ފުޅާކުރަނީ


އިބުނު ބަތޫތާ މައްކާ އަށްކުރެއްވި ދަތުރުފުޅު – heyobas\nފުރަތަމަ ސަފްހާ އިބުނު ބަތޫތާ މައްކާ އަށްކުރެއްވި ދަތުރުފުޅު\nއިބުނު ބަތޫތާ މައްކާ އަށްކުރެއްވި ދަތުރުފުޅު\nޖާރނީ ޓު މައްކާ އަކީ އިބުނު ބަތޫތާގެ މައްކާ ދަތުރާއި ބެހޭގޮތުން ތައްޔާރުކުރެވިފައިވާ ޑޮކިއުމެންޓްރީ ފިލްމެކެވެ. މައްކާއިން ދިމާވި ގަބޫލުކުރަން ދަތި އާދަޔާ ހިލާފްކަންތައް ދަށްކުވައިދޭ މި ޑޮކިއުމެންޓްރީއަކީ އެ ޒަމާނުގެ ހާލަތު ވަރަށް ފުރިހަމަޔަށް ދަށްކުވައިދޭ ޑޮކިއުމެންޓްރީއެކެވެ. އެހެންކަމުން މީ މުހިންމު އެއްޗެއްކަމަށް ފެންނާތީ ހެޔޮބަސްގެ ކިޔުންތެރިންނާއި ހިއްސާކުރަމެވެ\nއިބުނު ބަތޫތާގެ މައްކާ ދަތުރުފުޅު.\nމުޅި ދުނިޔެއައް މަސްޙޫރު ޞައްޔާހު އިބްނު ބަތޫތާއަކީ މޮރޮކޯ ނުވަތަ މަޤުރިބުކަރައިގެ މުސްލިމް އާއިލާއަކަށް އުފަން ބޭފުޅެކެވެ. އިބުނު ބަތޫތާ ދުނިޔޭގެއަލިކަން ދެކެވަޑައިގަތީ 25 ފެބްރުއަރީ 1304 ގައެއެވެ. އެންމެ ކުޑައިރުންފަށައިގެންވެސް އިބުނު ބަތޫތާ އުންމީދުކުރަމުން އައީ ފަނޑިޔާރަކަށްވުމަށެވެ. މިގޮތުން ކިޔަވާ ވިދާޅުވުމަށްފަހު އިބުނު ބަތޫތާ މައްކާއަށް ވަޑައިގެން ހައްޖުކުރެއްވުމަށް ގަސްތުކުރަށްވާ ދަތުރުފެށިއެވެ. އޭރު އުމުރުފުޅަކީ 21 އަހަރެވެ. 3000 މޭލުގެ ދިގު ރާސްތާ ކަޑައްތުކޮށް އަހަރެއްހާ ދުވަސްތެރޭގައި މައްކާއައްވަޑައިގެން ހައްޖުގެ އަޅުކަން އަދާކުރެއްވެވިއެވެ. މައްކާއަށް ވަޑައިގެންނެވި ދަތުރުގައި ގާޙިރާ އަދި އެލެކްޒެންޑީރިއާ އާއި ތޫނިސްގައި މަޑުކުރެއްވިއެވެ. މައްކާއަށް ވަޑައިގެން ހައްޖުގެ އަޅުކަން އަދާކުރެއްވުމަށްފަހު 14 ޖޫން 1325 ގައި މައްކާ ދޫކުރަށްވާ ދަތުރުފެށިއެވެ. އަދި ހައްޖުގެ ދަތުރަށްފަހު ދުނިޔޭގެ އެތަންމިތާ ދަތުރުކުރެއްވުމުގެ ވިސްނުންފުޅާއި އެކު ދަތުރުފެށިއެވެ.\nއިބުނު ބަތޫތާގެ ދަތުރުފުޅުގައި ދުނިޔޭގެ އެތައް މިތާ ދަތުރުކުރެއްވިނަމަވެސް އެއްވެސް މަގަކުން ދެފަހަރު ދަތުރުކޮށްފައިނުވެއެވެ. އަދި އިބުނު ބަތޫތާއަކީ މެދުއިރުމަތީގެ ބިންތައް ހޯދި އެންމެ ފުރަތަމަ ދަތުރުވެރިޔާއެވެ. ރެޑްސީ ގައި ދަތުރުކޮށް މައްކާއައް ވަޑައިގެން އަދި އަރަބި ސަހަރާ ހުރަސްކޮށް އިރާގު އަދި އީރާނަށް ވަޑައިގަތެވެ. ފަހުން ރެޑްސީ ހުރަސްކޮށް އަދަނަށް ވަޑައިގެން އެއައްފަހު އިރުމަތި އެފްރިކާގެ ކަނޑުގައި ދަތުރުކުރައްވާ ޓެންޒޭނިއާއައް ވަޑައިގެންނެވިއެވެ. އެދަތުރުގެ ފަހުން އިންޑިއާއައް ވަޑައިގަތުމަށް ނިންމަވާ އިންޑިއާއައް ވަޑައިގަތެވެ. އިންޑިއާއައް ވަޑައިގެންނެވުމުން ދިއްލީގެ ރަދުން ފަނޑިޔާރުކަމުގެ ވަޒީފާ ދެއްވިއެވެ. އެހެންކަމުން އިންޑިއާގައި 8 އަހަރުދުވަހު ހުންނެވިއެވެ. އަދި އެއައްފަހު ޗައިނާއަށް ވަޑައިގަތެވެ.\nއިބުނު ބަތޫތާ ދުނިޔޭގެ އެކި ގައުމުތަކުގައި ހަރަކާތްތެރިވެ ވަޑައިގަތުމަށްފަހު 1349 ގައި އުފަންރަށްކަމަށްވާ މަޤުރިބުގެ ޓެންގިއަރއަށް ވަޑައިގަތެވެ. އެޔައްފަހު 1352 ގައި ދެކުނަށް ވަޑައިގަތެވެ. މިގޮތުން އެފްރިކާގެ މާލީއަށް ވަޑައިތަވެ. އަދި 1354 ގައި އެނބުރި މަޤުރިބަށް ވަޑައިގަތެވެ. އިބުނު ބަތޫތާ 29 އަހަރު 75،000މޭލައް ދަތުކުރެއްވިއެވެ. އިބުނު ބަތޫތާގެ މިދަތުރުތަކުގައި ހުރިހާ މުސްލިމް ގައުމަކަށް ވަޑައިގެން 60 ވެރިންނާއި ބައްދަލުކުރަށްވާފައިވެއެވެ. ދުނިޔޭގައި އިބުނު ބަތޫތާ ދަތުރުކުރެއްވުމުގައި މެދުއިރުމައްޗާއި ދެކުނު ޔޫރަޕް އަދި އެފްރިކާ، އޭސިއާގެ ގިނަ ސަރަހައްދުތަކަށް ދަތުރުކުރަށްވާފައިވެއެވެ. މި ދަތުރެއްވުމުގައި ރާއްޖެވަޑައިގެން ފަނޑިޔާރުކަން ކުރަށްފައިވާކަމަށާއި ދިވެހި ކަނބަލަކާއި ކައިވެނިބެއްލެވިކަމަށްވެސް ބުނެވެއެވެ. އިބުނު ބަތޫތާ ދުނިޔެ ދޫކުރެއްވީ އުރުފުޅުން 64 ނުވަތަ 65 އަހަރުގައި 1369 ގައެވެ.


Hayyaru Kuri Huawei Ge Veriyaage Mahchah Gina Dhauvaathakeh - Vaguthu\nކެނެޑާ އިން ހައްޔަރުކޮށްފައިވާ "ވާވޭ" ގެ އިސްވެރިއެއްކަމުގައިވާ މެންގ ވަންޒޫގެ މައްޗަށް އެމެރިކާގެ ޑިޕާޓްމަންޓް އޮފް ޖަސްޓިސް އިން ބޮޑެތި ތުހުމަތުތަކެއް ކޮށް، ގިނަ ދައުވާތަކެއް އުފުލައިފިއެވެ. ވެންގގެ އިތުރުން، ޗައިނާގެ ވަރުގަދަ ވާވޭ ކުންފުންޏާއި، އެކުންފުނީގެ ދަށުން ހިންގަމުންދާ އެހެން ދެ ސަބްސިޑަރީ ކުންފުންޏެއްގެ މައްޗަށްވެސް ވަނީ ގިނަ ތުހުމަތުތަކެއް ކޮށްފައެވެ.\nނޫސް ރިޕޯޓުތައް ބުނާ ގޮތުގައި މި ފަރާތްތަކުގެ މައްޗަށް އުފުލާފައިވާ އެއް ދައުވާއަކީ ކުންފުނީގެ ވިޔަފާރިއާ ގުޅިގެން ބޭންކުތަކަށް އޮޅުވާލުމެވެ. ހަމައެހެންމެ، އެހެން ކުންފުންޏެއްގެ ވިޔަފާރީގެ ސިއްރުތަކެއް ހޯދައިގެން، އެއެއްޗެހި ވިއްކިކަމުގެ ތުހުމަތެއްވެސް އެފަރާތްތަކުގެ މައްޗަށް ކޮށްފައިވެއެވެ.\nމީގެއިތުރުން، އެމެރިކާ އިން އީރާނާ ދެކޮޅަށް އެޅި ފިޔަވަޅުގައި ބަޔާން ކޮށްފައިވާ ކަންކަމާ ޚިލާފުވުމުގެ ކުށުގެ ދައުވާވެސް އުފުލާފައިވެއެވެ.\nބައިނަލްއަޤުވާމީ ނޫސް ރިޕޯޓުތައް ބުނާގޮތުގައި މިކަމުގެ ސަބަބުން އެމެރިކާ އާއި ޗައިނާއާދެމެދު ދިމާވެފައިވާ މައްސަލަތައް އިތުރަށް ގޯސްވެ، ދެ ޤައުމުގެ އިޤުތިޞާދީ ހަނގުރާމަ އިތުރަށް ވަރުގަދަވެދާނެކަމުގެ ވަރަށް ބޮޑު ފުރުޞަތެއް އެބައޮތެވެ.\nމިކަމާ ގުޅިގެން ވާވޭ އިން ބުނެފައިވަނީ މި ތުހުމަތުތަކާއެކު މަޝްވަރާ ކުރުމަށް އެކުންފުނިން އެމެރިކާގެ ޕްރޮސެކިއުޓަރުންގެ ކިބައިން އެދުނުކަމުގައެވެ. އެހެންނަމަވެސް، އެކަންކަމަށް އެޤައުމުން އިޖާބަ ނުދޭކަމަށް ބުންޏެވެ.\nހަމައެހެންމެ، މެންގ، އެއްވެސް ކުށެއް ކޮށްފައިވާކަމަށް ނުބެލެވޭކަމަށްވެސް ވާވޭ އިން ބުނެފައިވެއެވެ.\nމިކަމާ ގުޅިގެން ޗައިނާގެ ފޮރިން މިނިސްޓްރީ އިން ބުނެފައިވަނީ މިއީ ސިޔާސީ މަގުސަދުތަކެއް ހާޞިލު ކުރުމަށް ކޮށްފައިވާ ކަމެއްކަމުގައެވެ. ހަމައެހެންމެ، އެމެރިކާ އިން ބޭނުންވާ ކަމަކީ ޗައިނާގެ ވަކި ވަކި ކުންފުނިތަކަށް އަމާޒުކޮށް ދަތި ކުރުންކަމަށްވެސް ބުންޏެވެ.\nމިއީ އެއްގޮތަކަށްވެސް ބަލައިގަނެވޭނެ ކަމެއް ނޫންކަމަށްވެސް، ޗައިނާ ސަރުކާރުގެ އެހެން ބައެއް އިދާރާތަކުންވެސް ބުނެފައިވެއެވެ.


(7އޯގަސްޓް 2019 އާ ގުޅޭ)\n"ހާދަ އަވަހަކަށް އެއައީ ގެއަށް، ބުނީމެއްނު ދާދި ދެންމެއަކުއޭ ދިޔައީ.........ބުނަން، ތިވީ ރަނގަޅަށް އެނގޭ، އެމަންހާ މިހާރު ހަދާނެގޮތެއް ނޭގިގެން ބޯގޮވަނީއެ، ހަމަ ރަނގަޅު........މޮޔަކޮއްލާ، އަހަރެންގެ ފްރެންޑެއް ހުންނާނެ ހޮސްޕިޓަލުގަ، ޑޮކްޓަރެއް............އޭނައަށް ގުޅާލަނިކޮށް މަންހާ ގުރައިދޫއަށް ފޮނުވާލަން ހަމަޖައްސާލަފާނެ، އެކަމަކު ކުޑަ ރުފިޔާކޮޅެއް ބޭނުންވާނެ...........ބޮޑުކަމެއްވީމަ އޭނަ ހިލެއަކުކޮއްދޭނެ ހެނެއް ހިއެއްނުވޭ" ފޯނުން ފަލަކް ބުނެލިއެވެ.\n"ރުފިޔާ ލިބިދާނެ، ދޮންތަ އެކަމާ ހާސްނުވޭ، އޭނައަށް ގުޅާފަ ބަހައްޓާ..........އަހަރެން މިކޮޅުން މަންހާއަށް ނޭވާލާނެ ފުރުޞަތެއްވެސް ނުދޭނަން، އޭނައަށް ޖެހޭނީ މިގޭންދާން..........އޭ ދެން ބޭއްވީ ފޯނު، ދާއިން އައިސް ވަދެދާނެ ކޮންމެ އިރަކުވެސް...........އެއުޅޭ ޒައުލް ހުންނަނީ ފާޑަކަށް، ދާއިންވެސް ނޫޅޭ އެމަންހާ ގަނޑު ދޫކޮއްލާކަށް، އަހަރެން ދައްކާ ވާހަކަ އަޑުއަހަން މިހާރު ބޭނުންނުވާހެން ހީވަނީ" ޒާރާ ރުންކުރުގޮތަކަށް ބުނެލިއެވެ.\n"އަޅާލާނެ ކަމެއްނެތް، މަންހާ ފޮނުވާލެވުނީމަ ދެން ހަނދާންނެތިދާނެ އޭނަގެ މަތިން، އޭރުން ދާއިންއަށްވެސް އުޅެވޭނީ އޭނަގެ ކައިރީގަ ހުންނަ މީހަކާ ހެދިގެން، އޭރުން ދަރިފުޅުވެސް އޮންނާނީ ޒާރާގެ އަތުގައެއްނު.........އޯކޭ.........ބާއި، ބޮޑުކަމެއް ހިނގައިފިއްޔާ ގުޅައްޗޭ" ފަލަކް ފޯނުކަނޑާލިއެވެ. ޒާރާ އަވަސް އަވަހަށް ފަލަކްގެ ކޯލު ނިމުމާއިއެކު ދާއިންއަށް ގުޅާލިއެވެ. ދާއިން ފޯނު ބިޒީކޮއްލީއެވެ. ދެތިންފަހަރަށް ގުޅީމަވެސް ފޯނެއްނުނެގިއެވެ.\n"އަހަރެން ދެން ކިހިނެއް ހަދަންވީ" ގޮތްހުސްވެ ކުރެވުނު ކަންތައްތަށް ހިތަށްއަރާ ދެރަވެފައި އިން ދާއިން ޒައުލްގެ ގާތުން އަހާލިއެވެ.\n"އަހަންނަށް ތިކަމަށްދޭނެ ޖަވާބެއް ސީދާ ނޭގެ، އެކަމަކު ދާއިން މަންހާ އާއި ވާހަކަދައްކަން މަސައްކަތްކުރޭ، އަހަރެން ފަހުން ވާހަކަ ދައްކާ ދައްކާވެސް އެއްވެސް އެއްޗެއް ނުބުނި، އެހެންވެ މިއައީ، ހިތަށް އެރީ ފަހަރެއްގަ ދާއިން ވާހަކަދައްކަނިކޮށް އޭނަ އޯކޭ ވެދާނެއޭ..........." ޒައުލް ދާއިންއަށް ބަލާލަމުން ބުނެލިއެވެ.\n"އޯކޭ، އަހަރެން ހަމަމިހާރު މަންގެ ގާތަށް ދާނަން، އޭނަ އާއި ވާހަކަދައްކަން މަސައްކަތްކުރާނަން، އެކަމަކު..........ޒައުލް...................މަންހާ އަހަންނާ ވަކިވާން ބޭނުންވެއްޖެނަމަ ދެން................ނޫނީ އަހަންނާ ޒާރާ ދުރުވާން ބުނެއްޖެނަމަ......." ދާއިން ސުވާލުން ފުރިގެންވި ނަޒަރަކުން ޒައުލްއަށް ބަލަންއިނދެ ބުނެލިއެވެ.\n"އޭނަ ތިދެމީހުން ދުރެއްނުކުރާނެ، އަނެއްކޮޅުން އޭނަވެސް ދާއިން އާއި ވަކިވާކަށް ބޭނުމެއްނޫން، ވަރަށް ގިނަފަހަރުމަތިން ބުނި ތިމަންނަ ދާއިންގެ ކައިރިން ވަރިއެއްނުވާނަމޭ............ވަކިއެއްޗެއް ބުނަން އަހަންނަށްވެސް މިއުޅެނީ އަދި ނޭގިގެން..............ވާހަކަދައްކައިގެން މިކަން ހައްލުވޭތޯ ބަލަންވީ، މިހާރު މަންހާ އެހުރީ ހަމައަކަށް އެޅިފަ..............މިހެން ބުންޏަސް އެކަކަށްވެސް ވާނެގޮތެއް ނޭގޭނެދޯ" ޒައުލް ބުނެލިއެވެ.\nކާރުން ފައިބައިގެން ޒައުލް އާއިއެކު ދާއިންވެސް އައިސް ލިފްޓަށްއެރިއެވެ. މަންހާގެ އެޕާޓްމެންޓަށް ދިއުމުގެ ކުރިން ޒައުލް ދާއިންއަށް ލަފާއެރުވީ އޭނަ ފްރެޝްވެލައިގެން ތަންކޮޅެއް ހަމަޖެހިލާފައި މަންހާ އާއި ބައްދަލުކުރަން ދިއުމަށެވެ. އެހާއިރުވަންދެން ޒައުލް މަންހާގެ ގާތުގައި މަޑުކުރާނަން ކަމުގައި ބުންޏެވެ.\n"ދާއިން، ކިހިނެއްތަވީ، އަހަރެން ކައިރީވެސް ބުނެބަލަ.............." ދާއިން ކޮޓަރިއަށްވަނުމާއިއެކު ޒާރާ ސުވާލުކުރިއެވެ.\n"ކަމެއްނުވޭ، ޒާރާ ކީއްކުރަންތަ ގުޅީ، އެނގެއެއްނު އަހަރެން ހުރީ ޒައުލް ކައިރީގަކަން، މިހާރަކަށް އައިސް މާވަރަށް ތިގުޅަނީ އަހަރެން ބޭރަށް ދާއިރަށް، އަހަރެން އެނބުރި އަންނާނީ މިގެއަކަށްނޫންތަ، ޒާރާ އާއި މަންހާގެ ކައިރިއަށްނު، ޕްލީޒް...........އަހަންނާ އިތުރު ސުވާލުތަކެއް މިވަގުތު ނުކުރޭ، އަހަރެން ފާހާނާއަށް މިވަންނަނީ" ދާއިން ކޮޓަރީގެ ދޮރުލައްޕާލަމުން ޒާރާ އާއި ވާހަކަދެއްކިއެވެ. އަދި މަޑުމަޑުން ހުރެ ގަމީހުގެ ގޮއްތައް ނައްޓަމުންދިޔައެވެ.\nމަންހާގެ އެޕާޓްމަންޓަށް ވަތް ޒައުލްގެ ބަނޑު ފުރިގެންދިޔަކަހަލައެވެ. މުޅި އެޕާޓްމެންޓުގައިވަނީ ކޭކުވަސް ހިފާލާފައެވެ. އޭނަ މަންހާ ކޮބާތޯ ބަލާލިއިރު ތަށިތަށީގައި ކޭކު ގިރާފައި ހުއްޓެވެ. ބައެއް ޓްރޭތަކުގައި ކަޕްކޭކު ހެދުމަށް ކޭކު މިކްސް އަޅާ އަވަނަށް ލާން ތައްޔާރުކޮއްފައި ހުއްޓެވެ. ހިތާ ސިކުނޑިއަށް ފިނިކަމެއް ހޯދުމައްޓަކައި އެކި މީހުން ކުރާނީ އެކިކަންތައްތަކެވެ. އެފަދަ ކަމެއްކަން މިފެންނަނީ ޒައުލްއަށް އެނގުނެވެ.\n"ހާދަ މީރުވަސް އެބަދުވައޭ، މަންހާ ކައްކަންވެސް ވަރަށް ކުޅަދާނަ...........މިބަޔަށް ވަނީމަ ހީވީ ބަނޑު ފުރުނުހެން" ޒައުލް ހިނިއައިސްފައި ބުނެލިއެވެ. އެހެންނަމަވެސް މަންހާއަށް އެއަޑުއިވުނު ހެނެއްހިއެއްނުވެއެވެ. ޒައުލް ކާމޭޒުގެ ގޮނޑިއެއްގައި އިށީނދެލައިގެން ބަހެއްވެސް ނުބުނެ މަންހާ އުޅޭގޮތް ބަލަން އިނެވެ. އޭނައަށްވެސް ބުނާނެއެއްޗެއް ނޭގުނީއެވެ.\nއެޕާޓްމެންޓުން ނުކުންނަން އުޅުނު ދާއިންގެ ފޯނު ރިންގުވާންފެށިއެވެ. އަވަސް އަވަހަށް ޖީބުން ފޯނު ނަގާ ބަލާލެވުނީ ޒައުލްގެ ކޯލަކަށްވެދާނެތީއެވެ. ޒައުލްގެ ނަމަށްވުރެ ފޯނުގެ ސްކްރީނަށް އަރާފައިވާ ނަމުން ދާއިންއަށް ސިހުންގެނުވިއެވެ. ތާޒާވެލައިގެން މަންހާގެ ގާތަށް ދާން އުޅުނު ދާއިންގެ މޫނަށް ހާސްކަންވެރިވެއްޖެއެވެ.\n"ހެލޯ........" ދާއިން ބުނެލިއެވެ.\n"ދާއިން، މީ ޝަރަފް، އެނގިއްޖެ ދޯ، ކޮބާ މަންކޮ، ވަރަށް ގުޅައިފިން...........ފޯނެއްނުނަގާ، އަނެއްކާ ނިދިފައޮތީތަ މިގަޑީގަ" ދާއިންގެ ފޯނުގެ އަނެއްކޮޅުން ޝަރަފްބުނެލިއަޑުއިވުނެވެ.\n"މިދަނީ މަންހާ ކައިރިއަށް، ހީވަނީ ނިދިފަހެން އޮތީ، ކަމަކުތަ ގުޅާލީ" ދާއިން ވެގެންއުޅޭގޮތް ސިއްރުކުރަމުން ބުނެލިއެވެ.\n"ކަމަކުއެއްނޫން، އެކަމަކު ދައުވަތެއްދޭންވެގެން..........ކައިވެނިކުރަން މިއުޅެނީ" ޝަރަފް ވަރަށް ހިނިއައިސްފައި ބުނެލިއެވެ. ދާއިން ކުރިއަށްވުރެވެސް ކަންބޮޑުވެ ހާސްވީ މަންހާގެ ހާލު ޝަރަފްއަށް އެނގިއްޖެއްނަމަ މިހާރަށްވުރެވެސް ކަންތައްތައް ގޯސްވެދާނެކަން އެނގޭތީއެވެ.\n"ކޮންގްރާ.........މަންހާ ހޭލީމަ ބުނާނަން ޝަރަފްއަށް ގުޅާށޭ" ދާއިން މިހެން ބުނެލުމުން ޝަރަފްވެސް މާގިނަ ވާހަކަތަކެއް ދެއްކުމެއްނެތި ފޯނުކޯލު ކަނޑާލައިފިއެވެ. ޒާރާ އެޕާޓްމެންޓު ދޮރުމަތީގައި ހުރިކަން ދާއިންއަށް އެނގުނީ ދެނެވެ.\n"އެބަ އަންނަން.........." ދާއިން ޒާރާއަށް ބަލާލަމުން ބުނެލިއެވެ.\n"މަންހާ ކައިރިއަށްތަ ތިދަނީ" ޒާރާ އަހާލިއެވެ. ދާއިން ހޫން ލައްވާލަމުން ލިފްޓާއި ދިމާލަށް ދިޔައެވެ. ޒާރާ އެނބުރިވަނީ އެޕާޓްމެންޓަށެވެ.\nމަންހާގެ އެޕާޓްމެންޓު ދޮރުހުޅުވާލިއިރު ދާއިންއަށް މަންހާކުރަނީ ކީއްކަން އެނގުނެވެ. އޭނަގެ ނޭފަތުގައިވެސް ޖެހުނީ ބަނޑުފުރިގެން ދާފަދަ މަޑުމަޑުމީރުވަހެކެވެ. އެއާއިއެކު ހައިރާންވެސް ވިއެވެ. އެތެރެއަށް ވަކިވަރަކަށް ވަދެވުމާއިއެކު ކާމޭޒު ކައިރީ އިށީނދެލައިގެންއިން ޒައުލް ފެނުނެވެ. ދާއިން މަޑުމަޑުންގޮސް ޒައުލްގެ ކޮނޑުގައި އަތްތިލަ ބާއްވާލިއެވެ.\n"ދާއިން.........." އެއްފަރާތަކަށް އެނބުރިލި ޒައުލް ބުނެލިއެވެ. އޭރު އަވަނުން ފިހެފައިވާ ކަޕްކޭކް ޓްރޭއެއް ނަގާ އެއްފަރާތެއްގައި ބެހެއްޓި މަންހާ ޒައުލްއާއި ދިމާލަށް ބަލާލީއެވެ. އޭނައަށް ދާއިން ފެނުމުން ހުއްޓުން އެރިއެވެ. ޒައުލް ގޮނޑިން ތެދުވެގެން ދާއިން އާއިއެކު ސިޓިން ރޫމަށް ދިޔައެވެ. ސޯފާގައި ދެމީހުން އިށީނުމާއިއެކު މަންހާ ސިއްރު ސިއްރުން ދާއިންއަށް ބަލަންފެށިއެވެ. އެތަންވެސް ދާއިންއަށް ފެނުނެވެ.\n"މަންހާ.........ޒައުލްއަށް ސައިދޭންތަ ތިއުޅެނީ" ޒައުލް އޭނައަށް އިރުޝާދުދީފައިވާގޮތަށް އާމުކޮއް އުޅޭއިރު ވާހަކަދައްކާ އުސޫލުން ދާއިން ބުނެލިއެވެ. ސިއްރުން ބަލަން ހުރި މަންހާ ބޯޖަހާލާފައި ބަދިގެފަރާތަށް އަނެއްކާވެސް ހިނގައްޖެއެވެ.\n"ނޭގެ، ޝީޒް ކީޕިންގ ހާސެލްފް ބިޒީ، ވަރަށް ޓެންޝަންގަ އެހުންނަނީ" ދާއިން އަތުގެ އިޝާރާތުން މަންހާއަށް ކިހިއްވެފަތޯ އެހުރީ އަހާލުމާއިއެކު ޒައުލް ދެފަރާތަށް ބޯހޫރުވާލަމުން ބުނެލިއެވެ.\n"ޒައުލް މަން އާއި ވާހަކަދައްކައިގެން ރަނގަޅެއްނުވިތަ؟" ދާއިން އަހާލިއެވެ.\n"އަހަންނަށް ދެން ނޭގުނު ބުނާނެ އެއްޗެއް، މަޑުމިކުރަނީ އޭނަ އެއްޗެއް ބުނަންދެން.............މަންހާ ވާހަކަދައްކަން ބޭނުންވީމަ ވާހަކަދެއްކޭނީ، އެނޫންގޮތަކަށް ވާހަކައެއްނުދެއްކޭނެ............އަހަރެން ދާންވެސް ޖެހިއްޖެ، ކްލިނިކުން ދެފަހަރަށް ގުޅައިފި، މިއަދު ހަވީރު އަހަރެން ކުރިއަށްގެންދާ ތެރަޕީ ސެޝަންއެއްވެސް އޮންނާނެ، ދާއިން، އައި ވޯންޓް ޔޫ ޓު ޓޯކް ޓުހާ............ސޭ އެނީތިންގް............" ޒައުލްގެ ވާހަކަ މެދުކަނޑާލީ ކުއްލިއަކަށް ތަބަކެއްގައި ތަށިއަތުރައިގެން މަންހާ އަންނަތަން ފެނުމުންނެވެ. މަންހާ އައިގޮތަށް ސިޓިންރޫމުގެ ސޯފާތަކުގެ މެދުގައި ހުރި ކުޑަބިއްލޫރު މޭޒުގެ މަތީ ތަބައްބެހެއްޓިއެވެ. ދާއިންއަށް މަންހާއަށް ބަލަހައްޓައިގެން އިނދެވުނީއެވެ. ޒައުލް މަންހާއަށް ހިނިތުންވެލަމުން ޝުކުރުއަދާކުރިއެވެ.\nކޮފީތަށިބޯލުމާއިއެކު ޒައުލް މަންހާގެ އެޕާޓްމެންޓުން ނުކުންނަން ހިނގައިގަތީ ކްލިނިކުން އަނެއްކާވެސް ގުޅުމުންނެވެ. އެހެންނަމަވެސް ދޮރާހަމައަށް ދިއުމުގެ ކުރިން އޭނަ އެނބުރި މަންހާގެ ކައިރިއަށްދިޔައެވެ.\n"ހޭ ބިއުޓިފުލް، ފޯނު ހިފައިގެން އުޅެއްޗޭ، ފަހުން ގުޅާނަން އެނގޭ، ނޫނީ ފޫހިވީމަ އަހަންނަށް ގުޅާލިޔަސް އޯކޭ، މިރޭ އޮންނާނީ ފޯނު ކައިރިއަށް ލައިގެން" ޒައުލް ސިންކުގެ ކައިރީ ޖެހިލައިގެން ހުރި މަންހާގެ ކައިރިއަށް ހުއްޓެމުން އޭނަގެ އަތުގައި ހިފާލާފައި ބުނެލިއެވެ. ފުރަތަމަ ފަހަރަށް މަންހާގެ މޫނުމަތިން ލުއިހިނިތުންވުމެއް ފެނުނެވެ. ޒައުލްގެ ހިތަށްވެސް ހަމަޖެހުން ލިބިގެންދިޔައެވެ.\n"ކަމެއްބޭނުންވެއްޖެއްޔާ ގުޅައްޗޭ........." ދެވަނަ ފަހަރަށްވެސް ޒައުލްއަށް ބުނެލެވުނެވެ. މަންހާ ބޯޖަހާލަމުން އާއެކޭ ބުނެލިއެވެ. މިލައިގެންދިޔަ މަލެއްފަދައިން ޒައުލް އެނބުރިލުމާއިއެކު މަންހާގެ މޫނު މިލައިގެން ހިނގައްޖެއެވެ.\nޒައުލް އެޕާޓްމެންޓުން ނުކުތުމާއިއެކު ދާއިން އެޕާޓްމެންޓުގެ ދޮރުލައްޕާލުމާއިއެކު ތަޅުލައިފިއެވެ. އަދި ހުރި ފިޔަވަޅުމަތީ މަޑުކޮއްލަމުން ފުންނޭވާއެއް ލިއެވެ. ދާއިން ސިޓިން ރޫމުގައި ހުރި ސައިތަބަށް ހިފައިގެން ބަދިގެ ފަރާތަށް ހިނގައިގަތެވެ. ދާއިން އައިސް ކާމޭޒުމަތީ ތަބައްބަހާއްޓާލާފައި މަންހާ އާއި ކައިރިއަށް ޖެހިލި ހިނދު މަންހާ ޖެހިލީ ދާއިން އާއި ދުރަށެވެ. ދާއިންގެ އެންމެ ބީހުލުމަކުންވެސް އޭނަގެ ހިތުގައި ދާއިންއަށްވާލޯބި އުތުރިގަންނާނެއެވެ. އެހެންނަމަވެސް އޭނައަށް ޒާރާގެ ފަރާތުން ކުރިމަތިވަމުންދާ ފިއްތުންތައް ކުޑައެއްނުވާނެއެވެ. ދާއިންގެ ކައިރީ އޭނަ ޒާރާ އާއި ގުޅިގެން ޝަކުވާގެ އެންމެ ލަފްޒެއްވެސް ބުނާކަށް ބޭނުމެއްނޫނެވެ. ދާއިން އަމިއްލައަށް އޭނަގެ ދިރިއުޅުމާމެދު ވިސްނަންޖެހޭނެއެވެ. ޒާރާގެ ނުބައިކަން އޭނަ ބޭނުންވާނަމަ ފާހަގަކުރެވޭނެކަން މަންހާއަށް އެނގެއެވެ. މަންހާ ސައިތަބަކުގައި ހުރި ތަށިތައް ހިފައިގެން އައިސް ސިންކަށް ލުމަށްފަހު ދޮންނަން ފެށުމާއިއެކު ދާއިން ކުރިއަށްވުރެވެސް އޭނައާއި ގާތްވެލިއެވެ.\n"މަންހާ...........އައެމް ސޮރީ..........ޕްލީޒް.........." ދާއިން މަޑުމަޑުން މަންހާގެ ކޮނޑުގައި ގުދުވެލާފައި އޭނަގެ ނިތްޖައްސާލަމުން ބުނެލިއެވެ. މަންހާއަށް ދެލޯމަރާލެވުނީ ދާއިންގެ އަނގައިން ފުރަތަމަ ފަހަރަށް އޭނަ މާފަށް އެނދުނު އަޑުއިވުމުންނެވެ. މާފަށް އެދެންވީ ދާއިންއެއްނޫނެވެ. ދާއިން މަޑުމަޑުން މަންހާގެ ފުރަގަހުން އޭނަގެ ގައިގާ ބައްދާލިއެވެ. ސިންކުގެ އިސްކުރުން އޮހެމުންދިޔަ ފެންފަދައިން ދާއިންގެ އަތުގެތެރެއަށް ވިރިގެން ދާން މަންހާ ބޭނުންވިއެވެ. އަނެއްކާވެސް ދާއިން އޭނަގެ ކައިރިން މާފަށް އެދެންފެށިއެވެ. މަންހާގެ ދުޅަވެފައިވާ ދެލޮލުން ހިފެހެއްޓުމެއްނެތި ކަރުނަ އަންނަންފެށިއެވެ.\n"ޕްލީޒް.........ދެން ނުރޮއެ މަން، ނުރޮއެ ހުއްޓާލާ........." ދާއިން ކުރިއަށްވުރެވެސް އެއަތުގެތެރޭ މަންހާ ގާތްކޮއްލަމުން ބުނެލިއެވެ. ހަގީގަތަކީ އޭނަގެ ހިތަށްވެސް ވަރަށް ފުންއަސަރެއްކޮއްފައިވާކަމެވެ. މަންހާ ރުއިމުގެ ސަބަބުން އޭނައަކީ ކުއްވެއްރިއެއްކަން އިޙްސާސް ކުރެވޭތީއެވެ. އަދި އެލޮލުން ވެއްޓޭ ކޮންމެ ކަރުނަތިއްކަކީ ދާއިންއަށް މަންހާގެ ހިތުން މާފުނުލިބޭކަމުގެ ހެއްކެކެވެ. ދާއިން މަޑުމަޑުން އޭނަ އާއި ދިމާލަށް މަންހާ އަނބުރާލަން އުޅުމުން ސިންކުގެ ތެރެއަށް ތަށިތައް ދޫކޮއްލުމަށްފަހު މަންހާ ދުއްވައިގަތީ ކޮޓަރި އާއި ދިމާލަށެވެ. މަންހާގެ އަތުގައި ހިފުމަށް ދާއިން އަތްހޫރާލިއެއްކަމަކު ކާމިޔާބެއްނުވިއެވެ. ސިންކުގެ އިސްކުރު ބާރުކޮއްލުމަށްފަހު ދާއިންވެސް އަވަސްވެގަތީ މަންހާގެ ފަހަތުން ކޮޓަރިއަށް ދިއުމަށެވެ. އެހެންނަމަވެސް ދާއިންއަށް ކޮޓަރީގެ ދޮރާ ހަމައަށް އެރެންވާއިރަށް މަންހާ ދޮރުލައްޕާ ތަޅުލައިފިއެވެ. ދާއިންއަށް ދޮރުފަތުގައި އަތުންޖަހާލެވުމާއިއެކު ބާރަށް މަންހާއަށް ގޮވާލެވުނެވެ. އޭނަ ބިރުގަތީ އަނެއްކާވެސް މަންހާ މޮޔަކަމެއް ކޮއްފާނެތީއެވެ.\n"މަންހާ، ޕްލީޒް..........އަހަންނަށް މާފެއްނުކުރާނަންތަ، އަހަރެން އެއްފަހަރުވެސް ހަނދާނެއްނުނެތެއޭ ކައިވެނިކުރަން ނިންމި ދުވަހަކު މަންހާ އަހަރެންކައިރީ ދެއްކި ވާހަކަ، އަހަރެން ނޫޅެން މަންހާ ދުރުކޮއްލާކަށް، މިހެން ބުންޏަސް އެނގޭ އޯލްރެޑީ އަހަންނާ މަންހާ އާއި ދުރުވެއްޖެކަން، އެހެންވެ މާފަށް މިއެދެނީ، ދެން އެހެނެއްނުވާނެ، ދުވަހަކުވެސް ނުވާނެ، އަހަރެން މަންހާއަށް ބޭނުން..........ޕްލީޒް މަން............ދޮރުހުޅުވާލަބަލަ............ޕްލީޒް........." ދާއިން ދޮރުފަތުގައި އަތުން ދެތިންފަހަރަށް ޖަހާލުމާއިއެކު ވާހަކަދައްކަންފެށިއެވެ. ދޮރުފަތުގެ އަނެއްފަރާތުގައި، ކޮޓަރިތެރޭ ހުރި މަންހާ އަނގައިގާ އަތްއަޅާލަމުން ދޮރުފަތުގައި ލެނގިލީ ދާއިންއަށް އޭނަ ރޯއަޑު އިވިދާނެތީއެވެ. އަދި ދާއިންގެ އަޑުއިވޭ ހިސާބުގައި އޭނަ އެބަހުރިކަން އެނގިދާނެތީވެސްމެއެވެ. ދާއިން އެތަށް ވާހަކައެއް ދެއްކިމަށްފަހު ދޮރުގައި ލެނގިލަމުން ނިތާއިއެކު ބޮލުގެ އިސްތަށިގަނޑުގައި އަތްކާލެވުނެވެ. މަންހާ މަޑުމަޑުން ދޮރުކައިރީ އިށިންވަގުތު ބޭރުގައި ހުރި ދާއިންވެސް ދޮރުކައިރީ އިށީނީ އެތަނުން ދުރަށް ނުދާނަމޭ ބުނާފަދައިންނެވެ.\nތިންހަތަރުގަޑިއިރުވޭތުވެގެން ދިޔައިރު އިރުވެސް އޮއްސިއްޖެއެވެ. ދާއިން އަދިވެސް އިނީ ކޮޓަރީގެ ދޮރުފަތުގައި ޖެހިލައިގެން އިށީނދެއެވެ. ކުރުކޮއްލެވިފައިވާ ދެފައިގެ ކަކުލުގައި ދެއަތްއަޅުވާލައިގެން ދެލޯވެސް މަރާލައިގެންނެވެ. ކޮޓަރީގައި މަންހާ ނެހާ އުރާލައިގެން ހުއްޓެވެ.\n"މަން، ކާއެއްޗެއްވެސް ނުކައެއްނު ތިހުންނަނީ، ޕްލީޒް، މަން ބޭނުންނަމަ އަހަރެން ގޮސްދާނަން.........މިހާރު ކިހާއިރެއް............އެއްވެސް އެއްޗެއް ނުކައި ތިއުޅެނީ، މަން ބޭނުންވަނީ އަހަރެން މިތަނުން ދާންކަމުގަވަނީނަމަ އެހެންވެސް ބުނެބަލަ، ކޮންމެވެސް އެއްޗެއް ބުނެބަލަ........ޕްލީޒް މަން، ތިހެން ހިމޭނުން ނުހުރެބަލަ، އަހަންނާ ވާހަކަދައްކަބަލަ" ދާއިންގެ ކެތްތެރިކަން ކޮޅުންލާފައިވާވަރު އޭނަގެ އަޑުންވެސް އެނގޭހާވެއެވެ.\nކުއްލިއަކަށް މަންހާގެ އެޕާޓްމެންޓު ދޮރުހުޅުވާލާފައި ވަތް ޒާރާ ފެނުމުން ދާއިން ހައިރާންވެ ކޮޅަށް ތެދުވެވުނެވެ.\n"ޒާރާ.........." ދާއިން ޒާރާގެ ނަންކިޔާލުމާއިއެކު ޒާރާ ވާހަކަދައްކަންފެށި އަޑު ކޮޓަރީގައި ހުރި މަންހާއަށް އިވުނެވެ. ދަރިފުޅު ގޮވައިގެން ދޮރާ ހަމައަށް އައިސްފަވެސް އެނބުރި އެނދުގައި މަންހާ އިށީނެވެ.\n"އަހަރެން ޒާރާ ކައިރީ ބުނީމެއްނު މިތަނަށް ނާންނާށޭ" ދާއިން ހިތްހަމަނުޖެހިފައި ބުނެލިއެވެ.\n"ދާއިން ކީއްވެތަ އަހަރެން ގުޅީމަ ފޯނު ނުނަގަނީ، މިހާރު ކިތަށްފަހަރަށް ގުޅައިފިން، އަހަރެން ކައިރީވެސް ވެގެން އުޅޭގޮތެއް ބުނެލީމައެއްނު އެނގޭނީ، ދާންގެ ޚަބަރެއްނުވެ ގިނައިރުވީމަ އަހަރެން ބިރުގަތީ، އެހެންވެ ނުހުރެވިގެން މިއައީ..........ޕްލީޒް ދެން ރުޅި ނާދެބަލަ..........." ޒާރާ ދެރަވެލާފައި ބުނެލިއެވެ. އެއާއިއެކު ދާއިން ހިމޭންވިއެވެ. އަދި ފަޓުލޫނުގެ ޖީބަށް އެއްއަތް ޖަހާލުމާއިއެކު މަންހާގެ ކޮޓަރިއާއި ދިމާލަށް އެނބުރިލިއެވެ.\n"މަން، އަހަރެން މިދަނީ.............މަންގެ ފޯންކޯލަކަށް އަހަރެން އިންތިޒާރު ކުރާނަން، އަދި އަންނާނަން، ޕްލީޒް އެއްޗެއް ކައިގެން ހުންނައްޗޭ........ފަޔަށް ބަލައިގެން އުޅޭތި" ދާއިން ބޭނުންވީ މަންހާ ބޭނުންވާގޮތަށް ކަންތައްކޮއްދިނުމަށެވެ. އެހެންނަމަވެސް މަންހާއަށް ހީވީ ޒާރާ އައުމުން ދާއިންގެ ނިންމުން ބަދަލުވީކަމަށެވެ.\nރޭގަނޑުގެ ކެއުމާޖެހެންދެންވެސް ދާއިންގެ ފަރާތުން ހިމޭންކަން ނޫނީ ނުފެނެއެވެ. އޭނަ ގޭގައި މަސައްކަތްކުރަން އުޅޭ އިމީއަށް މަންހާ ކައިގެންތޯ ހުރި ބެލުމަށް އެންގިއެވެ. އަދި އޭނައަށް ކާއެއްޗެހި ގެންގޮސްދިނުމަށާއި އިތުރުކަމެއް ބޭނުންވޭތޯ އެހުމަށްވެސް ވަނީ ބުނެފައެވެ. މިރޭ އޭނަ ކާހިތެއްވެސް ނުވެއެވެ. މަންހާ އާއިމެދު ފިކުރު ކުރުން ނޫންކަމެއް ނުކުރެވެއެވެ. ހިތަށް ހަމަޖެހުމެއް ނުލިބުމުން އެންމެފަހުން ޒައުލްއަށް ގުޅައިފިއެވެ.\nމަންހާ ކޮޓަރިން ނުކުތީ ދާއިން ހިނގައްޖެކަން ޔަގީންވުމުންނެވެ. ނެހާގެ ކަންތައްތައް ކޮއްލުމާއިއެކު އަނެއްކާވެސް އެނދުގެ ހެޑްބޯޑުގައި ލެނގިލައިގެން އިނދެވުނީ ވިސްނުމުގެ ތެރެއަށް ގެއްލިފައެވެ. އަބަދުމިހާލުގައި ނޫޅެވޭނޭކަން އޭނަގެ ސިކުނޑި ބުނަމުންދާއިރު ހިތްވަނީ ކުދިކުދިވެފައެވެ. އަލުން އެހިތްރާވާ ޒަހަމްތަކުގައި މަލަންއަޅާނީ ކިހިނެއްކަމެއްވެސް ނޭގެއެވެ. އަޑިނޭގޭ ފުންކަނޑަކަށް ގެނބެމުން މަންހާދަނިކޮށް ސިހުނީ ރީތިވާ މޭޒުމަތީގައި އޮތް ފޯނު ރިންގުވުމުންނެވެ. ލޮލުގެ ހިމަކޮޅުން ވެއްޓެން އުޅުނު ކަރުނަތިކި އަތުގެ ނުފުށުން ފޮހެލަމުން ފޯނަށް ބަލާލިއެވެ. އިތުރުހާސްކަމެއްވެރިވެގެން ދިޔައީ ޝަރަފްގެ ކޯލަކަށްވީމައެވެ.\n"ދާއިން އަހަރެންގެ އާއިލާއަށް ގުޅީތަ، ނޫން............މަންމަ ބުނާނީ ކީކޭ.............މިދުވަސް އަންނާނެއޭ މަންމަ އަބަދުވެސް ބުނޭ، ނޫން ނޫން، ފޯން ނުނަގާނަން..........." މަންހާއަށް ބުނެލެވުނެވެ. ތިރީތުންފަތުގައި ދަތްއަޅާލަމުން ފޯނު ސައިލެންޓްކޮއްލިއެވެ. އަދި ފޯނުގެ ސްކްރީނަށް ބަލަހައްޓައިގެން އިނެވެ. ދެތިން ފަހަރު ގުޅުމަށްފަހު ޝަރަފްގެ މެސެޖެއްއައެވެ. މަންހާ އަވަސް އަވަހަށް ބަލާލިއެވެ.\n"ހޭ ސިސް، ގެސް ވަޓް، ފައިނަލީ އައެމް ގެޓިން މެރީޑް..........ޕްލީޒް ކޯލް މީ ބެކް" މެސެޖުގައިވާ އެއްޗެއް މަންހާ ކިޔާލިއެވެ. ހިތްދަތިކަމުގެތެރެއިން އެތުންފަތަށް ހިނިތުންވުމެއްވެރިވިއެވެ. ފޯނުމޭގައި ޖައްސާލުމާއިއެކު ފުންނޭވާއެއްލީ ހީކުރިގޮތާ ހިލާފަށް ޝަރަފްގެ ފަރާތުން އުފާވެރި ޚަބަރެއްލިބުމުންނެވެ.\nއިމީ އޭނަ އާއި ހަވާލުކުރެވިފައިވާ މަސްއޫލިއްޔަތު ފުރިހަމައަށް އަދާކުރިއެވެ. މަންހާއަށް ކާން ހިތްވަރުދެމުން ކުޑައެތިކޮޅެއްވިޔަސް އެހައްޓަށް އެތެރެކުރިއެވެ. އިމީއަކީ ގޭގައި ގެންގުޅޭ ނޯކަރެއްކަމަކު އެގޭތެރޭގައި ހިނގާ ކަންތައްތައް އޭނައަށްވެސް އެނގެއެވެ. ގެންގުޅޭ މީހުންގެ ތެރޭގައިވެސް މަންހާ އާއި ޒާރާގެ ވާހަކަވަނީ ދެކެވިފައެވެ. އެއިން ކޮންމެ މީހަކަށް ދެއްކެނީ މަންހާގެ ރަނގަޅުވާހަކައެވެ. އެކަމަކު ޒާރާގެ ހަސަދަވެރިކަމުގެ އަލިފާނުގައި މަންހާ ނެތިކޮއްލަފާނެކަމެވެ.\nމިރޭ މުޅިގެއަށްވަނީ ފުންމިންނޭގެ ހިމޭންކަމެއްވެރިވެފައެވެ. ދާއިން ޒާރާ އާއި ވާހަކައެއްނުދައްކައެވެ. ޒާރާ އަނގަ ގަދަވެގެން އެއްޗެއް ބުނިކަމުގައިވިޔަސް ދާއިންއަށް އެއަޑުއިވޭކަމަކަށް ނުވެއެވެ. ތުންއަނބުރަ އަނބުރާ އޮއްވަ އޭނައަށް ނިދިއްޖެއެވެ. ދަންވަރުގެ ހިމޭންކަމުގެ ތެރެއިން ދާއިން އެނދުން ފައިބައިގެން މަންހާގެ އެޕާޓްމެންޓަށް ދިޔައެވެ. އޭރު ގަޑިން ތިނެއްޖަހައިފިއެވެ. އަދި ދާއިންގެ އަތުގައި ތަޅުދަނޑިފައްޗެއް އޮތެވެ.\nތަޅުދަނޑިން މަންހާގެ ކޮޓަރީގެ ތަޅުހުޅުވާލުމާއިއެކު ސިއްރުން ވަންނަ ވަގެއްފަދައިން ދާއިން ކޮޓަރީގެ ދޮރު މަޑުމަޑުން ހުޅުވާލިއެވެ. އޭރު އެނދުގެ ހުރަހަށް ކުޑަދަރިފުޅުގެ މަގަތުން ބާލީހެއް ޖައްސާލައިގެން މަންހާއަށް ނިދިފައިއޮތެވެ. ކޮޓަރީގެ އަލި ކުޑަކުޑަކޮށް ގަދަކޮއްލުމަށްފަހު ދޮރުކައިރިކޮއްލާފައި ކޮޓަރީގެތެރެއަށްވަނެވެ. އެތަށް އިރަކު އެނދުގައި ނިދިފައިއޮތް މަންހާއަށް ބަލަހައްޓައިގެން ދާއިން ހުއްޓެވެ. ކީއްވެކަމެއްނޭގެއެވެ. އެފަޑުކަމުގެތެރެއިން ދާއިންގެ ދެލޮލުން މުތީތަކެއްފަދައިން ވިދާލިތަން ފެނުނީ ކަރުނައެވެ. އަވަސް އަވަހަށް ދެއަތުން ލޯފޮހެލިއެވެ. މެޔާއިދިމާލުން އަތްހުރަސްކޮއްލައިގެން ހުރި ދާއިންއަށްވަނީ ވަރަށް އަސަރުކޮއްފަކަން އެމޫނަށް ކައިރިން ބަލާލި ކޮންމެ މީހަކަށް މިހާރުފެނިގެންދާނެއެވެ. އޭނަގެ ހިތުގައި މަންހާއަށް ދެވިފައިވަނީ ކޮންފަދަ މަތީ ދަރަޖައެއްކަން އޭނަ ހާމަކުރަން ބޭނުންވެފައިވެއެވެ. ތެދަކީ ކޮބާކަން އެނގުނަސް، ހަގީގަތާވެސް ދާއިން ކުރިމަތިލާންޖެހިފައިވެއެވެ. ޔަގީނުންވެސް އޭނަގެ ލޯބީގެ ތިލަފަތް ހަމަހަމަކުރަން ބޭނުންވިޔަސް އެކަމެއްނުވާނެއެވެ. މިހާރު އެތިލަފަތުގެ އެއްކޮޅަށްވަނީ ބަރުވެފައެވެ. ގަސްދުގައެއްނޫނެވެ. ނިދިފައިއޮތް މަންހާ ކުޑަކޮށް ފުރޮޅިލަން އުޅުމާއިއެކު ދާއިން އަވަސް އަވަހަށް އެކޮޓަރިން ނުކުމެއްޖެއެވެ.\nފަތިހު ހަތަރުގަޑި ބައިގައި މަންހާގެ ފޯނު އެލާމްވާން ފެށުމުން އޭނަ ތެދުވެ ފޯނުގެ އެލާމް ނިއްވާލިއެވެ. އަދި އޭނަ އާއި ދާއިންގެ ގުޅުން ނިންމާލުމުގެ ވަގުތުޖެހިއްޖެކަން އެނގި އޭނަ ތައްޔާރުވީ މިދުވަސް އޭނައަށް ދެއްކެވި އާލަމްތަކުގެ ވެރިފަރާތްކަމުގައިވާ ހުސްތޯޚިރުވެވޮޑިގެންވާ ﷲއަށްޓަކައި ފަރުޟެއްއަދާކުރުމަށެވެ. އެކަލާނގެ ހަޒްރަތުން ހިތްވަރަށްއެދި ދުޢާކުރުމަށެވެ. އޭނަގެ ލޯބިވާ ފިރިމީހާ އާއި ދެލޮލުގެ ނޫރުފަދަ ދަރިފުޅު ރައްކާތެރިކޮއްދެއްވުމަށާއި ޒާރާގެ ހިތުގައި އީމާންކަމުގެ އަލިގަދަ ނޫރުން އަލިކޮއްދެއްވުމަށްއެދެމުންނެވެ. ނެހާގެ މައްޗަށް ރަނގަޅު މައެއްގެ ގޮތުގައި ޒާރާ ލެއްވުމަށެވެ.\nހެނދުނު އޮފީހަށް ދާއިން ނުކުތީ ކާއިލް ގުޅައިގެން ނުނިކުމެ ނުވެގެންނެވެ. ފުރުޞަތަކަށް ބަލަބަލާހުރި ޒާރާގެ މޫނުމައްޗަށް ހީލަތުންފުރިގެންވި ހިނިތުންވުމެއްވެރިވެގެންދިޔައެވެ.\n"އޮފީހަށްދަނީތަ، މަންހާ ބަލިވެއުޅޭއިރުވެސްތަ............" ޒާރާ ހިތުގައި މަންހާ އާއިދޭތެރޭ އެއްވެސް ހަމްދަރުދީއެއްނެއްކަމުގައިވިޔަސް އޭނަގެ ދުލުން ބުނާ ބަސް އޮމާންވެފައި އަސަރުގަދައެވެ.\n"އާން........މީޓިން ޑިލޭ ކުރެވޭކަށްވެސްނެއް، ވަރަށް މުހިއްމު ދިއުން...............މެންދުރު ތަންކޮޅެއްފަހުން ގެއަށް އާދެވޭނީ، ޒާރާ ކައިގެން ހުންނައްޗޭ..........." ދާއިން މިހެން ބުނެލަމުން ނުކުމެގެން ހިނގައްޖެއެވެ. ހެވިލާފައި ޒާރާ އެތެރެއަށް ހިނގައިގަތެވެ. ވަގުތުން އޭނަގެ މަސައްކަތްފެށިއެވެ. ފޯނު ނަގާ އޭނަގެ އެނުބައި ޢަމަލުތަށް ކުރުމަށް އެއްބާރުލުންދޭ ފަރާތަށް ގުޅާލިއެވެ.


SunOnline: Jayalalithaa ge ufandhuvaa dhimaakoh Thalaivi release kuraa dhuvas iulaan koffi\nޖަޔާލަލީތާގެ އުފަންދުވަހާ ދިމާކޮށް "ތަލައިވީ" ރިލީޒްކުރާ ދުވަސް އިއުލާންކޮށްފި\nއައިމިނަތު ލުބާ 25 Feb 2021, 08:38\nބަތަލާ ކަންގަނާ ރަނައުތު ލީޑު ރޯލުން ފެނިގެންދާ ފިލްމު "ތަލައިވީ" ރިލީޒްކުރާ ދުވަސް އިއުލާންކޮށްފި އެވެ.\nމި ފިލްމަކީ ޓަމިލް ނާޑޫގެ ކުރީގެ ޗީފް މިނިސްޓަރު ޖޭ ޖަޔާލަލީތާގެ ހަޔާތުގެ މައްޗަށް އުފައްދާ ފިލްމެކެވެ. ޖޭ ޖަޔާލަލީތާގެ އުފަންދުވަހު ފިލްމު ރިލީޒްކުރާ ދުވަސް އިއުލާން ކުރަމުން ކަންގަނާ ކުރި ޓްވީޓެއްގައި ބުނީ ލެޖެންޑެއްގެ ވާހަކަ ކިޔައިދޭ މި ފިލްމު ރިލީޒްކުރާނީ އަންނަ އޭޕްރިލް މަހުގެ 23 ވަނަ ދުވަހު ކަމަށެވެ. ޖަޔާގެ އުފަން ދުވަހަކީ 24 ފެބްރުއަރީ އެވެ.\nއެ ފިލްމުގައި ޖޭ ޖަޔާލަލީތާ އިންޑިއާގެ ނުފޫޒު ގަދަ ސިޔާސީ ލީޑަރަކަށްވެގެން ދިޔަ ގޮތް ދައްކުވައިދޭނެ އެވެ. އެ ފިލްމު ހިންދީ ބަހުންނާއި ތަމިލް ބަހުން ރިލީޒް ކުރުމަށް ހަމަޖެހިފައިވެ އެވެ. އަލް ވިޖޭ ޑައިރެކްޓްކުރާ އެ ފިލްމުގައި ކަންގަނާގެ އިތުރުން ދެން ފެނިގެންދާނީ ޕްރަކާޝް ރާޖް، އަރްވިންދް ސްވާމީ އަދި ބަގްޔާޝްރީ އެވެ.\nތަލައިވީ ކުޅެން ކަންގަނާ 20 ކިލޯ ބަރުކުރި އިރު މި ޕްރޮޖެކްޓް އޭނާ ސިފަކުރަނީ އެންމެ އުންމީދީ ޕްރޮޖެކްޓްގެ ގޮތުގަ އެވެ. ބަތަލާ ކަންގަނާ ވަނީ މިހާރު "ތޭޖާސް"ގެ މަސައްކަތް ފަށާފައެވެ. އެ ފިލްމުގެ ޝޫޓިން ފެށުމުގެ ކުރިން ބައިވެރިވާންޖެހޭ ވޯކްޝޮޕްތަކުގައި ކަންގަނާ މިހާރު އަންނަނީ ބައިވެރިވަމުންނެވެ. އަަންނަ މަހު ޝޫޓިން ފަށާ ތޭޖާސް ގައި ބަތަލާ ކުޅޭނީ އެއާފޯސް ޕައިލެޓެއްގެ ރޯލެވެ.


MPL Gai Hingi Nurakkaatheri Haadhisaagai Aniyaavi Zuvaanaa Ge Haalu Serious! - Vaguthu\nމޯލްޑިވްސް ޕޯޓްސް ލިމިޓެޑް (އެމްޕީއެލް)ގެ ތެރޭގައި ހިނގާދިޔަ ނުރައްކާތެރި ހާދިސާގައި ޒަހަމްވި ޒުވާނާގެ ހާލު އަދިވެސް ސީރިއަސް ކަމަށް އައިޖީއެމްއެޗް އިން ބުނެފިއެވެ.\nމި ހާދިސާގައި އަނިޔާވެފައި ވަނީ ހދ. ނޮޅިވަރަމް، ނައިޓްޑްރީމް އިމްރާން އަލީ 28، އަށެވެ. އިމްރާނަކީ އެމްޕީއެލްގައި މަޖޫރީއެއްގެ ގޮތުގައި މަސައްކަތް ކުރާ މީހެއް ކަމަށްވެއެވެ.\nއައިޖީއެމްއެޗްގެ އޮފިޝަލަކު އެމީހާގެ ހާލު ކްރިޓިކަލް ކަން ހާމަކުރި ނަމަވެސް އިތުރު ތަފްސީލެއް ނުދެއެވެ. އަދި އޭނާއަށް ލިބިފައި ހުރި ތަފްސީލުތައް އަދި ނޭނގޭ ކަމަށް އެ އޮފިޝަލް ވިދާޅުވިއެވެ.\nއެ ހޮސްޕިޓަލުން އޭނާގެ އޮޕަރޭޝަނެއް ވަނީ ކޮށްފައެވެ.\nއެމްޕީއެލްގެ އޮފިޝަލަކު "ވަގުތަށް" ވިދާޅުވީ، ރޭ ދަންވަރު 02:15 ހާއިރު އެ ހާދިސާ ހިނގަން މެދުވެރިވި ގޮތް އެމްޕީއެލް އިން ބަލަމުންދާ ކަމަށެވެ\n"އެމީހުން މަސައްކަތް ކުރާ ގޮތަކީ ކާޕެޓް ރޯލް ކެރޭނުގައި ޕިކަޕަށް ނަގަނީ. ލޯޑް ކުރުމުގެ ތެރޭގައި އެއް ރޯލު ވެއްޓުނު ގަޑީގައި އެ ތަނުގައި ހުރި މީހެއް ގައިގައި ޖެހުނީ. އެ މައްސަލަ މިހާރު ބަލަމުން މިދަނީ،" އެމްޕީއެލްއިން މިއަދު ވިދާޅުވިއެވެ.\nމި ހާދިސާ ހިނގާފައިވާއިރު، ދާދިފަހުންވެސް އެމްޕީއެލްގައި ބިއްލޫރި ޕެލެޓެއްގެ ދަށުވެގެން ދިވެއްސަކު ވަނީ ނިޔާވެފައެވެ.\nފެބުރުއަރީ 5, 2021 22:23\nމީހަކަށް އަނިޔާވުން، މީހަކު ނިޔާވުން. މޕލ އަށް ވާކަމެއްނޫން. ބަލަ ކަލޭމެން އެމީހުންނަށް މަރުގެ ދިޔަ ދޭކަށް ނުޖެހޭތަ؟ ހާދަގޮތްކުޑަ ސަރުކާރެކޭ!. ރައްޔިތަކަށް ކޮންމެފަދަ އަނިޔާވިއަސް ދެނަހުރިކަމަށްވެސް ނުހަދާ\nފެބުރުއަރީ 6, 2021 07:50\nމަރުވާ ކޮންމެ މީހަކަށް ސަރުކާރުން މަރުގެ ދިޔަ ދޭންޖެހޭ ކަމަށް ވަންޔާ ދަންޖެހިގެން މަރުވާ މީހުންނާއި ގަސްތުގަ ވަޅިޖަހާ މަރާ މީހުންނަށްވެސް ސަރުކާރުން މަރުގެ ދިޔަ ދޭން ޖެހޭނެ ދޯ. ފުރިހަމަ ދިވެއްސެއްތީ ވާނުވާ ނޭގުނަސް ކޮމެންޓް ކުރަން ވާނެ.\nފެބުރުއަރީ 6, 2021 02:19\nއަވަސް ޝިފާއަކަށް ﷲގެ ހަޒުރަތުން މިންވަރުކުރައްވާށި..މިފަދަ ކަންކަން ތަކުރާރުު ނުވާގޮތަށް އަމަލުތައް ބެހެއްޓުމަށް އެމްޕީއެލްގެ ޒިންމާވާ ފަރާތްތައް ގާނޫނުގެ ކުރިމައްޗަށް ގެނައުމަށް ގޮވާލަން..އެމްޕީއެލް މީހުން ޒިންމާ ކުރުމެއް ނެތީތަ..\nފެބުރުއަރީ 6, 2021 06:19\nމީ ކިހިނެއްވާކަމެއް ކަން އެބަބަލަންޖެހޭ، މިމީހުން މިތާގައި މަސައްކަތް މިކުރަނީ ހަމަހޭގައި ތިބެގެންތޯވެސް ބަލަންޖެހޭ، މިހާރަކަށް އައިސް މަސްތުގައި ތިބެގެން ބަޔެއް ޒުވާނުން މިފަދަ ސީރިޔަސް މަސައްކަތަށް ނިކުންނަކަން ފާގަވޭ، މަސްތުވަނީ ސްޓުރެސް އާއި ޑިޕްރެޝަން ފިލުވާ އުފާވެރިކަން ހޯދަންކަަމަށް ބުނެ!\nފެބުރުއަރީ 6, 2021 09:37\nއަސްލުވެސް ކުންފުނިން ވިޔަސް އެމްޕީއެލްއިން ވިސް އިހުމާލުވި ފަރާތުން މަރުގެ ދިޔަ ދޭން ވާނެދޯ.


Koshaa kaalhah kaan dhinas haggu bas bunumugai fahathah nujeheynan: Bigey – adduLIVE\nކޮށާ ކާޅަށް ކާންދިނަސް ހައްޤުބަސް ބުނުމުގައި ފަހަތަށް ނުޖެހޭނަން: ބިގޭ\nJun 10, 2021, 16:10 އަބްދުﷲ ޔާމީން\nމެންބަރު މުހައްމަދު ރަޝީދު ހުސައިން (ބިގޭ)--\n"ތުތިމަހަށް ކޮށާ ކާޅަށް ކާންދިނަސް" ހައްޤުބަސް ބުނުމުގައި ފަހަތަށް ނުޖެހޭނެ ކަމަށް އަލިފުށި ދާއިރާގެ އެމްޑީޕީގެ މެންބަރު މުހައްމަދު ރަޝީދު ހުސައިން (ބިގޭ) ވިދާޅުވެއްޖެއެވެ.\nއެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕަށް ބިގޭ ފޮނުވި މެސެޖެއްގައި މިފަދައިން ވިދާޅުވެފައިވަނީ އެމްޑީޕީގެ އެތެރެއިން އޭނާއަށް ބޮޑެތި ފާޑުކިޔުންތައް އަމާޒުވެފައިވަނިކޮށެެވެ. ވަކިވަކި ސިފައިން މަޖިލީހަށް ހާޒިރުނުވާނެ ކަމަށްބުނެ ޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލް ސޮއިކުރައްވާ މަޖިލީހަށް ފޮނުއްވި ސިޓީއާ ގުޅިގެން، އޭނާގެ އިމްތިޔާޒުގެ މައްސަލަ ބަލަން ރައީސް ނަޝީދު ކޮމިޓީއަށް ހުށަހެޅުމުން، އެ މައްސަލަ ކޮމިޓީން ބޭރުކޮށްލި މައްސަލައިގައި ރައްޔިތުންގެ މަޖިލީހުގެ ނައިބް ރައީސް އީވާ އަބްދުﷲގެ ފާޑުކިޔުން ބިގޭ އަށްވަނި އަމާޒުކޮށްފައެވެ.\nއިވާ ތުހުމަތު ކުރާގޮތުގައި އެ މައްސަލަ ކޮމިޓީން ބޭރުކޮށްފައިވަނީ ބިގޭ، އެކޮމިޓީގައި ހިމެނޭ އެމްޑީޕީ މެމްބަރުންނަށް ގުޅާ އެގޮތަށް ކަން ކުރުމަށް އެންގުމުންނެވެ. އަދި އިންކުއަރީ ފަނިކުރަން ބިގޭ އުޅުއްވާ ކަމަށާއި، އެކަން ނުކުރިއަސް "ބިގޭގެ ސަރުކާރު ދެމިއޮންނާނެ" ކަމަށް އީވާ ވިދާޅުވެފައިވެއެވެ. އީވާ މިގޮތަށް ތުހުމަތު ކުރެއްވިއިރު ބިގޭ އާއި ރައީސް ސޯލިހަކީ ޅިޔަނުންނެވެ.\nއީވާގެ މެސެޖުތަކަށް ހަތަރު ދުވަސް ވީފަހުން ބިގޭ ކޮށްފައިވާ މެސެޖުގައި ބުނެފައިވަނީ، އޭނާއާ ގުޅުވާ ހަގީގަތާ ހިލާފު ވާހަކަތައް ސޯޝަލްމީޑިއާގައި ފަތުރާ އަބުރު ކަތިލަމުން ދިއުމަކީ ބަލައިގަންނާން އުނދަގޫ ކަމެއްކަމަށެވެ.\n"އަޅުގަނޑު ތުތިމަހަށް ކޮށާ ކާޅަށް ކާންދިނަސް ހައްޤުބަސް ބުނުމުގައި ފަހަތަކަށް ނުޖެހޭނަން." ބިގޭގެ މެސެޖުގައިވެއެވެ.\nބިގޭ ބުނެފައިވަނި ހައްޤުބަސް ބުނުމުގައި ފަހަތަށް ނުޖެހޭނެކަން މާޒީގައި ދެއްކިގޮތަށް އުމުރުގެ ބާކީ އޮތްދުވަސްތަކުގައި ދައްކާނެކަމަށެވެ. އިސްލާހީ މަސައްކަތުގައި 30 އަހަރު ހޭދަކޮސް އެތައް އަނިޔާއެއް ލިބިފައިވާކަން ފާހަގަކޮށް ބިގޭ މެސެޖުގައި ބުނެފައިވަނީ މުޅި ހަޔާތް ގައުމަށްޓަކައި ޖާނާ މާލުން ގުރުބާންކުރިކަމަށެވެ.\nއަދި އަބުރުކަތިލާ ބަޔަކު ހިތުހުރި ގޮތެއް ހަދާތަން ބަލަން ބީރު ކަންފަތްދީގެން ހުރުމަކީ ކިތަންމެ ކެތްތެރިކަން އިސްކުރަން އުޅުނަސް އެއްޗެކޭ ނުބުނެ ހުންނަން އުނދަގޫވާނެ ކަމެއްކަމަށްވެސް ބުނެފައިވެއެވެ.


Supari: mi nurakkatheri hathuruveriyaa aa dhurah dhaan vejje - Hali News\nސުޕާރީ: ސިއްހަތަށާއި ތިމާވެށްޓަށް ބޮޑެތި ގެއްލުންދޭ ހަތުރެއް\nސުޕާރީ: ނުރައްކާތެރި މި ހަތުރުވެރިޔާއާ ދުރަށް ދާންވެއްޖެ\n29 October 2021, 13:44\n"ނެތްތަ ސުޕާރީއެއް؟" މިއީ އާއިލާގެ ތެރެއިން ނުވަތަ ރައްޓެހި ގުރޫޕުތަކުގެ ކުދިންގެ ފަރާތުން ވަރަށް ގިނައިން އަންނަ ސުވާލެކެވެ.\nސުޕާރީ އިން ލިބޭ ގެއްލުންތައް އެނގޭއިރުވެސް އެ ކެއުމަށް އާދަވެފައި ތިބި ކުދިންނަށް އެއާ ދުރަށް ނުދެވެއެވެ.\n2004 ވަނަ އަހަރު ވޯލްޑް ހެލްތު އޮގަނައިޒޭޝަންގެ "އިންޓަނޭޝަނަލް އެޖެންސީ ފޯ ރިސާޗް އޮން ކެންސަރ " އިން ނެރުނު ބަޔާނުގައި ވާގޮތުގައި ސުޕާރީގައި ކެންސަރު ބައްޔަށް މަގުފަހިކޮށްދޭ މާއްދާތައް އެކުލެވިގެންވެ އެވެ. ސުޕާރީގައި ފޮނިރަހަ ލެއްވުމަށް ބޭނުންކޮށްފައިވާ "އަލްކޮލޮއިޑްސް" އާއި "ޕޮލިފެނޮލްސް" ގެ ސަބަބުން ކެންސަރު ޖެހުމަށް މަގުމަގުފަހިއެވެ.\nދިރާސާތަކުން ދައްކާގޮތުގައި އަނގަޔަށް ޖެހޭ "އޯރަލް ސަބް މިއުކަސް ފިބްރޯސިސް" ބަލި އެންމެ ގިނައިން ފެންނަނީ ދެކުނު އޭޝިޔާއިންނާއި އިރު ދެކުނު އޭޝިޔާއިންނެވެ. މި ސަރަހައްދު ތަކަކީ ދުނިޔޭގައި އެންމެ ގިނައިން ސުޕާރީއާއި ދުފުމުގެ އެހެނިހެން ބާވަތްތައް ބޭނުން ކުރާ ގައުމުތަކެވެ. އަދި ދުފުމުގެ ސަގާފަތް ދެމި އޮތީވެސް މި ގައުމުތަކުގައެވެ.\nމީގެ އިތުރަށް ސުޕާރީ ބަންދުކޮށްފައިހުންނަ ޕެކެޓަކީވެސް އަޅުގަނޑުމެންގެ މާހައުލަށާއި ޞިއްހަތަށް ވަރަށް ބޮޑު ގެއްލުމެއް ދޭ އެއްޗެކެވެ.\nކޮންމެ ކުއްޖަކުވެސް ޕެކެޓްގައިވާ ސުޕާރީކޮޅު ކާލުމަށްފަހު ކޮންމެވެސް ތަނަކަށް އެއްލާލަނީއެވެ ނުވަތަ ކުންޏާއެކު އުކާލެވެނީއެވެ. ދެން މި ޕްލާސްޓިކު ކޮޅު ކުދިކުދިވެ "މައިކްރޯޕްލާސްޓިކް" އުފެދެއެވެ. މިއީ5މިލިމީޓަރަށްވުރެވެސް ކުދި އެތި އެތި ކޮޅެވެ. އަދި އެތައް މިލިޔަން އަހަރެއްވާއިރުވެސް މި ތަކެތި ހަލާކުނުވެހުރެ އެވެ. މިތަކެތި މޫދަށާއި ފެނަށްގޮސް އަހަރެމެންގެ ބުއިންތަކާއި ކެއުންތަކުގައި ހިމެނެވެ. އެހެންކަމުން ސުޕާރީ ނުކާމީހުނަށްވެސް އޭގެ ވިހައިގެ އަސަރު ކުރެއެވެ.\nމިފަދަ ނުރައްކާ އެއްޗަކަށް ސުޕާރީ ކޮތަޅުވުމުން 1 ޖޫން 2021 ފެށިގެން ރާއްޖެއަށް އެތެރެ ނުކުރެވޭ ޕްލާސްޓިކުގެ ބާވަތްތަކުގެ ތެރޭގައި ސުޕާރީ ޕެކެޓު ހިމަނާފައި ވެއެވެ. ނަމަވެސް ރާއްޖޭގެ ވިޔަފާރި ވެރިން އުޅުއްވަނީ އެއަށްވުރެ ކުރީގައެވެ. ސުޕާރީ ޕެކެޓް ވިއްކުން މަނާކުރިތާ5މަސްދުވަސް ވީއިރުވެސް ފިހާރަތަކުން ބޭނުންވަރަކަށް އެ ގަންނަން ލިބެއެވެ. އެކުއްޖަކު ބޭނުން ވައްތަރެއްގެ ޕެކެޓެއް ގަނޑުކޮށް އަދި ވަކި ވަކިން ވެސް ލިބެން ހުރެއެވެ.\nވިޔަފާރިވެރީން ބައްލަވަނީ ލިބޭ ނަފާއަށެވެ. ސުޕާރީ ކާން އާދަވެފައި ތިބި ކުދިން ބަލަނީ އެ ލިބޭނެ ގޮތެކެވެ. އެއިން ލިބޭ ގެއްލުމަކަށް ވިސްނާ އެކަކުވެސް އުޅޭހެން ހިއެއްނުވެއެވެ.\nދާދި ފަހުން އަޅުގަނޑު ބައިވެރިވި ބައްދަލުވުމެއްގެ ބައިވެރިޔަކު ބުނުއްވިއެވެ. ސުޕާރީ ތައްޔާރުކޮށްފައި ހުންނަނީ ހަމަ، ދިވެހިރާއްޖެއަށް އަމާޒުކޮށްގެނެވެ. އެއީ ސުޕާރީ ޕެކެއްޓެއްގައި "50 ލާރި" ލިޔެފައި އޮއްވާ އޭނާ އަށް ފެނުމުންނެވެ. މިކަމުގެ ހަގީގަތް ބެލުމަށްޓަކައި ފިހާރައެއްގައި އުޅޭ ރައްޓެއްސަކަށް ގުޅާލައިގެން އެ ފިހާރައިގައި ހުރި ހުރިހާ ސުޕާރީއެއްގެ ފޮޓޯ ހޯދީމެވެ. ތެދެކެވެ. އެއިން "ޓޮޕް ސުޕާރީ" ޕެކެޓްގައި 50 ލާރި ލިޔެފައި އޮތެވެ.\nރާއްޖެއަށް ގިނަ ބާވަތްތަކުގެ ސުޕާރީ އެތެރެކުރަނީ އިންޑިޔާއިންނެވެ. ކޮންމެތަނަކުން ކޮންމެ އެއްޗެއް އެތެރެ ކުރިނަމަވެސް ވިޔަފާރިވެރީން ބޭނުން ގޮތަކަށް އެއެއްޗެއް ފަރުމާ ކުރެވޭނެ އެވެ.\nސުޕާރީ އާއި އެ ބަންދުކޮށްފައި ހުންނަ ޕެކެޓުން ލިބޭ ގެއްލުންތައް ކިތަންމެ ވަރަކަށްވެސް ލިޔެފައި އެބަހުއްޓެވެ. ދިރާސާތައް ކޮށްފައި އެބަހުއްޓެވެ. ނަމަވެސް ޢަމަލީ ސިފައެއްގައި ސުޕާރީ ކެއުން ހުއްޓާ ތަނެއް ނުފެނެއެވެ. ޕެކެޓްތައް ހުސްވަންވާއިރަށް ފުޅި ފުޅިއާއި ދަޅު ތަކުގައިވެސް ބަންދުކޮށް އެ އެތެރެކުރަމުން ގެންދަނީ އެވެ.


Amazon ge 100 percent electric van dhakkaalaifi | Mihaaru\nއެމެޒޯންގެ ޑެލިވަރީ ހިދުމަތަށް 100 ޕަސެންޓް އިލެޓްރިކް ވޭން\nއެމެޒޯންގެ 100 ޕަސަންޓް އިލެކްޓްރިކް ވޭނު.\n10 އޮކްޓޯބަރ 2020 - 09:39\nއެންމެ ޒަމާނީ ޓެކްނޮލޮޖީ ހިމެނޭ ގޮތަށް އެ ވެހިކަލް އުފެއްދީ އިލެކްޓްރިކް ވެހިކަލް އުފެއްދުމުގެ ސިނާއަތަށް އަދި ވަރަށް އާ ކުންފުންޏެއްވާ ރިވިއަން އިންނެވެ. ސެންސިން އިކުއިޕްމަންޓާއި އެޑްވާންސްޑް ޑްރައިވާ-އެސިސްޓް ސިސްޓަމް ފަދަ ޓެކްނޮލޮޖީ އެކުލެވޭ އެމެޒޯންގެ ޑެލިވަރީ ވޭން ވަރަށް އަވަހަށް ބޭނުންކުރަން ފަށާނެ އެވެ.\nދުނިޔޭގެ އެންމެ ބޮޑު މަހުޖަނު ޖެފް ބެޒޯސްގެ ކުންފުނިން ބުނި ގޮތުގައި އަމާޒަކީ 2022 އާ ހަމައަށް އަންނަ އިރު ޑެލިވަރީ އަށް އިލެޓްރިކް ވޭނުގެ 1،000 އެތި ނެރުމެވެ. އަދި 2030 އާ ހަމައަށް އަންނަ އިރު އެ އަދަދު 100،000 އަށް އިތުރުކުރުމެވެ.\nLearn more about the future of zero emissions delivery: https://t.co/tilw6s5Kq2 pic.twitter.com/a65qa4LVRw\n— Amazon News (@amazonnews) October 8, 2020\nއެމެޒޯންގެ ގްލޯބަލް ފްލީޓް އެންޑް ޕްރޮޑަކްޓްސް ޑިރެކްޓަރު ރޮސް ރެޗީ ނެރުއްވި ބަޔާނެއްގައި ވިދާޅުވީ ރިވިއަންއާ ގުޅިގެން ކަސްޓަމައިޒްގެ ޑެލިވަރީ ވެހިކަލް އުފައްދަން ނިންމީ ބަދަލެއް ގެނެސްދޭނެ އުފެއްދުމަކަށް ވާނެ ކަމަށް ގަބޫލުކޮށްގެން ކަމަށެވެ.\n"އަހަރެމެން އެންމެ ބޭނުންވި ދެ ކަމަކީ މި އެއްޗެހި ދުއްވާ ޑްރައިވަރުން ވަރަށް ގަޔާވެގެން ދުއްވާ ކަހަލަ އެއްޗަކަށް ވޭން ހެދުމާ އެކު، ކަސްޓަމަރުންނަށް މުދާ ފޯރުކޮށް ދިނުމުގައި ވީހާ ވެސް ފަސޭހަކޮށް ބޭނުންކުރެވޭނެ ވެހިކަލެއް އުފެއްދުން،" ރޮސް ވިދާޅުވި އެވެ.\nއޭނާ ވިދާޅުވި ގޮތުގައި ތިމާވެއްޓާ ރައްޓެހި ޑެލިވަރީ ވޭނަކީ ރިވިއަންގެ ޒަމާނީ ޓެކްނޮލޮޖީ އެމެޒޯންގެ ލޮޖިސްޓިކް ދާއިރާގެ ތަޖުރިބާ އެކުވެގެން ވުޖޫދަށް އައި އުދެއްދުމަކަށްވާތީ 100 ޕަސެންޓް އިލެކްޓްރިކް ޑެލިވަރީ ވޭން ވާނީ އެއްގަމު މަގުން ކުރާ ޑެލިވަރީގެ ހިދުމަތުގެ ވަރަށް މުހިއްމު ބަޔަކަށެވެ.\nނަމަވެސް ވެހިކަލާ ގުޅޭ ޓެކްނިކަލް މާ ގިނަ މައުލޫމާތުތަކެއް އެމެޒޯނުން އަދި ހިއްސާއެއް ނުކުރެ އެވެ. އެކަމަކު ވެހިކަލަކީ މި ޒަމާނުގެ އިލެކްޓްރިކް ވެހިކަލްތަކުގައި ހުންނަ މައިގަނޑު މުހިއްމު ފީޗާތައް އެކުލެވޭ އެއްޗެކެވެ. އޭގެ ތެރޭގައި އޭގެ ތެރޭގައި ކެމެރާއާ އެކު ޑިޖިޓަލް ޑިސްޕްލޭ އާއި ވެހިކަލްގެ ބޭރުން 360 ޑިގްރީ ވިއު ފެނުމާއި އެމެޒޯންގެ ވޮއިސް އެސިސްޓަންޓް އެލެކްސާ ވެހިކަލްގައި ހިމެނެ އެވެ. އޭގެ ސަބަބުން ނެވިގޭޝަނާއި މޫސުމާ ބެހޭ މައުލޫމާތު ވެސް ފަސޭހައިން ހޯދޭނެ އެވެ.\nއެމެޒޯންގެ ވިޔަފާރި އެންމެ ފުޅާކޮށް ހިންގާ އެއް ގައުމު ކަމަށްވާ އިންޑިއާގައި މި އަހަރުގެ ކުރީކޮޅުން ފެށިގެން އަންނަނީ އިލެކްޓްރިކް ކުރޮޅި ޑެލިވަރީ އަށް ބޭނުންކުރަމުންނެވެ.\nIndia ah electric "kurolhi"\nތިމާވެއްޓާ ރައްޓެހި އިލެކްޓްރިކް ވެހިކަލް ޑެލިވަރީ އަށް ބޭނުންކުރުމަކީ 2040 އާ ހަމައަށް އަންނަ އިރު، އެމެޒޯނުން ޒީރޯ ކާބަން އަށް ވާސިލުވާން ކުރާ މަސައްކަތުގެ މުހިއްމު އެއް ބައެވެ.\nތިމާވެށި އެމޭޒަން އެމެރިކާ


މަލީހަކީ ކުރިން ވެސް އިދިކޮޅު ކުއްޖެއް، ވިހޭއިރު ވެސް އޮތީ އިދިކޮޅަށް: ޖާބިރު - DhiDaily\nމަލީހަކީ ކުރިން ވެސް އިދިކޮޅު ކުއްޖެއް، ވިހޭއިރު ވެސް އޮތީ އިދިކޮޅަށް: ޖާބިރު\nކުރީގެ ކޮމިއުނިކޭޝަން މިނިސްޓަރު މުޙައްމަދު މަލީހް ޖަމާލަކީ ކުރިން ވެސް އިދިކޮޅު ކޯލިޝަނުގެ ”ކުއްޖެއް“ ކަމަށާއި، މަލީހް އުފަންވެވަޑައިގެންނެވިއިރު ވެސް އޮތީ އިދިކޮޅަށްކަމަށް ކާށިދޫ ދާއިރާގެ މެންބަރު އަދި ޑީއާރްޕީގެ ލީޑަރު ޖާބިރު މިއަދު ވިދާޅުވެއްޖެެއެވެ.\nޖާބިރު މިހެން ވިދާޅުވީ ރާއްޖެ ޓީވީން މިއަދު ގެނެސްދިން ފަށާއިރު ޕްރޮގްރާމުގައި ވާހަކަ ދައްކަވަމުންނެވެ.\nޓެލެކޮމިއުނިކޭޝަންގެ ޤާނޫނުގެ ދަށުން ހަދަންޖެހޭ ޤަވާއިދެއް ސަރުކާރަށް ދެ އަހަރުވީއިރު ވެސް ހެދިފައިނުވާ ކަމަށާއި، ޓެލެކޮމް ސިނާޢަތު ފުރިހަމައަށް ރެގިއުލޭޓްކޮށް ހިންގުމަށް ކޮންމެހެން ބޭނުންވާ ޤަވާއިދުތައް ނުހެދި ލަސްވެގެންދާ ކޮންމެ ދުވަހަކީ ރައްޔިތުންނަށާއި، ދައުލަތަށް ގެއްލުންވަމުންދާ ދުވަހެއް ކަމަށް ބުނެ، ކުރީގެ ކޮމިއުނިކޭޝަން މިނިސްޓަރު މަލީހްގެ އިތުބާރުނެތްކަމަށް އެމްޑީޕީ ޕާލިމެންޓްރީ ގުރޫޕުން މައްސަލަ ހުށަހެޅީ 14 މެންބަރުންގެ ސޮޔާއެކުގައެވެ.\nއެ ގޮތުން މި މަހުގެ 01 ވަނަ ދުވަހުގައި މަޖިލީހުގައި ބޭއްވި ޖަލްސާގައި މަލީހްގެ އިތުބާރު ނެތްކަމަށް 59 މެންބަރުން ވޯޓް ދެއްވިއެވެ.\nމަޤާމުން ވަކިވެވަޑައިގެންނެވުމާއެކު މާޗް 08 ވަނަ ދުވަހު މަލީހް ފެނުނީ އިދިކޮޅު ކޯލިޝަނުން ފުވައްމުލަކު ސިޓީގެ ކެމްޕެއިން އޮފީސް ހުޅުވަން މިއަދު ބޭއްވި ރަސްމިއްޔާތަށް ވަޑައިގެން ހުންނަވަނިކޮށެވެ.\nމިކަމަށް ޢިޝާރަތްކުރައްވަމުން ޖާބިރު ވިދާޅުވީ މަލީހް ކުރިން ވެސް އިދިކޮޅު ކޯލިޝަނުގެ ”ކުއްޖެއް“ ކަމަށާއި، މަލީހް އުފަންވެވަޑައިގެންނެވިއިރު ވެސް އޮތީ އިދިކޮޅަށްކަމަށެވެ.\nމީގެ އިތުރުން މަލީހް މަޖިލީހަށް ވަޑައިގެން ބަހުގެ ހަމަލާތައް ދެއްވި ދެއްވުމަށް ޢިޝާރަތްކުރައްވައި ޖާބިރު ވިދާޅުވީ އެއީ މަލީހު އެންމެ ފުރަަތަމަ ހެއްދެވި ގޯސްކަމަށެވެ. ހަމައެހެންމެ މަލީހު ވަކިކުރީ ސިޔާސީ ގޮތަކުން ނޫންކަމަށާއި، ޖަވާބުދާރީވެވަޑައިނުގެންނެވުމުން އަމިއްލަފުޅަށް ވަކިވީކަމަށް ވެސް ޖާބިރު ވިދާޅުވިއެވެ.\nކެރޭ މީހާ says:\nވާނުވާ ޖާބިރު ވިހެއީ މަލީހު ވާނުވާ ޖާބިރު އިދިކޮޅަށް އޮވެގެން???\nމަލީހުު މަންމަ މަލީހު ވިހެއީ ޖާބިރުގެ އަތްމައްޗަށް ވިއްޔަ!\nޑިސްރެސްޕެކްޓްފުލް ވާހަކަތައް މީޑިއާއިން ގެނެސްދޭތީ ހިތާމަކުރަން.


SO fuluhun Sosun Magu ga hunna ge eh balai faas kuran fashaifi - vNews.mv\nމަރު ކޮމިޝަންގެ އެދުމަށް ފުލުހުން މާލެއާއި އައްޑޫގެ ބައެއް ތަންތަން ބަލައި ފާސްކުރަނީ\nސައިފް އަޒްހަރު 10 September 2019, 18:14\nއެސްއޯ ފުލުހުންގެ ޓީމަކުން މާލޭގެ ސޯސަން މަގުގައި ހުންނަ ގެއެއް ބަލައި ފާސްކުރަން ފަށައިފިއެވެ.\nއެސްއޯ ފުލުހުން ބަލައި ފާސްކުރަމުން ގެންދަނީ ސޯސަން މަގުގައި ހުންނަ ޝޮޕް އެން ސޭވް ނަމަކަށް ކިޔާ ފިހާރަޔާ ޖެހިގެން ހުންނަ ގެއެކެވެ. އޭގޭގެ އެކި ފްލޯތަކުގައި ފުލުހުން ހަރަކާތްތެރިވާ މަންޒަރު ވީޑިއޯތަކުންނާއި ފޮޓޯތަކުން ފެނެއެވެ. އަދި އެހިސާބުގައި ތިބި ވީނިއުސްރޫމްގެ ޖާނަލިސްޓުންވެސް ކަށަވަރު ކޮށްދެއެވެ.\nއެ ގޭގައި ހަރަކާތްތެރިވާ ފުލުހުން ތިބީ މޫނުވެސް ނިވާކޮށްގެންނެވެ. މައުލޫމާތު ލިބޭގޮތުގައި ފުލުހުން ބަލައި ފާސްކުރަމުން ގެންދަނީ ހ. ނައިޓްވިއު ނަމަކަށްކިޔާ ގެއެވެ.\nމިކަމާ ގުޅޭގޮތުން ފުލުހުންގެ އިދާރާއިން ދާދި ދެންމެއަކު ބުނެފައިވަނީ، ފުލުހުން މިހާރު ކުރިއަށްގެންދާ އޮޕަރޭޝަންއަކީ 'މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން ތަހްގީގު ކުރަމުންދާ މައްސަލަތަކާއި ގުޅިގެން އެ ކޮމިޝަނުން ބަލާފާސްކުރަން ބޭނުންވާ ތަންތަނާއި، މީހުން ބަލާފާސްކުރުމަށް ހިންގާ އޮޕަރޭޝަނެއް ކަމަށެވެ.\nތަންތަނާއި މީހުން ބަލާފާސްކުރަނީ އެ ކޮމިޝަނުގެ އެދުމަށް ކޯޓުން ނެރެފައިވާ އަމުރުތައް ތަންފީޒުކުރުމަށާއި، ތަންތަނާއި މީހުން ބަލާފާސްކުރުމުގެ ކަންކަން ކުރިއަށް ގެންދަނީ ފުލުހުން ކަމަށްވެސް ހާމަކޮށްފައި ވެއެވެ.


Nasheed Ge Mahsala Supreme Court In Avahah Ninmaidhinun Edhen - MDP - Vaguthu\nނަޝީދުގެ މައްސަލަ ސުޕްރީމް ކޯޓުން އަވަހަށް ނިންމައި ދިނުން އެދެން – އެމްޑީޕީ\nކުރީގެ ރައީސް މުހައްމަދު ނަޝީދުގެ މައްސަލަ އަލުން ރިވިއު ކޮށްދޭން ޕްރޮސެކިއުޓަރ ޖެނެރަލްގެ ފަރާތުން ސުޕްރީމް ކޯޓުގައި އެދިފައިވާ މައްސަލަ އަވަހަށް ނިންމައި ދިނުމަށް އެމްޑީޕީ އިން އެދިއްޖެއެވެ.\nއެމްޑީޕީ އިން ނެރުނު ނޫސްބަޔާނެއްގައި ބުނީ ކުރީގެ ރައީސް މުޙައްމަދު ނަޝީދުގެ މައްޗަށް ކޮށްފައިވާ ޙުކުމަކީ ދިވެހިރާއްޖޭގެ ގިނަ ޢަދަދެއްގެ ރައްޔިތުންގެ މަސްލަޙަތާއި، ރާއްޖޭގެ ސިޔާސީ ނިޒާމާ ގުޅިފައި އޮތް ޙައްސާސް މައްސަލައަކަށްވާތީ، އެ މައްސަލައިގައި ދިވެހިރާއްޖޭގެ ސުޕްރީމް ކޯޓުން ވަރަށް އަވަހަށް ގޮތެއް ނިންމަވައި ދެއްވުމަކީ އެޕާޓީގެ ވަރަށް ބޮޑު އެދުމެކެވެ.\n"ދިވެހިރާއްޖޭގެ ސުޕްރީމް ކޯޓުން އެ މައްސަލައިގައި ނިންމަވާ ގޮތަކީ ރާއްޖޭގެ ސިޔާސީ ހަމަޖެހުމަށް މުހިންމު ފިޔަވަޅަކަށްވާނޭތީ، އެ މައްސަލަައިގައި އަވަސް ނިންމުމެއް ލިބޭނޭ ގޮތް ހަމަޖެއްސެވުމަކީ މިވަގުތު އެންމެ މުހިންމު ކަންތަކަށް ވާނޭތީ އެ މައްސަލައިގެ ނިންމުން އަވަސްކޮށްދެއްވުމަށް ދިވެހިރާއްޖޭގެ ސުޕްރީމް ކޯޓަށް އިލްތިމާސްކުރަމެވެ." އެމްޑީޕީގެ ބަޔާނުގައި ވެއެވެ.\nކުރީގެ ރައީސް މުޙައްމަދު ނަޝީދުގެ މައްޗަށް ކުރިމިނަލް ކޯޓުން ކުރި ޙުކުމާއި، އެ މައްސަލައިގައި ދިވެހިރާއްޖޭގެ ހައިކޯޓުންނާއި، ދިވެހިރާއްޖޭގެ ސުޕްރީމް ކޯޓުން ނިންމާފައިވާ ނިންމުންތައް އަލުން މުރާޖަޢާކުރުމަށް ސުޕްރީމް ކޯޓަށް ހުށަހަޅުއްވައި ދެއްވުން އެދި އެމްޑީޕީގެ ފަރާތުން ޕްރޮސިކިއުޓަރ ޖެނެރަލްގެ އޮފީހުގައި އެދުމުން އެ މައްސަލަ ދިވެހިރާއްޖޭ ސުޕްރީމް ކޯޓަށް ހުށަހަޅުއްވާފައިވާތީ މަރުޙަބާއާ ޝުކުރު ދަންނަވާ ކަމަށް ވެސް އެމްޑީޕީ އިން ބުންޏެވެ.\nއެމްޑީޕީގެ ބަޔާނުގައި ބުނީ ކުރީގެ ރައީސް މުޙައްމަދު ނަޝީދުގެ މައްޗަށް ކުށް ސާބިތުކުރުމުގެ އިޖުރާއަތު ހިންގުނީ ރާއްޖޭގެ ޤާނޫނުތަކާއި، ބައިނަލްޢަޤުވާމީ އުސޫލުތަކާ ހަމަތަކާވެސް ކަނޑައެޅިގެން ޚިލާފަށެވެ. އދ. ގެ ވަރކިންގ ގުރޫޕް އޮން އަރބިޓްރަރީ ޑިޓެންޝަންއާއި، ހިއުމަންރައިޓްސް ކޮމިޓީ އިންވެސް ވަނީ ކުރިމިނަލް ކޯޓުގެ ނިންމުމުގައި ހުރި އިޖުރާއީ އަދި މައުޟޫޢީ ގޯސްތައް ފާހަގަކޮށް، ރައީސް މުޙައްމަދު ނަޝީދު ވަގުތުން މިނިވަންކުރުމަށް އަންގާފައެވެ.\nކުރީގެ ރައީސް މުޙައްމަދު ނަޝީދުގެ ކިބައިން ނިގުޅައިގެންފައިވާ މިނިވަންކަން އަނބުރާ ހޯދައިދިނުމަށް އެމްޑީޕީ އިން ކުރަމުން ގެންދާ މަސައްކަތްތައް އެއްވެސް ފަސްޖެހުމެއް، ހުއްޓުމެއްނެތި ކުރިއަށް ގެންދާނޭކަމުގެ ޔަޤީންކަން ޕާޓީގެ މެންބަރުންނަށާއި، ދިވެހިރާއްޖޭގެ އެންމެހައި ރައްޔިތުންނަށް އަރުވާ ކަމަށް ވެސް އެމްޑީޕީ އިން ބުންޏެވެ.\n"ލާދީނީ" ބިލާ ދެކޮޅަށް އެމްޑީޕީގެ ހަތަރު މެންބަރެއްގެ ވޯޓު!\nއޮކްޓޯބަރ 29, 2018 09:19\nއައްނީ ގެކަމެއް ވިއްޔާ އަވަހައް ނިއްމަން ޖެހޭތަ ކިތައް ދިވެހި ރައް ޔިތުންގެ މައްސަލަ ނުނިމި އެބަހުރި އައްނި އަކަކައް ވަކި ގޮތެއް އޮތުމަކީ އިން ސާފު ކަމުގަ ވާނަމަ ޖަން ގަލީގަވެސް އޮއްނަނީ އިން ސާފު\nއޮކްޓޯބަރ 29, 2018 09:53\nއޮކްޓޯބަރ 29, 2018 13:13\nރައިސް ނަޝީދުގެ ސަރުކާރުން އޭރު ކްރިމިނަލް ކޯޓުގެ ފަނޑިޔާރަކު ގާނޫނާ ޚިލާފަށް ހައްްޔަރުކޮށް ނުވަތަ ރަހީނުކޮށްފައި ބެހެއްޓި!! އަދި ކޯޓާ 100 ފޫޓަށްވެސް ފަނޑިޔާރަށް ކައިރި ނުވެވޭނެކަމަށްވެސް ރައިސް ނަޝީދު ބުނި!! އަދި ފަނޑިޔާރު އަބުދުﷲ ގާޒީ ހައްޔަރުކުރީ އެމަނިކުފާނުކަމާއި އެއީ ހެދުނު ގޯހެއްކަމަށް މީޑިޔާގެ ކުރިމަތީގައި އެއްބަސްވެ ވަޑައިގެންނެވި!! މިކަން ވަނީ ޝައްކެތް ނެތް މިންވަރަށް ޝަރީޢަތަށް ސާބިތުވެފަ!! މިކަމުގެ އަދަބު ރައިސް ނަޝީދަށްކަމަކު ލިބެންޖެހޭނެ!! މިކަމުން ބަރީޢައެއް ނުވެވޭނެ!! އަވަސް އަރުވާލައިގެންނޭ ޓެރަރިޒަމްގެ ދަޢުވާއޭ ކިޔާ ފާޑުފާޑުގެ ވަހަކަތަކައި ބަހަނާތައް ރައިސް ނަޝީދުގެ ލީގަލް ޓީމުން ބުންޏެއްކަމަކު މިމައްސަލައިގެ ޕްރޮސެސްދިޔައީ ރައިސް ނަޝީދަށްވެސް އެކަށީގެންވާ ވަގުތު ދެވި އިސްތިއުނާފުކުރަންވެސް ވަގުތުދެވިގެންކަން ފާހަގަކުރެވޭ!! އަދި ހުރިހާ ކޯޓަކުން މައްސަލަ ނިންމާ ރާއްޖޭގެ ސްޕްރީމް ކޯޓުންވެސްވަނީ މައްސަލަ ބަލާ ޙުކުމް ދަމަހައްޓާފަ!! އެހެންވީމަ އިންސާފު ލިބެންޖެހޭނީ ހުރިހާ މީހުންނަށްވެސް ހަމަހަމަވާގޮތަށް!! ފަނޑިޔާރު އަބުދުﷲ ގާޒީގެ ޙައްގުތައްވެސް ހިމާޔަތްކޮށް އިޙްތިރާމްކުރަންޖެހޭނެ!! ޙާލަތު ބަދަލުވުމަކުން ރައިސް ނަޝީދުގެ މިމައްސަ މިއީ ނުވާ އަދި ނުކުރާކަމަކަށް ވެގެން ނުވާނެ!! ރައްޔިތުން މިމައްސަލައަށް އިންސާފު ބޭނުންވޭ!!\nޖަަންބު ހަސަން އަފީފު\nއޮކްޓޯބަރ 29, 2018 09:20\nއަވަހަށް މިނިވަންވެ ރާއްޖެ ދުރުވެ މިނިވަން އިންސާފުވެރި އިންތިހާބަކަށް ގޮވާލާ ބައިވެރިވެ ކުރިހޯދާށެވެ.އަޅުގަނޑުމެން ބޭނުންވާ ރައީސަކީ ތީއެވެ.\nކުރިން ބުނަނީ މައްސަލަތައް އަވަސްއަރުވާލާގެން ނިންމާ ވާހަކައެވެ. މިހާރު އެ އަނަގަތަކުން މި ގޮވަނީ މައްސަލަ އަވަހަށް ނިންމުމަށެވެ. ތީގައި ދެން މައްސަލައެއްނެތްތާއެވެ! ވޭތުވދިޔަ މަސްދުވަހުގެ ހަރަކާތްތަކަށް ބަލާއިރު މައްސަލަވައްދާތާ އެއްދުވަހުން ވަނީ މައްސަލަ ނިންމާފައެވެ. މައްސަލަ ނިމިފައިވެސްވަނީ ހަމަ ކަލޭމެން ބޭނުންވާގޮތަކަށެވެ. ކޯޓުތަކުން އިންޞާފްލިބުަމަކީ މިއީތޯއެވެ؟\nއޮކްޓޯބަރ 29, 2018 09:22\nމި ޤައުމުގެ ހަލާކު\nބަލަ މިހާރު މިވީ ކިހިނެއް މަޖްލިސް އިން އަންނި ދޫކޮއްލަން ނިންމައިގެން ތިބެފަ އަދި ކިރިޔާދޯ ވިސްނުނީ ކޯޓު ހުކުމެއް ކޯޓުން ކަން ބާތިލް ކުރެވޭނީ ރޫހާނީ ލީޑަރަކަސް ބޭނުންހާ ގޮތެއް ނެހެދޭނެކަން\nފެންފުށީ ތަލަ ހަަަަަަސަނު\nއޮކްޓޯބަރ 29, 2018 09:23\nބޭއްވުނު އިންތިހާބަކީ ޔާމީނުގެ މުށުތެރޭގައި މުޅި ދައުލަތް އޮވެގެން ބޭއްވި އިންތިހާބެކެވެ. މަނިކުފާނަށް ހަގީގަތުގައި ކުރިމަތިލެވެން އޮއްވާ އެކަމަށް ދޫނުދެއްވާ އަވަސްް އަރުވާލައިގެން އެ ބޭއްވީ އިންސާފުވެރި އިންތިހާބެއް ނޫން.\nބޭނުންވަނީ އެންމެންނަށް ހަމަހަމަކޮށް ބައިވެރިވެވޭ އިންސާފުވެރި އިންތިހާބެއް!\nއޮކްޓޯބަރ 29, 2018 09:27\nއެމްޑީޕީން ތިޔަ ގޮވާލެއްވީ ވަރަށް ވެސް ބޮޑު މާނަފުން ގޮވާލެއްވުމެއް ކަމާއި މެދަކު ދެބަސްވާނެ ދިވެއްސެއް ނުހުންނާނެއެވެ. ޔައުނީ އެމީހުންގެ އަސްލު ރައީސް މިނިވަންވުމާއި އެކު ދެން ގޮވާލާނީ އަވަސް އިންތިހާބަކަށެވެ. ހަޤީޤީ ރައީސް ދިވެހިން ބޭނުންވާ ރައީސަކީ ތީއެވެ.ވީ ލަވް ޔޫ!\nއޮކްޓޯބަރ 29, 2018 09:31\nއިބޫއަށް ވެރިކަން ލިބުނީ ރައީސް ނަޝީދުގެ ތާއީދާއި އެކުއެވެ. ކުރިޔަށް އޮތް ފަސްއަހަރަށް ފަހު އަނެއްކާވެސް އިބޫ ކުރިމަތިލައްވަފާނެއެވެ. އެ ފަސް އަހަރު އިބޫއެއް ބޭނުމެއް ނުވާނެ ނަޝީދުގެ ނަމެއް! މިހެން ބުނީ ރައީސް މައުމޫނާއި ނުލާ ރައީސް ޔާމީނުވެސް އެއޮތީ 1 ލައްކަ ވޯޓު ހޯދާފައެވެ.\nއޮކްޓޯބަރ 29, 2018 09:32\nޑިސެމްބަރުގެ ކުރިން މިޤައުމަށް އެރުނަ ނުދޭތި. އެއުޅޭނީ އިބޫއަށް ލޮޓިއެއްދޭން. ވެރިކާމާ ހެދީ މިނާ ކޮންމެ ފަދަ ކަމެއްވެސް ކޮށްވާނެ.\nޖަޒީރާ ރާއްޖެ 1\nއޮކްޓޯބަރ 29, 2018 09:34\nޑިމޮކްރަސީއަށް ގުރުބާންތަކެއް ވި ބަތޮލަށް ވެރިކަންކުރަން ލިބުނު5އަހަރުގެ ތެރެއިން2އަހަރު ލިބުނީ! ދެން ލިބުނު ފުރުސަތުވެސް ޔާމީނު ފޭރުނީ.\nއެހެންވީމަ އެބަޖެހޭ ރައީސް ނަޝީދު ބައިވެރިވާ އިންތިހާބެއް ބާއްވައިދޭން!\nއަޅުގަނޑުމެން ބޭނުންވަނީ ވީ އެންމެ އަވަހަކަށް ރައީސް ނަޝީދު މިނިވަން ކުރަން....\nއޮކްޓޯބަރ 29, 2018 09:45\nޖަލު ހުކުމްތައް އިއްވާފައިވަނީ ތިޔަ ވިދާޅުވާގޮތަށް ބޭއިންސާފުންނަމަ، އެ ހުކުމްތައް އިއްވި ފަރާތްތައް އަދާލަތުގެ ކުރިމަށްޗަށް ނެރެ ހަރުކަށި އަދަބު ދެވެންޖެހޭނެ. ހަމަ އެކަނި ތިޔަ ވިދާޅުވާ ބޭފުޅުން ޖަލުން ދޫކޮށްލުމުން އިންސާފު ލިބުނީ ކަމަށް ނިންމައިގެން ތިބޭނަމަ އޭގެން ދޭހަވަނީ އެހެން މާނައެއް. އަދުލު އިންސާފަކީ ހުރިހާ އެންމެންނަށްވެސް ހަމަހަމަ އެއްޗަކަށް ވާންނާނެ. ހަމައެކަނި އަޑުގަދަ މީހާގެ ރުއް ގިނަވާހެން އަޑުގަދަ މީހާގެ އިންސާފެއްނޫން ހަމައެކަނި އޮންނަންވާނީ.\nރައީސް ނަޝީދުއާ ގުޅޭގޮތުން އަޅުގަނޑު ދަންނަވަން ބޭނުންވަނީ ޢަބްދުﷲ ޣާޒީ ހައްޔަރު ކުރަން އަމުރު ކުރިތޯ ނުވަތަ ނޫންތޯ؟ ނޫނީ އަބްދުﷲ ޣާޒީ ނިޒާމުން ބޭނުން މިލިޓަރީ ކޮންޓްރޯލްގަ އޮންނަ ރަށަކަށް ގޮސް އެރީތޯ؟ އެގޮތަށް ގޮސް އެރި ނަމަ އެފަދަ ތާކަށް ހުއްދަ ނެތި އެރުމުން ޢަބްދުﷲ ޣާޒީއަށް އަދަބު ދެވެންވާނެ.\nނޮވެމްބަރ 17 ގައި އަންނި ރައީސްކަމުގެ ހުވާ ކުރާ ގޮތަށް ނިންމަދިނުން އެދެން. އޭރުން އެމް.ޑީ.ޕީގެ ކުދިން ވަރަށް އުފާވާނެ\nއޮކްޓޯބަރ 29, 2018 09:51\nކޮބާ ނިކަމެތި މީހާގެ ޙާއްގު ، ނިކަމެތިމީހާގެ އިސްތިއުނާފްގެ މައްސަލަތައް ވަކި ދުވަހެއްގެކުރިން ސްޕްރީމް ކޯޓަށް ހުށަހަޅަންޖެހޭ، އަންނި ވީމާ ނިިމިފައި އޮތް މައްސަލަވެސް މުރާޖާކރަންޖެހޭ . ކޮންމެ ދުވަހަކުންވެސް މުރާޖާކުރަން ޖެހޭ. ނިކަމެތިމީހާ އިންނަން ޖެހޭނީ އަބަދުވެސް ޖަލުގައި ރޯލަ ރޯލާ. އެކަކުވެސް ނުގޮވާނެ ނިމަމެތި މީހާގެ މައްސަލަ މުރާޖާކުރާކަށް. މިވެސް އިންސާފުދޯ ؟ ހާދަހާ ދެރައޭ،\nއޮކްޓޯބަރ 29, 2018 10:05\nކަލޯ އެދިއެދި ނުތިބެ އަވަހަށް ކޯޓް ދޮށަށް އެއްވޭ، ނުވިތާކަށް ޤައުމު ހުޅުޖަހާ، ކަލޭމެންގެ ސްޓައިލް އަށް އުޅެން ޖެހޭނީ، ބަލަގަ އޭނަކުރި ކުށަކަށް ނޫންތަ އަދަބު ލިބިފައެހެރީ .....\nއޮކްޓޯބަރ 29, 2018 10:22\nއަވަހަށް ނިންމައިދޭނެ. ލަހެއްވެސް ނުކުރާނެ. ނިންމާނީވެސް ތިމީހުން އެދޭ ގޮތަށް. އެއަކީ ޝައްކެއްހރިކަމެއްނޫން.\nއެއީ މިހާރު ސާފު ހުދު ކާފޫރުކޮޅެއް.\nއޮކްޓޯބަރ 29, 2018 11:18\nމިހާރުމަގޭ މުސާރަ 7000ރ، މިމުސާރަ މާކުޑަ. އެހެންވީމާ 70000 ރ މުސާރަ އަވަހަށް ބޮޑު ކޮށް ދިރިއުޅެން ފެންވަރުރަނގަޅު ފުލެޓެއް ބޭނުން. މާދަމާ އަށްލަސްނުކުރުން ވަރަށްބޭނުން. ވަރަށް ސަލާމް\nއޮކްޓޯބަރ 29, 2018 11:30\nއޮކްޓޯބަރ 29, 2018 12:01\nއެދުވަހުވެސް މައްސަލަތައް އަވަސް އަރުވައިގަނެގެން ނިންމީމަ ދިޔައީ ގޯހުން ގޯހަށް މިއަދުވެސް ތިގޮވަނީ އަވަސް އަރުވާލައިގެން މައްސަލަތައް ނިންމުމަށް ހައްތަހާ ބޮޑުފަޅި\nއޮކްޓޯބަރ 29, 2018 12:44\nއަވަހަށް ނުނިންމާތި ؟ މިހާރުވެސް އޮތީ އަވސް ވެގެން ފަޓާސް ބަރި އަކަށް ވެފަ. މިހާރު މިއުޅެނީ ލަސްވެގެން . ކިޔޭ އެއްޗެއް އެބައެގޭތަ ؟ ނަސީދު ދޫކުރުމަކީ ވެވޭނެ ކަމެއްނޫން. ނަސީދު ގެ މަތިން ހަނދާންނައްތާލާފަ އިބޫ ގޮވައިގެން ގައުމާއިގެން ކުރިޔަށް ވަޑައިގަންނަވާ.\nއޮކްޓޯބަރ 29, 2018 13:26\nޖަލުހުކުމް އިއްވާފައިތިބި އެންމެން ދޫކޮށްލާ ސިޔާސީމީހުން ނޫނަސް އެބަތިބި ޖަލުގައި މީހުން


13 ޖުލައި 2015\n[ޖުލައި 9، 2015 ގެ ބަޔާ ގުޅޭ]\nއެކުވެރިޔާގެ ހަޔާތަށް ލިބިގެން މިދިޔަ އުފަލަކީ ޝިވަމް އަބަދުވެސް އިންތިޒާރުކުރަމުން އައި ކަންތަކެެވެ. އުފަލާއެކު ޝިވަމް ޒައިދް އާއި ޔާނީގެ މިގުޅުމަށް މަރުހަބާ ކިއެވެ. އިރުކޮޅަކު ވާހަކަ ދައްކާލަން ތިބެފައި ޝިޔާޒް ގުޅުމުން ދާންޖެހޭކަން އަންގާލުމަށް ފަހުގައި ޒައިދް އެތަނުން ނުކުމެގެން ދިޔައީ ޝިވަމް ގާތު ފަހުން ގުޅާނެކަމަށް ބުނެފައެވެ.\nބިޒްނަސް މެނޭޖްމަންޓްގެ ދާއިރާއިން ތިން އަހަރު ދުވަހުގެ ޑިގްރީ ކޯސް ނިމި މިރެއަކީ ތާރާގެ ދަސްވެނިވުމުގެ ރަސްމިއްޔާތު އޮންނަ އުފާވެރި ރެއަށްވުމުން ނާޒް އާއި ޝިޔާޒް ދިޔައީ މިރެއަށް ވެވުނު އެންމެ ފުރިހަމައަށް ތައްޔާރުވަމުންނެވެ. ތާރާގެ މައިންބަފައިންގެ އިތުރުން ޔާނީ، މިޝްކާ އަދި ޝިވަމްވެސް ތާރާގެ މިއުފަލުގައި ބައިވެރިވުމަށްޓަކައި ޖަލްސާއަށް ދިއުމަށް ތައްޔާރުވަމުން ދިޔައެވެ. މެރޫން ކުލައިގެ ކަކުލާ ހަމައަށް އަރާ ހެދުމެއްގައި ތާރާ ހުރިއިރު އޭނާގެ ހިތުތެރޭ އުފެދެމުންދިޔަ އެތަށް ބައިވަރު އިހުސާސްތަކުން މުޅި މީހާ ހުރީ ހާސްވެފައެވެ. އިސްތަށިގަނޑު ހާވާލާފައި ތިރިއަށް ދޫކޮށްލާފައި ހުރިއިރު ހުދު އަލިމަހެއް ޖަހާފައި އިން ކުޑަ ކަންފަތުލާ މުދިން އޭނާގެ ރީތިކަމަށް އިތުރު ފުރިހަމަކަމެއް ގެނެސްދިނެވެ. އާދައިގެ މޭކަޕަކާއެކު އަނދުން އަޅާފައި ހުރުމުން އެ ދެލޯ ފެންނަލެއް ބޮޑުވެފައި ހިތްގައިމެވެ. ތާރާގެ ހަޔާތުގައި އައި މި އުފާވެރި ދުވަހު އޭނާއާ އެކުގައި ހުރިހާ އެންމެން ވިއެއް ކަމަކު އޭނާ އުފަލެއް ނުވިއެވެ. އޭނާގެ ލޯބިވާ ބޭބެއާއި ނުލާ މި އުފާވެރިކަން ފުރިހަމަނުވާކަމުގެ ހިތާމަވެރިކަން އޭނާގެ ހިތަށް އުނދަގޫކުރަމުން ދިޔައެވެ. ކިތަންމެ ބޭނުންވިޔަސް ތާރާގެ މިއުފަލުގައި މިއަދު ޒައިދެއް ބައިވެރިއެއް ނުވާނެއެވެ. ހިތަށް ވެރިވަމުންދިޔަ އެކަނިވެރިކަން އެއްފަރާތްކޮށްލަމުން ތާރާ ކޮލެޖްގެ ގޯތިތެރެއަށް ވަންއިރު އެކުގައި ކިޔެވި ރަހުމަތްތެރިންނާއި އެހެން ދަރިވަރުން އެމީހުންގެ އާއިލާއާއެކު ހޭލަމޭލަވެ އުޅޭތަން ފެންނަމުން ދިޔައެވެ. އެމަންޒަރު ފެނިފައި ތާރާ އިންތިހާއަށް ދެރަވި ނަމަވެސް އިހުސާސްތައް ކޮންޓްރޯލްކުރިއެވެ. މީހުންގަނޑުގެ ތެރެއިން މީހަކު އަތުން ހަނައަޅާލިތަން ފެނިފައި ތާރާ އެދިމާއަށް ބަލާލިއިރު އޭނާގެ އިންތިޒާރުގައި ނާޒްއާއި ޝިޔާޒް ތިއްބެވެ.\nދިގު ފިޔަވަޅުތަކެއްގައި ގޮސް ތާރާ ނާޒްގެ ގައިގައި އޮޅުލައިގަތެވެ. ވާނީވެސް އެހެންތާއެވެ. މަންމަގެ ލޯތްބާއި ފިރުމުންތަކަށް ތާރާގެ ހިތް އަބަދުވެސް އެދިއެދި ވެއެވެ. މައިންބަފައިންނާ ދުރުގައި އުޅުމަކީ ކިހާ ހިތްދަތިކަމެއްކަން ތާރާއަށްވުރެ ބޮޑަށް އިހުސާސްކުރޭވޭނެ އިތުރު އެހެން މީހަކު ނުހުންނާނެކަން ގައިމެވެ.\n“މަންމައާއި ބައްޕަ މިއަދު ވަރަށް އުފާވެއްޖެ. ދަރިފުޅު ތިހާސިލްކުރި ކާމިޔާބީއަށްޓަކައި ފަޚުރުވެރިވަން!” ޝިޔާޒް އޭނާގެ ލޮލުގެ ކޮއި ފަދަ ދަރިފުޅުގެ ބޮލުގައި ނުހަނު ލޯބިން ފިރުމާލިއެވެ. އެވަގުތު ތާރާގެ ލޮލުން ފައިބަން ތައްޔާރުވެފައިހުރި ކަރުނަތައް ފެނިފައި ނުރުއިމަށް ނާޒް ބޮލުގެ އިޝާރާތުން ތާރާއަށް އެންގުމުން އާއެކޭ ބުނެ ހިނިތުންވެލިއެވެ. ޖަލްސާއަށް ކަނޑައެޅިފައިވާ ގަޑިޖެހުމުގެ ކުރިން ދަރިވަރުން ތައްޔާރުވުމަށް އެތެރެއަށް ވަނުމަށް ގޮވުމުން ތާރާވެސް އެހެން ކުދިންނެކޭ އެއްފަދައިން އެތެރެއަށް ވަނެވެ. ޔާނީމެނަށް އެތަނަށް އާދެވުނީ ތާރާ އެތެރެއަށް ވަން ފަހުންކަމުން ތާރާއާ ދިމާނުވުމުން މިޝްކާ ހިތްހަމަނުޖެހުނެވެ. އަދި ލަސްވީ ޝިވަމްއާ ހެދި ކަމުގައި ބުނެ އަނގައަށް ވައްތަރެއް ޖައްސާލިއެވެ. އެތަން ފެނިފައި ޔާނީއާ ޝިވަމްއާ ދެމީހުނަށް އެއްފަހަރާ ހެވުނެވެ. ބަނޑުބޮޑުވި ފަހުން މިޝްކާގެ މިޒާޖަށް އައި ބަދަލުގެ ސަބަބުން އޭނާ ވަރަށް އަވަސް އަވަހަށް ރުޅިއައިސް ހިތްހަމަ ނުޖެހޭގޮތްވެއެވެ. މިކަން ޝިވަމްއަށް ވަނީ މިހާރު އާދައަކަށް ވެފައި ކަމުން މިޝްކާގެ މިފަދަ އަމަލްތައް ޝިވަމް މާ ސީރިއަސްކޮށެއް ނުނަގައެވެ.\nރާޅުގަނޑު ސަރައްދުގައި ހުރި ފާރުބުރިއެއްގެ މަތީގައި އިށީނދެގެން އިން ވިކާޝްގެ ނަޒަރު ހުއްޓިފައިވަނީ އޭނާގެ އަތުގައި އޮތް ފޯނުގައިވާ ތަސްވީރަށެވެ. ލޫޅާފަތި ހަށިގަނޑެއްގެ ވެރި ރީތި ދޮން އަންހެންކުއްޖެކެވެ. ވިކާޝް ނޫނަސް ކިތަންމެ ފިރިހެންކުއްޖެއްގެ ހިތްޒަހަމްކޮށްލެވޭ ފަދަ ބާރެއް އެދެލޮލުގައިވެއެވެ. ހިތްތައް ކަތިލާފަދަ ރީތި ހިނިތުންވުމެކެވެ. ދީވާނާ ވާފަދަ ބަލާލުމެކެވެ. ފޯނުގައިވާ ތަސްވީރުގައި އިން އަންހެންކުއްޖަކީ ޔާނީއެވެ. އެހެން ފިރިހެންކުދިން ޔާނީއާ ހެދި ދީވާނާވެގެން އުޅުނު ނަމަވެސް ވިކާޝްގެ ބޭނުމަކީ މުޅީން އެހެން ކަމެކެވެ. ހިތުގައިވަނީ ހަމަ އެންމެ އެއްޗެކެވެ. ނަފްރަތުގެ އަލިފާނެވެ. ބަދަލުހިފުމުގެ ރޫހެވެ. “ހީނުކުރައްޗޭ މަގޭ ކިބައިން ސަލާމަތްވެގެން ތިހެން އުޅެވިދާނެއޭ. މަގޭ ކަންފަތްމަތީ ޖެހި އެތިފަހަރުގެ ހަނދާން ދެންމެ ވީކަމެއްހެން ހަނދާން އެބަހުރި. އެކަމުގެ ހިތި ރަހަ މިމަންޖެގެ އަރުގައި ލައްވައިލެވުމުން ނޫނީ މަށަކަށް ހިތްހަމަޖެހުމެއް ނުލިބޭނެ!” ފޯނަށް ބަލަން އިނދެ ވިކާޝް ވާހަކަ ދައްކަމުން ދިޔައީ އޭނާގެ އަމިއްލަ ނަފްސާއެވެ. އޭނާޣެ ހުރިހާ ވިސްނުމެއް ހުއްޓިފައިވަނީ ޔާނީގެ ފަރާތުން ބަދަލު ހިފުމަށް އޭނާ ރާވާފައިވާ ޕްލޭންއަށެވެ. ހަފްތާއެއް ވަންދެން ދިގުދެމިގެންދިޔަ ބްލޭންކް ކޯލުތަކަށް ނިމުން ގެނެސް އިތުރު ހަރުފަތެއް ގިރާކުރުމަށް ވިކާޝް ތައްޔާރުވަމުން ދިޔައިރު މިކުރެވެނީ ކިހާ ވަރެއްގެ ކަމެއްކަން ވަޒަންކޮށްލާކަށްވެސް އޭނާ ބޭނުމެއް ނުވިއެވެ. ވިކާޝް ދިޔައީ ޔާނީގެ ހުރިހާ ކަމެއް ވަރަށް ގާތުން ބަލަމުންނެވެ. ޔާނީ ދާ ތަންތަނައި އޭނާ ވާހަކަ ދައްކާ މީހުނަށް ދަންދެން ވިކާޝްއަށް އިނގެއެވެ. ވިކާޝްގެ ފޯނުގައި އިން ފޮޓޯއަކީވެސް މިރޭ ޔާނީ ޖަލްސާއަށްދާން ތައްޔާރުވެގެން ކާރަށް އަރަން ދަނިކޮށް ނަގާފައިވާ ފޮޓޯއެކެވެ. ޔާނީއަށް ނޭނގުނުކަމުގައިވިޔަސް ވިކާޝް ދަނީ ސިއްރުން ޔާނީއަށް ފާރަލަމުންނެވެ. ކުރިއަށް އަންނަން އުޅޭ ކޮޅިގަނޑުގެ ނުރައްކާތެރިކަން ޔާނީއަށް އިހުސާސް ނުވިޔަސް ވިކާޝް ދިޔައި މިކަމަށް އެންމެ ފުރިހަމައަށް ތައްޔާރުވަމުންނެވެ.\nޖަލްސާގެ އެޖެންޑާއާ އެއްގޮތަށް ނަންބަރުތައް ފުރިހަމަވަމުންގޮސް ދަސްވެނިވި ބައިވެރިންނަށް ސަނަދު ހަވާލުކުރުމުގެ ވަގުތު އައިސް ޖެހުނީއެވެ. ހުރިހާ ބައިވެރިން ކުރަމުން އައި ދިގު އިންތިޒާރުގެ ނިމުންއައިސް މިއީ އެންމެ އުފާވެރި ވަގުތުކޮޅެވެ. އެންމެންގެ ސަމާލުކަން ސްޓޭޖަށް ހުއްޓިފައިވާއިރު ޔާނީގެ ހިތާއި ސިކުނޑިވަނީ މުޅިން އެހެން ދިމާލެއްގައެވެ. ޒައިދްއާ ދެމީހުން އެކަކު އަނެކަކަށް މެސެޖު ފޮނުވަމުުން ދިޔައިރު ޔާނީގެ ފޯނަށް އިތުރު ނަންބަރަކުންވެސް މެސެޖް ކުރަމުން ދިޔައެވެ. ނަމަވެސް ޔާނީ މިކަމަށް މާބޮޑު ސަމާލުކަމެއް ނުދެއެވެ. މިވަގުތު އޭނާއަށް މުހިންމުވީ ހުރިހާ ކަމަކަށްވުރެ ބޮޑަށް ޒައިދްއެވެ. “ޔޫ ލުކް ސޯ ޕްރިޓީ..” ޔާނީ ޖަލްސާއަށް އައުމުގެ ކުރިން ނަގާފައިވާ ފޮޓޯއެއް ޒައިދަށް ފޮނުވާލުމުން ބަލަން ހުރެފައި ޒައިދް ޔާނީގެ ރީތިކަމަށް ތައުރީފް ކޮށްލީ ހިތުގެ އެންމެ ފުންމިނުންނެވެ. “ތޭންކްސް އަ ލޮޓް” ޒައިދް ކުރި ތައުރީފުގެ ބަސްތައް އަހާފައި ޔާނީގެ މޫނު ލަދުން ގޮސް ރަތްވިއެވެ. (ނިނިމޭ)


މާސްކް ނާޅައިފިނަމަ ޖުރުމަނާ! ބަލިން ޝިފާ ދެއްވަވާ ﷲ ގެ ޙައްޤުތަކަށް އަރައިގަތީމާ ނަޞޭޙަތް!- ދެކޮޅުޖެހޭތޯ؟\nނޭފަތާއި އަނގަ ނިވާވާގޮތަށް މާސްކް އަޅަނީ ކޮރޯނާ ވައިރަސް އިން ސަލާމަތްވުމަށެވެ. އެކަމަކީ ހަމަ ކުރަންޖެހޭ ކަމެކެވެ. ހުރިހާ ޑޮކްޓަރުންވެސް އެކަން ޤަބޫލުކުރެއެވެ.\nފެނިގެންދާ ކަންކަމުގެ ތެރޭގައި މާސްކް އެޅިނަމަވެސް، ފޭސް ޝީލްޑް އެޅި ނަމަވެސް އަދި ޕްރޮޓެކްޓިވް ހެދުން އެޅިނަމަވެސް ކޮރޯނާ ވައިރަސް ޖެހެން ﷲ އިރާދަކުރައްވާފައިވާ މީހަކަށް ޖެހެއެވެ. ހުރިހާ އެއްޗެއް އަޅައިގެން އުޅުނު އެތައް ޑޮކްޓަރުންނަކަށާއި ނަރުހުންނަށްވެސް ވަނީ ބަލި ޖެހިފައެވެ. އަދި ބައެއް ޞިއްހީ ޚިދުމަތްތެރިން ވަނި ނިޔާވެސްވެފައެވެ. މިފަދަ ކޮންމެ ކަމަކުން އެނގިގެން މިދަނީ އަޅާ މާސްކަކުން، ފޭސްޝީލްޑަކުން އަދި ލާ ހެދުމަކުން އެއްވެސް ޔަޤީންކަމެއް ނެތްކަމެވެ.\nޔަޤީންކަން އޮތީ ހަމަ އެންމެ ގޮތަކުންނެވެ. އެއީ ﷲ އެމީހަކު، އެބައަކު ސަލާމަތްކުރައްވަވައި ދެއްވެވުމެވެ. އެހެންކަމާއިއެކު ވެސް ފެނިގެން މިދަނީ މާސްކް ނޭޅުމުން 1000 ރުފިޔާއިން ޖުރުމަނާކުރަން ފެށިތަނާއި ﷲ އަށް ގޮންޖަހައި، ﷲ ގެ ޙުކުމްފުޅުތަކާއި ދެކޮޅަށް ވަކާލާތުކުރާ، ﷲ އަށާއި އެކަލާނގެ ރަސޫލާއަށް ފުރައްސާރަކުރާ ﷲ ގެ ޢަދާވާތްތެރިންނަށް ނަޞޭޙަތްދީފައި މައްސަލަ ހިންދައިލާތަނެވެ.\nކޮންމެ މުސްލިމަކުވެސް ޠަޤީންކުރާނެ ކަމަކީ ބަލިޖެހުމުން ސަލާމަތްކަން ލިބުމާއި ޤައުމުން ބަލިފިލައިދިއުންވެސްވަނީ ﷲ އެކަމަށް މިންވަރުކުރެއްވެވުމުން ކަމެވެ. މީސްތަކުންނަށް އޮތީ ސަބަބުތަކުގައި ހިފަހައްޓައިގެން މަސައްކަތްކުރުން ކަމެވެ. މަތިމައްޗަށް މާސްކްއަޅައިގެން ތިބެގެންވެސް އޮތީ ﷲ އަށް ދުޢާކުރުން ކަމެވެ.\nވީމާ އެންމެހައި ބާރުތަކެއް ލިބިވޮޑިގެންވާ ﷲ ގެ ޙައްޤުފުޅުތަކަށް އަރައިގަތުމަކީ ބަލިން ސަލާމަތްވާން ހިފަހައްޓަންޖެހޭ ސަބަބެއް ނުހިފެހެއްޓުމަށްވުރެ މާކުޑަކުޑަ ކަމަކަށް ހެދުމަކީ ﷲ އަށް ބިރުވެތިވާ ކޮންމެ މުސްލިމެއްގެ ހިތުގައިވެސް ބިރުވެރިކަން އުފެދޭނެ ކަމެކެވެ.\nކޮރޯނާއިން ސަލާމަތްވުމަށް އަޅާ ފިޔަވަޅެއްގެ ގޮތުން މާސްކާއި ޝިލްޑްވެސް އަޅާށެވެ! ހެދުންވެސް ލާށެވެ! ދެންވެސް ކުރެވެން އޮތް ކޮންމެ ކަމެއްވެސް ކުރާށެވެ! ޑޮކްޓަރުންދޭ އިރުޝާދުތަކަށް ޢަމަލުކުރަން ޖެހޭނެއެވެ. އެއީ ހަމަ ކުރަންޖެހޭ ކަންކަމެވެ. ނަމަވެސް ހުރިހާ ކަންކަމުގެ ކުރިއަށް ﷲ ގެ ޙައްޤުތައް ނެރެންޖެހޭކަން ޤަބޫލުކުރަންޖެހެއެވެ! ކޮރޯނާ އުތުރިއެރުން ހުއްޓުވޭނީ އުތެމަތައް އުތުރިއެރުން ހުއްޓުވައިގެންނެވެ.\nކޮރޯނާ ވައިރަހަށް މިއަދު ޕޮޒިޓިވްވީ ހަތްދިހަ އަށް މީހުން!\nކޮވިޑް ޖެހިގެން ދިވެހި އަންހެނަކު ނިޔާވެއްޖެ!\nކޮރޯނާ ވައިރަހަށް މިއަދުވެސް ސަތޭކަ އަށާވީސް މީހުން ޕޮޒިޓިވްވެއްޖެ!


Priyanka Supportarungr kibain maafa edhifi - AO News Priyanka Supportarungr kibain maafa edhifi\nޕްރިޔަންކާ ސަޕޯޓަރުންގެ ކިބައިން މާފަށް އެދެފި\nމަޝްހޫރު ބަތަލާ ޕްރިޔަންކާ ޗޯޕްޅާ، މި މަހުގެ 18 ވަނަ ދުވަހު އޭނާގެ 37 ވަނަ އުފަން ދުވަސް ފާހަނގަކޮށްފައިވާއިރު ގިނަ ބަޔަކުވަނީ ސޯޝަލް މީޑިއާގައިވެސް އޭނާއަށް އުފަންދުވަހުގެ ތަހްނިޔާ ކިޔާފައެވެ. އެހެންނަމަވެސް މިއިން އެއްވެސް މެސެޖަކަށް ޕްރިޔަންކާ ޖާވާބުދީފައި ނުވާތީ ގިނަ ބަޔަކުވަނީ އޭނާއަށް ފާޑުވެސް ކިޔާފައެވެ.\nއެހެންނަމަވެސް އެންމެ ފަހުން އޭނާވަނީ އުފަންދުވަހުގެ މެސެޖްތަކަށް ޖަވާބު ނުދެވުނު ސަބަބު ހިއްސާކޮށް، އޭނާއަށް ތަހްނިޔާ ފޮނުވި ހުރިހާ ފަރާތްތަކަށް ޝުކުރު އަދާކޮށްފައެވެ. “ވަރަށް ބޮޑަށް ޝުކުރިއްޔާ އުފަންދުވަހުގެ ތަހްނިޔާތަކަށް.މިހާލަހުން މެސެޖްތަކަށް ޖަވާބުދެވުނީތީ މައާފަށް އެދެން. މި ދުވަސްކޮޅު ޓެކްނޮލްޖީ އާއި ވަރަށް ދުރުގަ މިއުޅެނީ” ޕްރިޔަންކާ ބުންޏެވެ. މީގެ އިތުރުން ޕްރިޔަންކާ ބުނީ މިހާރު އޭނާ އެބުރި އައިސްފައިވާކަމަށާއި ބެލުންތެރިންގެ ލޯތްބަތް ޝުކުރުވެރިވާކަމަށެވެ.\nމިދިޔަ ހަފުތާގައި މަޔާމީގައި ޕްރިޔަންކާ ހޭދަކުރި ޗުއްޓީ ތެރޭގައި ދުންފަތުގެ އިސްތިއުމާލު ކުރާ މަންޒަރުތަކެއް ފެންނަ ފޮޓޯތަކެއް މީޑިއާގައި ދައުރުވެފައިވާއިރު މިކަމާއި ގުޅިގެން ޕްރިޔަންކާ އަދި އެއްވެސް ވާހަކައެއް ދައްކާފައެއް ނުވެއެވެ.\nދިވެހިން މަލާމާތް ކުރަނީ ފެޝަން ނޭނގޭތީ – ސުނީތާ\nމިފަހަރު އަސްލުވެސް ޕްރިޔަންކާ ބަނޑުބޮޑީތަ؟